Corona balimadukan - Verin kulhivarugai\nދިވެހިރާއްޖޭއާ މުޅި ދުނިޔެވެސް ގުނަމުން މިދަނީ މިފަހުން ދެކުނު، އަދި ދެކޭނެ އެންމެ ހިތްދަތި ދުވަސްތަކެވެ. ކޮވިޑް19 ގެ ނުރައްކާ މުޅި ދުނިޔެއަށް ހަލުވި ކަމާއެކު ފެތުރި އެތައްހާސް ބަޔަކު މަރުވެ، މިއަދުވެސް މި ބަލީގެ ވޭނުމުގައި އެތައް ހާސް ބަޔަކު ދަނީ މަރާ ހަނގުރާމަ ކުރަމުންނެވެ.\nމުޅި ދުނިޔޭގެ ވައި ދަތުރުފަތުރާ، އެއްގަމު ދަތުރުފަތުރުވެސް މުޅިން ހުއްޓި، އެތައް ގައުމެއް އޮތީ ބަންދުވެފައެވެ. ބައެއް ގައުމުތަކުގައި ކާފިއު ހިންގާ ބޭރަށް ނިކުތުންވެސް ވަނީ މަނާކޮށްފައެވެ.\nދުނިޔެ މިއަދު ތަޖުރިބާ ކުރަމުން މިދަނީ 2020 ގައި ތަޖުރިބާކުރަން ޖެހިދާނެ ކަމަށް ހަމަ އެއްވެސް އިންސާނެއްގެ ހިތަށް ތަސައްވުރު ކުރެވުނު ކަންތައްތަކެއް ނޫނެވެ. ލޮލަށްވެސް ނުފެންނަ ކުޑަކުޑަ ވައިރަހެއްގެ ސަބަބުން ހަ ލައްކަ މީހުން ބަލިވެއްޖެއެވެ. 30،000 ވުރެ ގިނަ މީހުން މަދު ދުވަސްކޮޅެއްގެ ތެރޭގައި މަރުވެއްޖެއެވެ. އެ ވައިރަސް ނައްތާލާނެ ގޮތެއް އަދި ހޯދިފައެއް ނުވެއެވެ. ބައްޔަށް ހާއްސަ ވެކްސިނެެއް އަދި ބޭހެއްވެސް ހޯދިފައެއް ނުވެއެވެ. ކޮންޓްރޯލެއްނެތި ގައުމުތަކަށް ބަލި ފެތުރު، ދުވަހެއް ދުވަހަކަށް އެ ބަލީގައި މަރުވާ މީހުންގެ އަދަދު ދަނީ އިތުރުވަމުންނެވެ.\nކޮވިޑް19 ގެ ނުރައްކާ ބޮޑުވެ ރާއްޖެވެސް އޮތީ މުޅިހެން ބަންދުވެފައެވެ. ދުނިޔެމަތީގެ ސުވަރުގޭގެ ގޮތުގައި މުޅި ދުނިޔެއަށް މަޝްހޫރު ރާއްޖެ އޮތީ ފަޅަށެވެ. ހިތްގައިމު ބީޗްތަކާއި، އަގު ބޮޑު ރިސޯޓްތައް ވަނީ ފަޅަށެވެ. މި ބައްޔަށް ރާއްޖެއިން 17 މީހަކު ޕޮޒިޓިވްވެއްޖެ އެވެ. އޭގެ ތެރޭގައި ދެ ދިވެހިންވެސް ހިމެނެއެވެ. މިއަދުވެސް 860 މީހުން އެ ތިބީ ކަރަންޓީން ފެސިލިޓީތަކުގައެވެ. 20 މީހަކު އައިސޮލޭޝަންގައި އެބަތިއްބެވެ. ރައްކާތެރިކަމުގެ ގޮތުން މިސްކިތްތަކުގައި ޖަމާއަތުގައި ނަމާދު ކުރުން ހުއްޓާލައިިފިއެވެ. އޮން އެރައިވަލް ވިސާ ދޫކުރުން ހުއްޓާލާ، ފަތުރުވެރިން ގެނައުން މަނާކޮށްފިއެވެ. ހޮޓާ،ކެފޭ،ރެސްޓޯރަންޓްތައް ބަންދުކޮށްފިއެވެ. ގޭގައި ތިބެން އަންގައިފި އެވެ.\nދުނިޔެއަށް މި ގެނައި ހިމޭންކަން އިހުސާސްވޭ ހެއްޔެވެ. ރާއްޖެ ހުއްޓުވާލާފައި އޮތް މިންވަރު ވަޒަން ކުރެވޭ ހެއްޔެވެ. މަޖުބޫރީ ހާލަތުން މުޅި ދުނިޔެ އަޅާފައިވާ ފިޔަވަޅުތަކަކީ ލޮލަށް ނުފެންނަ ކުޑަކުޑަ ވައިރަހެއްގެ ނުރައްކަލުން ސަލާމަތްވުމަށް އަޅާފައިވާ ފިޔަވަޅުތަކެކެވެ. މިކަންކަމުން ސަލާމަތްވުމަށް އޮތީ ކޮން މަގެއް ހެއްޔެވެ. އޮތީ އެންމެ ގޮތެކެވެ. އެއީ މާތްﷲއަށް ދުއާ ކުރުމެވެ. މި ބޮޑު ވަބާ މުސީބާތުން އިންސާނުން ރައްކާތެރިކޮށް ދެއްވުން އެދި ދުއާ ކުރުމެވެ. ހެޔޮ އަމަލުތައް ގިނަ ކުރުމެވެ. ސިއްހީ އެހީތެރިންގެ އިރުޝާދާއެކު ގޭގައި ތިބުމެވެ. ގޭގައި ތިބެން ކުރަންވީ ހެޔޮ އަމަލުތަކެކެވެ. ހެޔޮ ދުއާއެވެ.\nނަމަވެސް ސައްތައިން ސައްތަ އިސްލާމީ މި ގައުމުން ފެންނަނީ އެ މަންޒަރު ހެއްޔެވެ. އެންމެން ގޭގަށް ވަންނަން ގޮވާލުމުން އެކަމަށް ނަމޫނާ ދައްކަން ފެއްޓެވީ ސިޔާސީ ލީޑަރުންނެވެ. ގައުމުގެ ވެރިންނެވެ. ނަމަވެސް ފެނުނީ މިހާލަތުގައި އެ ވެރިންގެ ކިބައިން ފެންނަން ޖެހޭ ނަމޫނާބާވައެވެ.\nކޮންމެ ބޭފުޅަކު ގޭގެ ސިޓިންރޫމަށް ނިކުންނަވާ ޓޮއިލެޓް ޕޭޕަރު ރޯލަކުން ބޯޅަ ކުޅުއްވަނީއެވެ. ގޭގައި ތިބެން ކުރަންވީ ކަމަކީ މިއީޔޯލައެވެ. ބޭރުގެ ކަރަކަރައިން މަޝްހޫރު ފަންނާނުންވެސް ކުރަނީ މިކަމޯލައެވެ. އެހެންވީމަ އަހަރެެމެންގެ ވެރިންވެސް ނަމޫނާ ދައްކަނީ ގޭގައި ތިބެން އެކަން ކުރާށެވެ. ނާއިބް ރައީސާ، ވަޒީރުންނާއި، މަޖިލީސް މެންބަރުންނާއި، ސިޔާސީ ލީޑަރުން ކުޅުއްވަނީ އެ ކުޅިވަރެވެ.\nކުރު ސޯޓް ބުރިބުރީގައި ތިއްބަވައިގެން ޓޮއިލެޓް ޕޭޕަރު ރޯލުން ބޯޅަ ކުޅެ، ވީޑިއޯކޮށް ސޯޝަލް މީޑިއާއަށް ދޫކޮށްލަނީއެވެ. އަދި ދެން ތިއްބެވި ވެރިން އެ ޗެލެންޖަށް ނޮމިނޭޓްކޮށް އެ ކުޅިވަރުގައި ބައިވެރިވުމަށް ތަރުހީބު ދެނީއެވެ. ނޮމިނޭޓްކުރާ ވެރިން ހަމަ ވަގުތުން ސޯޓްކޮޅުގައި ނިކުންނަވާ ޓޮއިލެޓް ޕޭޕަރު ރޯލަކުން ބޯޅަ ކުޅުއްވާ ވީޑިއޯކޮށް އަނެއްކާވެސް އިތުރު ވެރިންނަށް ދައުވަތު ދެނީއެވެ.\nމި ހާލަތުގައި ވެރިންގެ ފަރާތުން ފެންނަމުންދާ މި ސިފަތަކާމެދު ގިނަ ރައްޔިތުން ތިބީ ނުރުހިފައިކަން ޔަގީނެެވެ. އެކަން ސޯޝަލް މީޑިއާއަށް ބަލާލުން އެނގެއެވެ. ބައެއް ބޭފުޅުންގެ ނަޒަރުގައި ނަޖިހުން ތާހިރުވާން ނުދަންނަ ގައިރު މުސްލިމުން އެމީހުންގެ ފެން ކަމުންވާ ޓިޝޫ ރޯލުން ބޯޅަ ކުޅުނު ނަމަވެސް އެކަމަކީ އެތައް ބަޔަކު ބަލިވެ އަދި މަރުވަމުންދާ މިފަދަ ހިތާމަވެރި ވަގުތެއްގައި އަހަރެމެން މުސްލިމުންނާ އެކަށީގެންވާ ކަމެއް ނޫނެވެ.\nދުނިޔޭގެ އިންސާނީ ހަޟާރަތުގައި ބޮޑު ބިރުވެރިކަމެއްގެ ތެރޭގައިވާ މިފަދަ ވަގުތެއްގައި އަދި މުސްލިމުންގެ އެންމެ މުގައްދަސް ތިން ހަރަމްފުޅުވެސް އާންމުންނަށް ބަންދު، އަދި ރާއްޖޭގައިވެސް ހުކުރުގެ ޖަމާއަތާއި، ނަމާދުގެ ޖަމާއަތް ގާއިމް ނުކުރެވޭތާ ދެ ހަފްތާ ވެގެންދާއިރު، ވެރިން މިއަދު ދައްކަންވީ ޓޮއިލެޓް ޕޭޕަރު ރޯލަކުން ބޯޅަ ކުޅޭ ނަމޫނާތޯ މިއީ ސުވާލުކޮށްލަން ޖެހޭ ކަމެކެވެ.\nބައެއް އާންމުންގެ ނަޒަރުގައި މިވަގުތުވެސް ވެރިން އެ ދައްކަވަނީ މި ދަތި މާލޭގައި އެވެރިން ދިރިއުޅޭ ތަނަވަސް އެޕާޓްމަންޓްތަކެވެ. އަގުބޮޑު ކޮޓަރި ކޮޅާއި، ސިޓިންރޫމް ކޮޅެވެ. މިއީ ދަތި ހާލުގައި އުޅޭ ދިވެހި ރައްޔިތުންނަށް ކޮށްލި މަލާމާތެއް ކަމަށްވެސް ބައެއް މީހުން ދެކެއެވެ.\nބިރުވެރިކަމުން ފުރިގެންވާ މިފަދަ ހާލަތެއްގައި ގައުމުގެ ވެރިން ނިކުންނަވާ އިސްލާމީ ރިވެތި އުސޫލުތައް ހާމަވާ އަދި ދީނީ ޝިއާރުތައް ފާޅުވާ ފަދަ ނަމޫނާއެއް ދެއްކުން ކީއްތޯއެވެ. ދުއާކޮށް ހެޔޮ އަމަލުތައް ކުރުން މަތީގައި ދެމި ތިބުމަށް ބާރުއަޅާ މަންޒަރުތަކާއި ފޮޓޯތައް އާންމުކޮށްލުން ކީއްތޯއެވެ. ހަނާވަމުންދާ އިޖްތިމާއީ ފޭރާން ރަނގަޅު ކޮށްލުމަށް ބާރުއަޅާނެ ކަމެއް ކޮށްލުން ކީއްތޯއެވެ.\nމަދު ބަޔަކަށް ތިޔަ ވެެރިންގެ މަންޒަރުތައް މޮޅުވެފައި، ރީތިވިޔަސް ތިޔައީ މިހާލަތަށް ފެތޭ ކަމެއް ނޫނެވެ. އަދި ތިޔަ ދެއްކީ ނުރަނގަޅު މިސާލެކެވެ.\nސަރުކާރުގެ ވެރިން ނުރަނގަޅު މިސާލެއް ދެއްކި ނަމަވެސް މިވަގުތު ވަނީ މި ހާލަތަށް މުނާސަތު ޗެލެންޖެއް ފެށިފައެވެ. އެއީ މުޅި ގުރުއާން އެއްކޮށް ކިޔެވުމުގެ ޗެލެންޖެކެވެ. މި ޗެލެންޖް ފެއްޓެވީ ކުރީގެ އިސްލާމިކްމިނިސްޓަރު ޑރ. މުހައްމަދު ޝަހީމް އަލީ ސައީދެވެ.\nމި ޗެލެންޖް ފައްޓަވަމުން ޝަހީމް ވަނީ މިއީ އިސްލާމީ އުންމަތަށް ހިތާމަވެރި ވަގުތަކަށްވާތީ ﷲ އަށް ކުއްތަންވުމުގެ ގޮތުން އެންމެން ވެގެން ޚަތިމްކުރުން ފެށުނީ ކަމަށް ވިދާޅުވެފައެވެ.\n"..މީގައި ބޮޑެތި މީހުންނާއި ކުޑަކުދިންނަށް ބައިވެރިވެވޭނެ. ޓުވިޓާ، އެފްބީ، އިންސްޓްގްރާމް މެދުވެރިކޮށް ކުރިއަށް ގެންދެވޭނެ. އަޅުގަނޑު ފަށައިފިން." ޝަހީމް ގުރުއާން ކިޔަވާ ވީޑިއޯއަކާއެކު ކުރެއްވި ޓްވީޓެއްގައި ވިދާޅުވެފައިވެއެވެ.\nމި ޗެލެންޖް މިހާރު ވަނީ ވަރަށް ބޮޑަށް ވައިގައި ހިފާފައެވެ. ގައުމުގެ އިސް ބޭފުޅުން މި ޗެލެންޖުން ނުފެނުނު ނަމަވެސް ކުދި ބޮޑު ގިނަ ބަޔަކު ގެންދަނީ ގުރުއާނުން މިންވަރެއް ކިޔެވުމަށްފަހު ސޯޝަލް މީޑިއާގައި ހިއްސާ ކުރަމުންނެވެ.\nއަދި މި މަސައްކަތުގައި ބައިވެރިވުމަށް އެހެން މީހުންނަށް ދައުވަތުވެސް ދެމުންނެވެ.\nއިމާރާތް ކުރުމުގެ ދާއިރާ: ނިއުނޯމަލަށް ތައްޔާރު


Jeddah hin Male ah: vazeefa interview eh kaamiyaabu kuraanee kihineh?\nޖިއްދާއިން މާލެއަށް: އިންޓަވިއުގައި ކާމިޔާބު ހޯދާނީ ކިހިނެއް؟\nވަޒީފާގެ ބާޒާރަކީ ޢާއްމު ގޮތެއްގައި ތަނަވަސް ކަން ކުޑަ ބާޒާރެކެވެ. އަދި މި ޒަމާނުގައި އެ ބާޒާރުގައި ވިއްކޭނީ ވެސް ވަރަށް އަގު ހުރި މޭވާއެކެވެ. މިއަދު ޒުވާނުންނަށް ކުރިމަތިވެފައިވާ އެންމެ ބޮޑު ގޮންޖެހުމަކީ ވަޒީފާގެ ގޮންޖެހުމެވެ. އާދައިގެ ވަޒީފާއަކަށް ވެސް އެތައް ބަޔަކު ކުރިމަތިލަ އެވެ. އަދި ބައެއް ވަޒީފާތަކަށް ކުރިމަތިލާ މީހުންނަކީ އެ ވަޒީފާތަކުގެ ޝަރުޠުތަކަށް ވުރެ މަތީ ފެންވަރުގެ މީހުންނެވެ. އެކަން އެގޮތަށް ދިމާވަނީ ވަޒީފާގެ ބާޒާރުގައި ތަނަވަސްކަން ކުޑަވީމަ އެވެ. މި ފަހަރު މަޒްމޫގައި މި ބަލާލަނީ ވަޒީފާގެ އިންޓަވިއު ކާމިޔާބު ކުރުމުގެ މައްޗަށެވެ.\nމި ފަދަ މަޒްމޫނެއް މިލިޔަނީ ތަޖުރިބާތަކުގެ މައްޗަށް ބިނާކޮށް ޒުވާނުންގެ ޝަޚުޞިއްޔަތު ބިނާ ކުރުމުގައި އެހީތެރިވެ ދިނުމަށެވެ. ބައެއް ޒުވާނުން ޢިލްމީ ގޮތުން ވަރަށް މޮޅު ކަމުގައި ވިޔަސް ވަޒީފާގެ އިންޓަވިއުއިން ފެއިލް ވެއެވެ.\nއިންޓަވިއުގެ ތެރޭގައި ބިރު ގަނެ ތުރުތުރު އަޅައި މިފަދަ އެތައް ކަމެއް ދިމާވެއެވެ. ހުނަރުވެރި ކަމެއް ނުދެއްކެ އެވެ. ބައެއް ޒުވާނުން އިންޓަވިއު ރޫމަށް ވަދެ އިންޓަވިއު ނިމިގެން ނުކުންނަން ދެން ވެސް އިންޓަވިއު ކުރާ މީހުންގެ މޫނަށް ވެސް ބަލާ ނުލައި އިސް ޖަހައިގެން ތިބެ އެވެ. ސުވާލު ތަކަށް ޖަވާބު ދެނީ ވެސް އެ ޙާލަތުގައި ތިބެ އެވެ. މިކަންކަން ޙައްލު ކުރުމަށް އޮތް މަގަކީ ކޮބައި ހެއްޔެވެ؟ އިންޓަވިއު ކާމިޔާބު ކުރާނީ ކިހިނެއް ހެއްޔެވެ؟ އިންޓަވިއު ކުރަން ތިބި މީހުންގެ ހިތްތައް ދަމައިގަންނާނީ ކިހިނެއްޔެވެ؟ އިންޓައިވު ކާމިޔާބު ކުރުމަށްޓަކައި އަންނަނިވި ކަންކަމާ މެދު ސަމާލު ވާށެވެ.\nލަންކާގެ ނޫހެއްގައި ވަޒީފާއަށް އިއުލާންކޮށްފައި\nއަމިއްލަ ނަފްސުގެ ތަޢާރަފު އެރުވުން\nއަމިއްލަ ސީވީ އޮންނާނީ ކުރިން ޑޮކިއުމެންޓްތަކާއެކު ލާފަ އެވެ. ނަމަވެސް ޢާއްމު ގޮތެއްގައި އިންޓަވިއު ޕެނަލްގައި އަމިއްލަ ނަފްސުގެ ތަޢާރަފް އަރުވަންޖެހޭނެ އެވެ. ވީމާ ކުރު ގޮތަކަށް އަމިއްލަ ނަފްސުގެ ތަޢާރުފެއް އަރުވާށެވެ. މިގޮތުން އަމިއްލަ ނަފްސުގެ ތަޢާރުފް އެރުވުމުގައި ނަމާއި އެޑްރެހާއި އުފަންރަށާއި ތަޢުލީމު ޙާޞިލްކުރި ތަންތަނާއި ޤައުމުތަކާއި ކުރީގެ ވަޒީފާގެ ތަޖުރިބާތައް ޙިއްސާ ކުރާށެވެ. އަދި އިންޓަވިއުއަށް ދާއިރު ތަޢުލީމީ ސެޓްފިކެތްތަކުގެ އަސްލުތަކާއި ވަޒީފާގެ ތަޖުރިބާ އަންގައިދޭ ލިޔެކިއުންތަކުގެ އަޞްލުތަކުގެ ފައިލް ގެންދާށެވެ.\nއިންޓަވިއުއަށް ގޮނޑީގައި އިށީންދެ އިންނަ އިރު ސީރިއަސްކޮށް އިށީންނާށެވެ. ގޮނޑިއަށް ލެނގިގެން އޮށޯވެ އޮންނަ ގޮތަށް ނުއިށީންނާށެވެ. އިންޓަވިއު ރޫމަށް ވަންނަ އިރު ފޯން ނިއްވާލައިގެން ވަންނާށެވެ. މޭޒުމަތީގައި ދެ އަތް ބާއްވައިގެން އެއް އަތުން އަނެއް އަތާ ކުޅެ ނުހަދާށެވެ. ސީދަލަށް އިށީންދެގެން އިންނާށެވެ. ބައެއް ކަންކަން ބަޔާން ކުރުމުގައި އަތުން އިޝާރާތްކޮށް ހަރާކަތްތައް ފާޅު ކުރުމަކީ މައްސަލައެއް ނޫނެވެ.\nކީރިތި ރަސޫލާ މުޙައްމަދު ޞައްލަﷲ ޢަލައިހި ވަސައްލަމަ ޙަދީޘްކުރައްވާފައިވާ ގޮތުން ހިނިތުންވުމަކީ ޞަދަޤާތެކެވެ. ހިނިތުންވުމަކީ އާދައާ ޚިލާފު ބާރެއް އޭގައި އެކުލެވޭ ޖާދޫ އެކެވެ. އެއީ ސިހުރެކެވެ. ސިހުރެކޭ މިދަންނަވަނީ ހިނިތުންވުމުގެ ޖާޒުބީ އަސަރުގަދަ ކަމުގެ މައްޗަށް ބިނާ ކޮށެވެ. ހިނިތުންވާ ގޮތާއި ހިނިތުންވާ ހިނދު މުޚާޠަބު ކުރެވޭ މީހާގެ މޫނަށް ބެލުމާއި ސީދާކޮށް އޭނާއާއި ގުޅެއެވެ. މުޅި ޖައްވަށް އުޖާލާ ކަން ވެރިވެއެވެ. އެހެންކަމުން އިންޓަވިއު ރޫމަށް ވަންނަ އިރު ހިނިތުންވުމާ އެކު ވަންނާށެވެ. އިންޓަވިއު ރޫމަށް ވަދެ ސަލާމް ކުރާށެވެ. ނުވަތަ ސަލާމް ގޮވާށެވެ. ހަމަ ޖެހިލައިގެން އިށީނދެގެން އިނދެ އިންޓަވިއުއަށް ހޮވުނީތީވެ ފުރަތަމަ ވެސް ޝުކުރު އަދާކުރާށެވެ.\n"އަޅުގަނޑަށް މި ފުރުޞަތު ދެއްވީތީ ވަރަށް ބޮޑަށް ޝުކުރިއްޔާ!" މިފަދައިން ބުނާށެވެ. އެހާ މަޑުން އަދި އެހާ ބާރަށް ވާހަކަ ނުދައްކާށެވެ. މެދުމިނެއްގައި އަޑު ގެންގުޅޭށެވެ.\nބޭރު ފުށުން މީހާ ފެންނަ ގޮތުގައި އެތައް މާނަތަކެއް ހުރެއެވެ. ޑްރެސް ކޯޑަކީ އެމީހެއްގެ ޝަޚުޞިއްޔަތުގެ ތަރުޖަމާ އެވެ. މީހަކު ހުންނަ ޑްރެސް ކޯޑްގެ މައްޗަށް ބިނާކޮށް އެމީހަކަށް އިޙުތިރާމް ވެސް ލިބެ އެވެ. އަދި އޭގެ އިދިކޮޅަށް ވެސް މެދުވެރި ވެއެވެ. ޑްރެސް ކޯޑު ހުންނަން ވަނީ އެ އުޅޭ ތަނެއްގެ މާޙައުލާއި ޘަޤާފަތަށް ރިޢާޔަތްކުރުމުގެ މައްޗަށެވެ.\nމިސާލަކަށް ދިވެހިރާއްޖޭގައި ވަޒީފާގެ އިންޓަވިއުއަށް ޒުވާނާ ހުންނަންވާނީ ކުރުތާގައި ނޫނެވެ. އެއީ އިންޑިއާ ނުވަތަ ޕާކިސްތާނު ނުވަތަ އަފްޣާނިސްތާނުގެ ޘަޤާފަތެވެ. ދިވެހިރާއްޖޭގެ ޒުވާނާ އިންޓަވިއުއަށް ދާންވާނީ ގަމީހާއި ޓައި ގައެވެ. ރީތި ފޭރާމުގަ އެވެ. ވަޒީފާގެ ޙައިޘިއްޔަތުން ކޯޓް ފަޓްލޫނުގައި ވެސް ދިއުމަކީ މައްސަލައެއް ނޫނެވެ. އެހެން މީހުންނަށް ރީތި އެއްޗެހި ލާށެވެ. ތިމާއަށް މީރު އެއްޗެހި ކާށެވެ.\nޑްރެސް ކޯޑުގެ ކަންތަކަކީ އަޅުގަނޑު ޝަޚުޞީކޮށް ވަރަށް ބޮޑަށް ސަމާލުކަންދޭ ތަޖުރިބާ ކުރެވިފައިވާ ކަމެކެވެ. އަޅުގަނޑުގެ ޢުމުރުން 17 އަހަރުގައި މިސްކިތެއްގެ އިމާމުކަން ކުރަންޖެހިގެން އެކަމަށް ބޭނުންވާ މުހިންމު ބޭފުޅަކާ ބައްދަލު ކުރަން ޖެހުނެވެ. އެއީ ވަޒީރެކެވެ. އޭނާގެ އަރިހަށް އަޅުގަނޑު ދިޔައީ ވަރަށް ފެޝަންކޮންނެވެ. އެއީ އެންމެ ޒުވާން ޢުމުރު ކަމުން އެކަން ކަމަކަށް މާބޮޑު ސަމާލުކަމެއް އޭރަކުއެއް ނުދެވެއެވެ. އެހެންކަމުން އެންމެ ފަސޭހައިން އަތުގައި ޖެހުނު އެއްޗެއް ލައިގެން ދިޔައީ އެވެ. އަޅުގަނޑު ބައްދަލު ކުރަން ދިޔަ ބޭފުޅާއަކީ ވަރަށް ހިތްޕުޅުހެޔޮ ޚުލްޤު ހެޔޮ ބޭފުޅެކެވެ. އަޅުގަނޑު ފެންނަން ހުރި ގޮތުގެ މައްޗަށް އޭނާ އަޅުގަނޑަށް ނަސޭހަތް ދެއްވި އެވެ. އޭނާ ވިދާޅުވީ "އެހެން މީހުންނަށް ރީތި އެއްޗެހި ލާށެވެ. ތިމާއަށް މީރު އެއްޗެހި ކާށެވެ!" މިހެންނެވެ.\nއަދި އަޅުގަނޑުގެ ގަމީސް މުނާސިބު ނޫން ކަމާއި ޚާއްޞަކޮށް އިމާމުކަން ކުރާ އިރު ފޭރާން ހުންނަންޖެހޭ ގޮތުގެ މައްޗަށް އިރުޝާދު ދެއްވި އެވެ. އަދި އޭނާގެ ދަށުން ހުންނަވާ ބޭފުޅާގެ އަރިހަށް ދާއިރު އެ ފޭރާމުގައި ނުދިއުމަށާއި ގެއަށް ގޮސް މުނާސިބު ހެދުމެއް ލައިގެން ދިއުމަށް އިރުޝާދު ދެއްވި އެވެ. އެ ދުވަހުން ފެށިގެން މިއަދާ ހަމަ އަށް އަޅުގަނޑުގެ ވަޒީފާގެ ޙަޔާތުގައި ވެސް އަދި ޢާއްމު ދިރިއުޅުމުގައި ވެސް އެންމެ މުހިންމު ކަން ދޭ އެއްކަމަކީ އަޅުގަނޑުގެ ޑްރެސް ކޯޑެވެ.\nއަޅުގަނޑުގެ ވަޒީފާގެ ޙަޔާތުގައި ވެސް ވަޒީރު ކަމުގައި ވެސް އޮފީހުގައި އުޅުމާއި ކެބިނެޓަށް ދިއުމާއި އަދި ރައީސުލްޖުމުހޫރިއްޔާއާއި ބައްދަލު ކުރުމަށާއި މިއިން ކޮންމެ ކަމެއްގައި ޚާއްޞަ ޑްރެސް ކޯޑެއް ގެންގުޅެމެވެ. އަދި އިމާމުވެ ނަމާދު ކުރުމަށާއި ޚާއްޞަކޮށް ދަމު ނަމާދުގެ އިމާމު ކަމަށް ވަކި ޑްރެސް ކޯޑެއް ތައްޔާރު ކުރެވިފައި އޮވެއެވެ. މިވާ ހަކަތައް މި ޙިއްސާ ކޮށްލަނީ ޒުވާނުންނާ ތަޖުރިބާ ހިއްސާ ކޮށްލުމަށެވެ. ކަންކަމުގައި އިސްރާފު ކުރުމެއް ނުވެއެވެ. ނަމަވެސް ކުޅަދާނަކަން ލިބިގެންވީ މިންވަރުން ރީތީ ފޭރާމުގައި ހުރުމަކީ މީހާގެ ޝަޚުޞިއްޔަތު ރަމްޒު ކޮށް ދޭނެ މަތިވެރި އާދައެކެވެ. މިއީ އަޅުގަނޑުމެން އިންޓަވިއުއަށް އެކަންޏެއް ނޫން މުޅި ދިރިއުޅުމުގެ ހުރިހާ މައިދާނެއްގައި ވެސް ގެންގުޅެންވީ ރިވެތި އުޞޫލެކެވެ. މިއަދުގެ ވަރަށް ގިނަ ޒުވާނުންވަނީ މިކަންކަން ހަނދާން ނައްތާލާފަ އެވެ. އިންޓަވިއުއަށް ދާއިރު އަންހެން ބޭފުޅުން ވެސް ތިއްބަވަންވާނީ އިޖުތިމާޢީ މިންގަނޑަށް ފެތޭ ފޭރާމެއްގަ އެވެ.\nއެމްޓީސީސީ ޖޮބްފެއާގައި ވަޒީފާއަށް ކުރިމަތިލުމަށް އެޕްލިކޭޝަން ފޯމު ފުރަނީ -- އަހުމަދު ޝުރާއު | އަވަސް\nމީހަކު ވަޒީފާއަކަށް ޢައްޔަން ކުރެވެނީ އޭނާއަށް އަމުރު އަންނަހާ ގޮތަކަށް ކަންކަން ކުރާކަން ނޫނެވެ. ކިއެއް ހެޔެވެ؟ އޭނާގެ ފަރާތުން ތަނުގެ ވެރިންނަށް އުފެއްދުންތެރި އާ ޚިޔާލު ހުށައެޅުމަށެވެ. ވަޒީފާއެއް ދެމިގެން ދާނެ ކަމުގެ ޔަޤީންކަން ބިނާވަނީ ވަޒީފާ އަދާކުރާ މީހާގެ ޕާފޯމަންސަށެވެ. ކިތައްމެ އާދައިގެ ވަޒީފާއެއްގެ އިންޓަވިއުއަށް ދިޔަސް އަމިއްލަ ވިސްނުމަކާއެކު ދާށެވެ. އަދި އިންޓަވިއު އަށް ދިއުމުގެ ކުރިން އެ އޮފީހަކާ މެދު ލިބެން ހުރި މަޢުލޫމާތެއް ބަލައި އެތަނަކީ ކީއްކުރާ ތަނެއް ކަމާއި އެތަނުގެ މަސައްކަތްތަކާ މެދު ވިސްނުމަކާ އެކު ދާށެވެ. އެ މަޤާމުގައި ހުރެގެން އެތަނަށް ޚިދުމަތް ކޮށްދޭނެ ގޮތުގެ ޚުލާޞާ ޕްލިސީއެއް އިންޓަވިއު ޕެނަލްއާ ޙިއްސާކުރާށެވެ.\n"މި މަޤާމަށް އަޅުގަނޑު ހޮވިއްޖެ ނަމަ މި އޮފީސް / ކޮމްޕެނީ، ސްކޫލް ކުރިއެރުވުމަށް އަޅުގަނޑު ކަންކަން ގެންދާނެ ގޮތެއް ދަނަވާލުމުގެ އިޒުނައަކަށް އެދެން" މި ފަދަ ގޮތަކަށް ދަންނަވައި ހުށައަޅާށެވެ. "އަޅުގަނޑަށް ވަޒީފާ ލިބިއްޖެ ނަމަ މި އޮފީސް / ކޮމްޕެނީ އަކީ ރާއްޖޭގައި ހުރި އެންމެ ކާމިޔާބު އޮފީހަށް ހަދާނަށް" ދެން ކަންކަން ކުރާނެ ގޮތް ބުނެދޭށެވެ. މިކަން ޕޮރެޒެންޓޭޝަނެއްގެ ޒަރިއްޔާއިން ވެސް ހުށަހެޅިދާނެ އެވެ. މިއީ ވަރަށް މުހިންމު ކަމެކެވެ. ގިނަ ފަހަރު ވަޒީފާގެ އިންޓަވިއުއަށް ދާ ޒުވާނުން މިކަންކަން ހަނދާން ނައްތާލައެވެ.\nއިންޓަވިއު ޕެނަލްގެ ސުވާލުތަކަށް ޖަވާބު ދޭންވާނީ ވަރަށް ޔަޤީން ކަމާއެކުގަ އެވެ. ބިރުގަނެގެން ނުވާނެ އެވެ. ސުވާލު ކުރަން އިންނަ މީހާގެ މޫނަށް ބަލަހައްޓައިގެން އިނދެ ވާހަކަ ދައްކާށެވެ. އެހާ މަޖާ ނުކުރާށެވެ. މާ ވާހަކަ ގިނަ ނުކުރާށެވެ. ހިނިތުންވުމާއި ކޮންފިޑެންސާއެކު ވާހަކަ ދައްކާށެވެ. ކުރުކޮށް ފޮނިކޮށް ޖަވާބު ދޭށެވެ. އަދި "އަޅުގަނޑު ވަޒީފާއަށް ހޮވައިފި ނަމަ މި އޮފީހުން ރީގްރޭޓް ކުރާކަށް ނުޖެހޭނެ" މިފަދަ ޢިބާރާތަކުން ޔަޤީންކަން ދޭށެވެ. އިންޓަވިއު ކާމިޔާބު ކުރެވޭނެކަމުގެ ޔަޤީންކަމާއެކު ވާހަކަ ދައްކާށެވެ. އިންޓަވިއު ޕެނަލްގެ ބޭފުޅުންނަށް އިޙުތިރާމް ކުރާށެވެ.\nވަޒީފާގެ އިންޓަވިއުއަށް ދާމީހާ އިންޓަވިއު ޕެނަލްއާ ވެސް ސުވާލުތަކެއް ކޮށްލަންޖެހޭނެ އެވެ. އެ ވަޒީފާ ލިބިއްޖެ ނަމަ މަސްއޫލިއްޔަތު އަދާކުރުމުގައި އޮންނާނެ މިނިވަންކަމަކާ މަސައްކަތުގެ ދާއިރާއާއި ކުރަންޖެހޭ ބައެއް ކަންކަމާ ބެހޭ ގޮތުން އޮޅުން ފިލުވުމަކީ މައްސަލައެއް ނޫނެވެ.\nކަމެއްކުރުމުގައި އެކަމެއް އެންމެ މޮޅަށް އެންމެ ފެންވަރު ރަނގަޅުކޮށް ކުރުމަކީ މާތް ﷲ ލޯބިވެވޮޑިގަންނަވާ ކަމެކެވެ. މިހެންކަމުން ކޮންމެ ކަމަކެއް ކުރުމުގައި ވެސް އެންމެ ރަނގަޅަށް އެކަމެއް ކުރުމަށްޓަކައި ކޮންމެ މުސްލިމަކު ވެސް ޢަޒުމާއެކު މަސައްކަތްކުރަންވާނެއެވެ.\nމި މަޒްމޫނުގައި މި ބަޔާންކުރި ކަންކަމުގެ އިތުރު ކަންކަން ވެސް ހުރެދާނެ އެވެ. ނަމަވެސް މަޒްމޫނުގައި މި ބަޔާންކުރީ އިންޓަވިއު އެއް ކާމިޔާބު ކުރުމަށްޓަކައި ބޭނުންވާނެ އަސާސީ ކަންކަމެވެ. ދުޢާއަކީ މި އިން ޒުވާނުންނަށް ކޮންމެވެސް ވަރެއްގެ ފައިދާއެއް ވުމެވެ.\nޑރ. މުހައްމަދު ޝަހީމް އަލީ ސައީދު ޖިއްދާއިން މާލެއަށް\nގައުމީ އެއްބައިވަންތަކަން، ސަލާމަތްވުމުގެ އަސާސް\nޝާމުކަރައިގެ ތާއޫންގެ އަސަރުގަދަ ހާދިސާ


BREAKING: Kuriah Oiy2Hafthaa Ah Male' Ge School Thah Nuhulhuvan Ninmaifi - Vaguthu\nސެޕްޓެމްބަރު 17, 2020 19:50\nދެންސްކޫލް ހުޅުވޭނެ ހެނެއް ހިޔެއް ނުވޭ. ސްކޫލް ބަންދު ކުރުމަކުން ފައިދާ އެއްވޭބާ!!. ދުނިޔޭން ކޮވިޑް އަވަހަކަށް ނުފިލުވޭނެ. ދަރިވަރުން ސްކޫލަށް ނުދިއުމުން ވާގެއްލުން މާބޮޑުވާނެ. ދެންވީ ކޮވިޑް އާއި އެއްކޮށް އުޅެން ދަސްކުރަން. ދިރިއުޅުން އިހު އުޅުނު ގޮތަށް އުޅެން.


November 05, 2016 22\nކަޕް ކޭކުން ޒާހިލް އަށް 286،000ރ. ހޯދައި ދީފި\nއެވަރެސްޓަށް ދިވެހިން: ބުރަ އެކަމަކު މިވަރެއް ނެތް\n"އެހާ ރީތި، އެހާ ފުރިހަމަ ތަނެއް މީގެ ކުރިން ދުވަހަކު ވެސް ނުދެކެން."\nމާރިޔާ: ޓޫރިޒަމްގައި މިހާރު މިވަރެއް ނެތް!\nޓޫރިޒަަމް ދާއިރާގެ މަސައްކަތްތައް އޭނާ ފެށީ ރިސޯޓެއްގެ ބަދިގެ ތެރެއިންނެވެ. ފުރަތަމަ ވަޒީފާ އަކީ ޕޭސްޓްރީ ތައްޔާރުކުރުމެވެ. އޭނާގެ ރަހަތަކުން ޓޫރިސްޓުން ހިތްހަމަ ޖައްސައިދިނުމަށް ފަހު އެތަނުން ނިކުތީ ވެއިޓަރަކަށެވެ. އޭގެ ފަހުން ބަދަލުވީ ރިސެޕްޝަނިސްޓަކަށެވެ. ދެން ގެސްޓް ރިލޭޝަން އޮފިސަރަކަށެވެ. ފަހަރަކު ކަމެއް ކުރަމުން ގޮސް...\nSeptember 22, 2016 37\nއައިނީސްގެ ހުނަރު އަނީގާގެ އަތުން\nފުރަތަމަ، ތިރީގައި ހުރި ހުރިހާ ފޮޓޯތަކެއް ބަލައިލާށެވެ! މިއީ، ގޭގައި އިންނަ އަންހެނަކު އޭނާ ހުސްވަގުތު ހޭދަކުރާ ގޮތެވެ. ދެ ދަރިން ބަލަމުން އޭނާގެ އަމިއްލަ ހިތްހަމަޖެހުމަށް ޓަކައި ވެސް ކުރާ މިކަމުން އެކަށީގެންވާ އާމްދަނީއެއް ކޮންމެ މަހަކު ލިބެ އެވެ. އޭނާގެ މެސެޖަކީ މި އެވެ. "ގޭގައި ވެސް ހުރެގެން ކޮންމެ އަންހެނަކަށް ވެސް ރަނގަޅު...\nއައިޝަތު ޝަނާޔާ ޝަރީފް އޭ ބުނުމުން އެއީ ކޮން ކުއްޖެއް ކަން ނޭނގި ދާނެ އެވެ. އެކަމަކު އެ މޫނު ފެނުމާ އެކު އެއީ ކޮން ކުއްޖެއްކަން ނޭނގިދާނީ ވަރަށް މަދު މީހަކަށެވެ. އެއީ، މުޅި ރާއްޖެ ސިއްސުވާލި މޫނެކެވެ.\nSeptember 16, 2016 21\nAugust 20, 2016 16\nކޮލަމް ށަވިޔަނި: ކުޑޫހެން އުޅެބަލަ!\nފުރަތަމަ ބައްދަލުވާ އިރު ފަހަރެއްގައި އޭނާއާ ދޭތެރޭ ވަރަށް ގޯސް އެއްޗެހި ހިތަށް އަރާފާނެ އެވެ. ސަބަބުތަކެއް ވެސް ހުރީމަ އެވެ. ކުޑޫ ނިކަން އަނގަގަދަވާނެ އެވެ. ވާހަކަ ދައްކާނީ ވެސް ރުޅި ގަދަވެފައި ހުރެގެން ވަރަށް ބާރަށެވެ. މަޖާ އެއްޗެހި ވެސް ކިޔާނެ އެވެ. އެކަމަކު ވަކި ހިސާބަކުން ބޮލަށް އުނދަގޫވެގެން ގޮސް، "މީނަ ދެން ހުއްޓާލާނެ ނަމަ"އޭ...\nވިޔަފާރިއަށް ބައި ގަރުނު، ފަހަތުގައި ރަހުމަތްތެރިކަން\nއެއީ ބާޒާރު މަތީގައި ހުންނަ ކުޑަ ފިހާރަގަނޑެކެވެ. ވިއްކަނީ ފޯކާއި ދިވެހި ބޭސް އެކަންޏެވެ. އެކަމަކު މާލޭގެ އެ ސަރަހައްދުގައި އެ ޒާތުގެ ވިޔަފާރިއެއް އެހާ ގިނަ ދުވަސް ވަންދެން ކުރަމުން އަންނަ ބަޔަކު އެ ނޫނީ ނެތެވެ. ވިޔަފާރިއަށް ވުރެ ބޮޑަށް މީގައި ހާއްސަ ވަނީ އެ ވިޔަފާރިކުރަމުން އަންނަ ދެ މީހުންގެ ވާހަކަ އެވެ.\nކުޑަކުޑަ ސޫޖަލް ރާއްޖޭގައި އިސްލާމް ދީނުގެ ހިދާޔަތަށް\nއިންޓަވިއުކުރަން އިށީނުމާ އެކު އޭނާ އެންމެ ފުރަތަމަ ސަލާމް ގޮވާލީ އެވެ. އަމިއްލައަށް ތައާރަފްވީ އޭގެ ފަހުންނެވެ. ދެން ކިޔައިދިނީ ގުރުއާން ކިޔެވުމާއި ރޯދަ ހިފުމުގައި އޭނާގެ ތަޖުރިބާ އެވެ.\nހެޔޮވަރުގެ ކަަނޑު މަހެއް ކަނޑާލަން ކިހާ ވަގުތެއް ނަގާ ހެއްޔެވެ؟ ފަސް މިނިޓު، ދިހަ މިނިޓް ނޫނީ އެއަށް ވުރެ ގިނަ ވަގުތު ނަގާނެ ކަންނޭނގެ އެވެ. އެކަމަކު މަސް މާރުކޭޓުގައި މަސް ކަނޑަން ހުންނަ އަބްދުﷲ އަފީފް މަދު ސިކުންތު ކޮޅެއްގެ ތެރޭގައި އެކަން ކޮށް ނިންމާލަ އެވެ. އެހެން ވިއްޔާ، މިއީ މާލޭގައި ހުރި އެންމެ އަވަހަށް މަސް ކަނޑާ މީހާ...\nJune 11, 2016 16\nކޮލަމް ށަވިޔަނި: މިކަހަލަ މީހަކު ދުށިންތަ؟\nބައްޕަ މަރުވީމާ އާއިލާ ބެލެހެއްޓުމުގެ ޒިންމާއާ އެކު ހަސަން ހުސެއިން ދީދީ މަސައްކަތަށް ނުކުތީ ވަރަށް ޅަ އުމުރުގަ އެވެ. އެންމެ ދޮށީ ބޭބެ ކޮއްކޮމެން ބަލަމުން ގޮސް އުމުރުން 20 އަހަރުގައި އަމިއްލަ ދިރިއުޅުމެއް ފެށި އެވެ. އެއީ 1940ގެ އަހަރުތަކެވެ؛ ފުވައްމުލަކެވެ. ކައިވެންޏާ އެކު އަންހެނުންގެ ގެއަށް ހަސަން ދީދީ ބަދަލުވީ އޭނާގެ ބައްޕަ...\nއިންސާނުން ރޮނީ ކީއްވެ؟\nރަނގަޅަށް ވިސްނާލައިފިނަމަ، ލޮލުން ހޯސްލާފަ ފެން ފޭބުމަކީ އާދަޔާހިލާފު ކަމަކަށް ވެދާނެ އެވެ. އެހެންވީރު، އެކަމުގެ ފަހަތުގައިވާ ސަބަބަކީ ކޮބާ ހެއްޔެވެ؟ އަދި ރުއިމުގައި އަންހެނުންނާއި ފިރިހެނުންގެ މެދުގައިވާ ތަފާތުވަނީ ކީއްވެ ހެއްޔެވެ؟


Chelsea athun fahathun arai United molhuvejje\nޗެލްސީ އަތުން ފަހަތުން އަރައި ޔުނައިޓެޑް މޮޅުވެއްޖެ\n1 އަހަރު,3ހަފްތާ,2ދުވަސް,2ގަޑި, 46 މިނެޓް, 59 ސިކުންތު ކުރިން 3530އަހުމަދު ތޯޢިލް\nއިނގިރޭސި ޕްރިމިއާ ލީގުގައި ރޭ ޗެލްސީ އިން ލަނޑެއް ޖަހާފައިވަނިކޮށް މެންޗެސްޓާ ޔުނައިޓެޑުން ފަހަތުން އަރައި ދެ ލަނޑު ޖެހުމަށް ފަހު އުނދަގޫ މޮޅެއް ހޯދައިފި އެވެ.\nފޯރިގަދަ ކުޅުމެއް ފެނިގެން ދިޔަ އެ މެޗުން ލިބުނު ތިން ޕޮއިންޓާއެކު ޔުނައިޓެޑް ވަނީ އަލުން ލީގު ތާވަލުގެ ދެވަނަ އަށް އަރާފަ އެވެ. ދެވަނައިގަ އޮތް ލިވަޕޫލް ކުރިން އޮތް މަގާމް ކަމަށްވާ ތިންވަނަ އަށް ވެއްޓުން އިރު، ޗެލްސީ ވަނީ ހަތަރުވަނައިގަ އޮތް ޓޮޓެންހަމް އަށް ވުރެ މަދުން ޕޮއިންޓް ލިބިގެން ލީގުގެ ފަސްވަނަ އަށް ވެއްޓިފަ އެވެ.\nމެންޗެސްޓާ ޔުނައިޓެޑްގެ އަމިއްލަ ދަނޑުގައި ރޭ ކުޅުނު މެޗުގެ އެއްތިރީސްވަނަ މިނެޓުގައި ވިލިއަން ލަނޑެއް ޖަހައި ޗެލްސީ އަށް ލީޑު ނަގައިދިން ނަމަވެސް، މާ ގިނައިރުތަކެއް ނުވަނީސް ރޮމެލޫ ލުކާކޫ ވަނީ ލަނޑެއް ޖަހައި މެޗުގެ ނަތީޖާ އަލުން އެއްވަރު ކޮށްފައެވެ. އަދި ދެވަނަ ހާފުގެ ކުޅުން ފެށިގެން ޔުނައިޓެޑުން އެޓީމްގެ ކުޅުން ރަނގަޅު ކުރިއިރު، މެޗް ނިމެން 15 މިނެޓަށް ވެފައި ވަނިކޮށް އިތުރު ލަނޑެއް ޔުނައިޓެޑުން ވަނީ ކާމިޔާބު ކޮށްފައެވެ. ލުކާކޫ ތަނަވަސްކޮށްދިން ބޯޅައަކުން އެ ލަނޑު ކާމިޔާބު ކޮށްދިނީ، ބަދަލު ކުޅުންތެރިއާ ޖެސީ ލިންގާޑް. މޮޅާއެކު ޔުނައިޓެޑަށް ތިން ޕޮއިންޓް ވަނީ ލިބިފައެވެ.\nމެޗަށް ފަހު ނޫސްވެރިންނާ ބައްދަލުކޮށް ވާހަކަ ދައްކަމުން ޔުނައިޓެޑްގެ ކޯޗު ހޯސޭ މޮރީނިއޯ ބުނީ ޗެލްސީ އިން މެޗު ފެށީ ޔުނައިޓެޑަށްވުރެ ރަނގަޅަށް ކަމަށާއި ނަމަވެސް، މެޗު ކުޅެމުން ދިޔަ އިރު، ޔުނައިޓެޑްގެ ކުޅުން ރަނގަޅުކޮށް ޗެލްސީ އަށް ނުރައްކާކުރީ ކަމަށެވެ.\nއިންގްލިޝް ޕްރިމިއަރ ލީގު ފުޓްބޯލް މެންޗެސްޓާ ޔުނައިޓެޑް މެންޗެސްޓަރ ޔުނައިޓެޑް ޗެލްސީ\n1 މަސް ކުރިން 140 0\n1 މަސް ކުރިން 162 0\n1 މަސް ކުރިން 93 0


Veterans Cup: Valencia dhe vana burah, New play off ah | Mihaaru\nވެލެންސިއާ ދެ ވަނަ ބުރަށް، ނިއު ޕްލޭ އޮފަށް\n09 ޖޫން 2017 - 14:34 1 comment\nވެޓެރަންސް ކަޕް ފުޓްބޯޅަ މުބާރާތުގައި އިއްޔެ 5-0 އިން ކްލަބް އީގަލްސްގެ މައްޗަށް ހޯދި ފަސޭހަ މޮޅާ އެކު ވެލެންސިއާ މުބާރާތުގެ ދެ ވަނަ ބުރުން ޖާގަ ހޯދިއިރު، ނިއު ރޭޑިއަންޓް ޕްލޭއޮފްގައި ކުޅެން ޖެހިއްޖެ އެވެ.\nދެ ވަނަ ބުރުގެ ޖާގަތައް ކަށަވަރުކޮށްފައިވާ ޓީމުތަކަކީ މާޒިޔާ، ވެލެންސިއާ، އީގަލްސް، ގްރީން ސްޓްރީޓްސް އަދި ސިފައިންނެވެ. ދެ ވަނަ ބުރުގެ ފަހު ޖާގަ ލިބޭނީ އަންނަ ހޮނިހިރު ދުވަހު ހަވީރު ނިއު ރޭޑިއަންޓާއި ވިކްޓަރީއާ ދެމެދު ކުޅޭ ޕްލޭއޮފް މެޗުން މޮޅުވާ ޓީމަކަށެވެ.\nޓާފް އެއް ނަންބަރު ދަނޑުގައި އިއްޔެ ކުޅުނު މެޗުން ވެލެންސިއާގެ ފަސް ލަނޑުގެ ތެރެއިން ދެ ލަނޑު ކާމިޔާބުކުރީ ގައުމީ ފުޓްބޯޅަ ޓީމުގެ ކުރީގެ ކެޕްޓަން އައްސަދު އަބްދުލް ގަނީ އެވެ. އިސްމާއިލް އަނިލް އާއި މުހައްމަދު އިބްރާހިމް ކޮންމެ ކުޅުންތެރިއަކު ލަނޑެއް ޖެހިއިރު، އަނެއް ލަނޑަކީ އީގަލްސްގެ ހުސެއިން ރަޝީދު އަަތުން ބައިކޮޅަށް ވަން ލަނޑެކެވެ.\nމި މެޗުގެ 45 އަހަރުން މަތީގެ އެންމެ މޮޅު ކުޅުންތެރިއަކަށް ހޮވުނީ ވެލެންސިއާގެ އަބްދުﷲ ޝިފާއު އެވެ. އަދި މެޗުގެ މޮޅު ކުޅުންތެރިއަކީ އެ ޓީމުގެ އައްސަދު އެވެ.\nދެ ވަނަ ބުރުގެ ގްރޫޕް އޭގައި ހިމެނެނީ މާޒިޔާ އާއި އީގަލްސް އަދި ސިފައިންނެވެ. ގްރޫޕް ބީ ގައި ހިމެނެނީ ވެލެންސިއާ އާއި ގްރީން ސްޓްރީޓްސް އަދި ޕްލޭއޮފް މެޗުން މޮޅުވާ ޓީމެކެވެ.\nދެ ވަނަ ބުރުގެ މެޗުތަކަށް ފަހު ދެ ގްރޫޕުން އެންމެ ރަނގަޅު ނަތީޖާ ހޯދާ ހަތަރު ޓީމެއް ސެމީ އަށްދާނެ އެވެ. ފުރަތަމަ ސެމީ ފައިނަލުގައި ކުޅޭނީ ގްރޫޕް އޭގެ އެއް ވަނަ ޓީމާއި ގްރޫޕް ބީގެ އެއް ވަނަ ޓީމެވެ. އެ މެޗުން މޮޅުވާ ޓީމަކަށް ފައިނަލުގެ ސީދާ ޖާގައެއް ލިބޭއިރު، ބަލިވާ ޓީމެއް ދާނީ ތިން ވަނަ ސެމީ ފައިނަލަށެވެ. ތިން ވަނަ ސެމީ ފައިނަލުގައި ކުޅޭނީ ފުރަތަމަ ސެމީން ބަލިވި ޓީމާއި ގްރޫޕް އޭގެ ދެ ވަނަ ޓީމާއި ގްރޫޕް ބީގެ ދެ ވަނަ ޓީމު ކުޅޭ ދެ ވަނަ ސެމީން މޮޅުވާ ޓީމަކާ އެވެ.\nމުބާރާތުގައި ދެން އޮންނާނީ ނިއު އާއި ވިކްޓަރީ ކުޅޭ ޕްލޭއޮފް މެޗެވެ. އެ މެޗު އޮންނާނީ މާދަމާ ހަވީރު 16:30 ގަ އެވެ.\nއިތުރު ލިޔުންތައް ކްލަބް ވެލެންސިއާ ކްލަބް އީގަލްސް ވެޓަރަންސް ކަޕް


Adeeb IGMH ah gengos faruvaa dheyn fashaifi - The Press\nFriday, December 06, 2019 31 °C broken cloudsLast Updated6minutes ago\nކުރީގެ ނައިބު ރައީސް އަހުމަދު އަދީބު ސްޓްރެޗާއެއްގައި މިރޭ އައިޖީއެމްއެޗްގައި\nގޮޅި ތެރެއަށް ވެއްޓުމުން އަދީބު އައިޖީއެމްއެޗަށް ގެންގޮސް ފަރުވާ ދޭން ފަށައިފި\nޙުސައިން މަޚްތޫމް 15 August 2019, 22:36\nބަންދުގައި ހުންނެވި ކުރީގެ ނައިިބު ރައީސް އަހުމަދު އަދީބު އައިޖީއެމްއެޗަށް ގެންގޮސް ފަރުވާދޭން ފަށައިފިއެވެ.\nއަދީބު އައިޖީއެމްއެޗަށް ގެންގޮސް ފަރުވާ ދެމުން ދަނީ، އެމަނިކުފާނު ބަންދުގައި ބަހައްޓާފައި ހުރި ގޮޅިތެރެއަށް ހޭނެތިގެން ވެއްޓުމުގެ ސަބަބުން ކަމަށް އަދީބުގެ ގާތް ފަރާތަކުން މައުލޫމާތު ދެއެވެ.\nއަދީބު އައިޖީއެމްއެޗަށް ގެންގޮސް ފަރުވާ ދިނުމަށް ސްޓްރެޗާ އަކަށް އަރުވައިގެން ގެންދާ ފޮޓޯއެއްވެސް ވަނީ ސޯޝަލް މީޑިއާގައި އާންމު ކޮށްފައެވެ. އެ ފޮޓޯއިން ފެންނަ ގޮތުގައި އަދީބުގެ ނިތްކުރިމަތި ވަނީ ދުޅަވެފައެވެ. މައުލޫމާތު ލިބޭ ގޮތުގައި އަދީބު ވެއްޓިވަޑައިގަތީ އެމަނިކުފާނު ހުންނަވާ ގޮޅިތެރެއަށެވެ.\nއަދީބަށް މިވަގުތު ފަރުވާ ދެމުންދަނީ އައިޖީއެމްއެޗް އައިސީޔޫގައި ކަމަށް އާއިލާއިން ބުނެއެވެ. ނަމަވެސް އަދީބުގެ ސިއްހީ ހާލުކޮޅާ ގުޅޭގޮތުން މާބޮޑު މައުލޫމާތެއް ސާފެއް ނުވެއެވެ. އަދީބު އައިޖީއެމްއެޗަށް ގެންދެވުނީ މިރޭ 9:30 ކަން ހާއިރުއެވެ.\nއަދީބު ޖަލަށް ލާފައި ހުރީ އަދީބުގެ މައްޗަށް ކޮށްފައި އޮތް 33 އަހަރުގެ ހުކުމްތައް ކޯޓުން ބާތިލުކޮށް އެއްކޮށް މިނިވަން ވެފައި ހުންނަވަނިކޮށް ފިއްލަވައިގެން އިންޑިއާއަށް އެތެރެވާން އުޅުއްވަނިކޮށް އަތުލައިގެން ގެނެހެވެ. އަދީބު ފިއްލަވައިގެން އިންޑިއާއަށް އެތެރެވެވަޑައިގަންނަވަން އުޅުއްވީ ޓަގު ބޯޓެއްގައެވެ. އޭނާ އަތުވުމާއެކު ވިދާޅުވެފައި ވަނީ ފިއްލަވަން އުޅުއްވީ ރާއްޖޭގައި ފުރާނައަށް ނުރައްކާ ވެވަޑައިގެން ކަމަށެވެ.\nއޭނާ އިންޑިއާގެ ހިމާޔަތަށް އެދިވަޑައިގެންނެވި ނަމަވެސް އިންޑިއާއިން އެކަން ބަލައި ނުގަނެ އޭނާ ދިވެހި ސަރުކާރާ ހަވާލު ކުރުމުން، ޖަލަށް ލާފައި ވަނީ އޭނާ ފިއްލެވި މައްސަލައިގައި ކުރާ ތަހުގީގަށެވެ.\nއިތުރު ލިޔުންތައް ހަބަރު އަހުމަދު އަދީބު އައިޖީއެމްއެޗް އަދީބު ސިޔާސީ\nތިޔަބޭފުޅުން ނޫސްތަކުގަ ލިއާލިއުން ކިޔުންތެރިން ނައް އޮޅުން ފިލާގޮތައް ލިޔުއްވަ ބަލާ


ނޭދެމޭ ވަކިވުމެއް… ހާދަހާ ލޯބިވޭ!!2| Esfiya - Dhivehi Vaahaka Site\nލޯބި March 17, 2013\nނޭދެމޭ ވަކިވުމެއް… ހާދަހާ ލޯބިވޭ!! 2\nމަޑުމަޑުން ލޯ ހުޅުވާލި އިރު ޔާނާއާ ދިމާލަށް މީހަކު އަތްދިއްކޮށްލައިގެން އެއަތުގެ އެހީގައި ތެދުކޮށް ދިނުމަށް އެދި ދަޢުވަތު ދީގެން ހުރިއެވެ. ޔާނާ އިސް އުފުލާ ބަލައިލިއެވެ. ކުރިމަތީގައި ހުރީ އީމަން އެވެ. ބޭއިޚްތިޔާރުގައި ޔާނާއަށް އަށް އީމަންގެ އަތުގައި ހިފައި ތެދުވެލިއެވެ. އަދި އަތުން ދޫކޮށްލަން ނޭނގިފައި ބުދެއްހެން އީމަންގެ ލޮލަށް ނަޒަރު ހުއްޓާލައިގެން ހުރެވުނީއެވެ. އަނެއްކޮޅުން އީމަންގެ ހާލަކީ ވެސް ހަމަ މިއެވެ. މިއޮށް ހުރިހައި ދުވަހު އީމަން އަށް ޔާނާގެ މޫނު މަތިން އެފަދަ ހަމަ ހިމޭންކަމެއް ނުފެނެއެވެ. އަދި ޔާނާ ވެއްޓުނު މަންޒަރު ފެނުމުން އީމަން އައިސް އަތް ދިއްކޮށްލީ އެއަތުގައި ހިފައި ތެދުވާނެ ކަމުގެ އެއްވެސް އުއްމީދެއްގައެއްވެސް ނޫނެވެ. އެހެންކަމުން ކުއްލިއަކަށް ޔާނާގެ ކިބައިން މި ފެނުނު ބަދަލުގެ ސަބަބުން އީމަން އަށްވެސް ޔާނާ އަށް ބަލަހައްޓައިގެން ހުރެވުނީއެވެ.\nއެވަގުތު ޖާހަތު އާއި ފައިނާ ފަހަތުން ދުވަމުން އައިސް އީމަން މެންނާ އަރާ ހަމަކުރިއެވެ. މައިނޭވާ ލެވިފައި ހުރެ ޖާހަތު ވާހަކަ ދައްކަން ފެށިއެވެ. \_\_\_”ޔާނާ ގެފަހަތުން އަންނަން މިޖެހުުނީ ދުވަމުން. ހާދަ ބާރަކަށް ތި އައީ؟.\_\_\_” ނަމަވެސް ޔާނާ މެންނަށް އެއަޑު ނީވޭ ކަހަލައެވެ. އެއަޑު ކީއްކިކުރަންހެއްޔެވެ. އެ ހަލަބޮލި ހަނިހޯލު ތެރެއިން އެތައްހާސް ކުދިންނެއް ހިނގަމުން ދާކަންވެސް ނޭނގޭ ކަހަލައެވެ.\n\_\_\_”އޭތް!!\_\_\_” ފައިނާ ދެމީހުންގެ ކޮނޑުގައި މަޑުމަޑުން ޖެހިލުމުން އެދެމީހުންނަށްވެސް ސިހުން ލިބި ހަމަދުނިޔެއަށް އާދެވިއްޖެކަލައެވެ. ތިބެވުނު ގޮތް އިހްސާސް ކުރެވުމުން ލަދުގަނެ އިސްޖަހާ ލެވުނެވެ.\n\_\_\_”މާޝާﷲ! މަށަށް މިފެންނަނީ ހުވަފެނެއްބާ! ފަންނަ! މިއަދު އިރު އެރީ ހަމަ ރަނގަޅު ފަރާތުންތަ؟\_\_\_” ޖާހަތު ޔާނާ އަށް ބަލަމުން ދިމާކުރާ ރާގަކަށް ބުނެލިއެވެ.\n\_\_\_”އިރު އެރީ ހަމަ ރަނގަޅު ފަރާތުން. އެކަމަކު މީހެއްގެ އިހުސާސްތަކަށް އިރުގެ އަލިކަން ލިބެން ފަށައިފިހެން އެބަހީވޭ\_\_\_” ފައިނާވެސް ޖާހަތުއާއި އެއްބައިވެލަމުން ބުނެލިއެވެ.\nޔާނާ ލަދުން ހުރެ ކެންޓީނާ ދިމާއަށް ދުއްވައިގަތެވެ. އީމަން މިމަންޒަރު ބަލަން ހުރިއިރު މޫނުމަތިން ހިނިތުންވުމުގެ އަސަރު ފެންނަން ހުރިއެވެ. ފައިނާ އީމަންގެ ކޮނޑުގައި ފައިނާގެ ކޮނޑުން ޖަހާލަމުން ހީނލާފައި ހިނގައިގަތެވެ.\nއެދުވަހު އިންޓަރވަލް ގަޑި ނިމެންދެން ޔާނާ ދިޔައީ ސިއްރުސިއްރުން، ދުރުގައި ހުރި އީމަންއަށް ބަލަމުންނެވެ. އީމަންވެސް ޔާނާއަށް ބަލާކަން ފާހަގަ ވެއެވެ. ދެމީހުންގެ ކުޅިވަރު ބަލަން ފައިނާ އާއި ޖާހަތު ތިބީ ހެވިފައެވެ. އެކަމަކު އެއްވެސް އެއްޗެކޭ ނުބުނެއެވެ. ޖާހަތު ބޭނުންވީ ޔާނާ އަމިއްލައަށް އެވާހަކަ ދައްކާށެވެ.\nއެދުވަހު ގެއަށް ދިއުމަށްފަހު ޔާނާ ހަމަޖެހިލައިގެން އެނދުގައި އޮށޯއްވެލުމަށްފަހު ވިސްނަން ފެށިއެވެ. އޭނާ އަށް މިބަދަލު ކުއްލިއަކަށް އަންނަން ޖެހުނު ސަބަބަކާމެދުއެވެ. އީމަން ޔާނާ އަށް ސަލާމް ބުނަން ފެށީ މީގެ އަހަރެއް ކުރިންނެވެ. އެފަދަ ކަމަކަށް ތައްޔާރުވެފައި ނެތީމަ ކަމެއްވެސް ނޭނގެއެވެ. ޔާނާއަށް މިކަން ކަމަކު ނުދިޔައެވެ. މިގޮތަށް އަންހެންކުދިން ފަހަތުން ފިރިހެން ކުދިން އަޅުވާލައިގެން އަބަދު އުނދަގޫ ކުރާ ވާހަކައާއި މަންޒަރު ޔާނާއަށް ކޮންމެ ދުވަހަކު ފެނި އަޑު އިވެއެވެ. އަދި އެންމެ ފަހުން އެކަހަލަ ކުދިން ހުއްޓާލަނީ އެއަންހެން ކުއްޖާއޭ އޭ ކިޔައިގެން ފާޑުފާޑުގެ ވާހަކައާއި އަޑު މުޅި ރަށުތެރެއަށް ފަތުރާފައެވެ. އަދި ގާތް ކުދިންނަށް ތިމާގެ ހުރި މޮޅުކަން ދެއްކުމަށްވެސް މިފަދަ ކަން ކޮށް އުޅެއެވެ. އީމަން ޔާނާ އަށް ސަލާމް ބުނުމުން ޔާނާ ކަންބޮޑުވަނީ މިސަބަބަށްޓަކައެވެ. އީމަންވެސް އަމަލުކުރާނީ އެފަދަ ގޮތަކަށޭ ހީވެގެންނެވެ. ނަމަވެސް މިވީ އެއް އަހަރު ތެރޭ އީމަންގެ ފަރާތުން އެއްވެސް އުނދަގުލެއް ޔާނާއަކަށް ލިބިފައެއް ނެތެވެ. އަދި ޔާނާއޭ ކިޔައިގެން ވާހަކައެއްވެސްް މީހެއްގެ ކައިރީ ދެއްކި އަޑެއްނީވެއެވެ. \_\_\_’އަހަރެންނަށް ކަމުގެ އެއްފަޅިން ވިސްނުނީކަންނޭނގެ\_\_\_’ ޔާނާ ހިތާ ހިތާ ކިޔާލިއެވެ. ޔާނާ އަށް ނިދުނީ އެކަހަލަ ހިޔާލުތަކެއްގައި އޮއްވައެވެ.\nދުވަސްތައް ވޭތުވަމުން ދެއެވެ. ޔާނާއަށް އީމަންއާމެދު ވިސްނުން ގިނަވި ގިނަވިހެން، އޭނާ އަށް އީމަންއާ ގަޔާވެވޭ ކަހަލަ އިހުސާސްތަކެއް ކުރެވެމުން ދިޔައެވެ. އީމަން އަށްވެސް މިކަން ފާހަގަ ކުރެވެނީ ކަންނޭގެއެވެ. އޭނާ ކުރިއަށް ވުރެ ގިނައިން ޔާނާއަށް ސަލާމް ބުނެއެވެ. ފިނިފެންމާވެސް ފޮނުވައެވެ. ކޮންމެ ދުވަހަކު ފައިނާ އަންނައިރު އޭނާ އަތުގައި ރަތް ފިނިފެންމަލެއް އޮވެއެވެ. ޔާނާއަށް ވެސް ކޮންމެ ދުވަހަކު އެ ފިނިފެންމަލަށް އިންތިޒާރު ކުރެވެއެވެ. ނޭނގި ހުއްޓާ އީމަން ޔާނާގެ ހިތް އެއްކޮށް ފަތަހަކޮށްފި ފަދައެވެ. އެހިތުގެ އެންމެ ހިމަ ނާރުވެސް އީމަންގެ ނަން ކިޔަމުން ދާކަހަލައެވެ. ސްކޫލްގެ އެކި ހަރަކާތްތަކުގައި ބައިވެރިވެ އުޅޭއިރު ޔާނާ އާއި އީމަން އެއްކޮށް އުޅޭތަން ފެންނަމުން ދެއެވެ. އެންމެ ފަހުން ޔާނާ އާއި އީމަންގެ ގުޅުމުގެ ވާހަކަ މަޑުމަޑުން އެކްލާސް ކުދިންގެ މެދުގައި ދެކެވެން ފަށައިފިއެވެ. ޔާނާ އަދި އީމަން އަށް ޖަވާބެއް ނުދިނަސް ޔާނާގެ ކޮންމެ ހަރަކާތެއް، ކޮންމެ އިޝާރާތެއް އީމަން ކައިރީ ލޯބިވާވާހަކަ ބުނަމުންދާ ކަހަލައެވެ. ޔާނާގެ ދެލޯ އަބަދުވެސް އީމަން ދެކިލުމަށް ކެތް މަދުވަފައިވާކަން އިހުސާސު ކޮށްދޭ ކަހަލައެވެ. އީމަންވެސް ޔާނާ ކައިރީ އޭނާގެ ހިތުގެ ގޮވުމަށް އިޖާބަ ދިނުމަށް އެދި އާދޭސްކުރަމުން ދާކަހަލައެވެ. ލޯބިވާ ވަރު އަހަރެންނަށް އަންގައިދޭށޭ ބުނަމުންދާކަހަލައެވެ. ދެމީހުންނަށްވެސް އެކަކު އަނެކަކު ދެކެ އިންތިހާއަށްވަނީ ލޯބި ވެވިފައެވެ. އެކަކު އަނެކަކުގެ މައްޗަށްވަނީ ހިތްލެނބިފައެވެ. ހިތް ކިތަންމެ ވަރަކަށް ލޯބި ވާވަރު ގޮވަމުން ދިޔަ ނަމަވެސް އެވާހަކަ ދުލާ ހަމައަށް އައުމާ އެކީ ދޫ ބަންދުވަނީ އެވެ. ދެމީހުންގެ ހަތަރު ކަޅި ހަމަވާ ވަގުތު އެ ހިތް ލޯބިވާ ވަރު އަންގަމުން ތެޅިފޮޅެމުންދެއެވެ.\nދުވަސްތަކުން ދުވަހެކެވެ. މިއަދު ޔާނާ ހުރީ ޔާނާގެ ހަޔާތުގެ ވަރަށް ބޮޑު ނިންމުމެއް ނިންމައިގެންނެވެ. އެއީ އީމަން ކައިރީ ޔާނާ ލޯބިވާ ވާހަކަ ބުނުމަށެވެ. އެ ހިތް އީމަން ގެ ލޯތްބަށް އެދި ތެޅި ފޮޅޭވަރު އިހުސާސް ކޮށްދޭން ބޭނުމެވެ. ޔާނާ ބޭނުންވީ އިންޓަރވަލް ގަޑީގައި އެވާހަކަ ދެއްކުމަށެވެ. ތައްޔާރުވެލައިގެން ސައިބޯން ވެގެން ބަދިގެއަށް ގޮސް ވަނެވެ. އާދައިގެ މަތިން ހާމިޒާ އިނީ ސައިތައްޔާރުކޮށްގެން ޔާނާގެ އިންތިޒާރުގައެވެ. ނަމަވެސް އެހެންދުވަހާ ހިލާފަށް ހާމިޒާގެ މޫނުމަތިން ހިނިތުންވުމެއް ނުފެނުނެވެ. އޭގެ ބަދަލުގައި ކޮންމެވެސް ކަމަކާ ހިތްހަމަ ނުޖެހިފައި ހުރިހެން ޔާނާ އަށް ހީވިއެވެ. ސައިބޮމުން ގެންދިޔަ ވަގުތުވެސް ހާމިޒާ އެއްވެސް ވާހަކައެއް ނުދައްކައެވެ. މިހެން ވުމުން ޔާނާ އަށް ވަރަށް އުނދަގޫ ވިއެވެ. އަދި އިސްވެ ވާހަކަ ދައްކަންވެސް ފަސް ޖެހެވުނެވެ. މަންމަ ހިތްހަމަ ނުޖެހި ހުރިކަން އެނގުމުން އެއީ ކޮންކަމަކާތޯ ސުވާލުކޮށްލަން ބޭނުންވިނަމަވެސް ހިތްވަރެއް ނުލިބުނެވެ. ސައިބޮއެ ނިމިގެން ބަދިގެއިން ނިކުންނަ ދޮރާ އަރާ ހަމަވެފައި ޔާނާ ފަސް އެނބުރި، ސިންކު ކައިރީ ތަށު ދޮންނަމުންދޮޔަ ހާމިޒާއަށް ބަލާލާފައި ސުވާލުކޮށްލިއެވެ.\n\_\_\_”މަންމާ ކަމަކާ ހޮތްހަމަ ނުޖެހިފަތަ؟\_\_\_” ނަމަވެސް ހާމިޒާ އެއްވެސް އެއްޗެއް ނުބުނެއެވެ. މިހެންވުމުން ޔާނާއަށް ޤަބޫލުކުރެވުނީ އޭނާ އާއި ދޭތެރޭ ހިތްޖަމަ ނުޖެހި ހުރ ކަމަށެވެ. ހިތްވަރުކޮށްފައި ޔާނާ އަނެއްކާވެސް ސުވާލިކޮށްލަމުން ދެތިން ފިޔަވަޅު ކުރިއަށް އަޅައިލިއެވެ.\n\_\_\_”މަންމަ އަނެއްކާ އަހަރެންދެކެތަ ހިތްހަމަ ނުޖެހިފައި ތިހުރީ؟\_\_\_” މިހެން އެހުމުން ހާމިޒާ ތަށި ދޮވުންް ހުއްޓާލާފައި ޔާނާއަށް ބަލާލިއެވެ. އަދި ސުވާލުކޮށްލިއެވެ.\n\_\_\_”ޔާނާ މަންމަ ހިތްހަމަ ނުޖެހޭ އެއްވެސް ކަމެއް އެބަ ކުރަންތަ؟\_\_\_” ޔާނާގެ ހިތް ބާރުބާރަށް ތެޅިގަތެވެ. އަނެއްކާ މަންމައަށް އީމަންގެ ކަންތައް އެނގުނީ ހެއްޔެވެ. އެކަމަކު އެނގެންވީ ކިހިނެއް ހެއްޔެވެ؟ އަހަރެން އެއްވެސް މީހެއްގެ ކައިރީގައ އީމަންގެ ވާހަކަ އެއް ނުދައްކަމެވެ. ދެން ކިހިނެއްހެއްޔެވެ. ޔާނާ އިނީ ބުނާނެ އެއްވެސް އެއްޗެއް ނޭނގިފައެވެ. ޔާނާގެ ފަރާތުން ޖަވާބެއް ނައުމުން ދެންވެސް ވާހަކަ ދެއްކީ ހާމިޒާއެވެ.\n\_\_\_”މަންމަ އަކަސް ނޭނގެ ތެދެއްކަމެއް ނުވަތަ ދޮގެއް ކަމެއް. އެކަމަކު ޔާނާ އޭ ކިޔައިގެން ފައިނާގެ މަންމަ، މަންމަ ކައިރީގައި މިއަދު ހެނދުނު ވަރަށް ވާހަކަ ދައްކައިފި. މަންމަ ދަރިފުޅަށް އިތުބާރު ނުކުރަނީ ކީއެއްވެސް ނޫން. މަންމަ އަށް އެނގޭދަރިފުޅު އެއްވެސް ގޯސް ކަމެއް ނުކުރާނެކަން. އެކަމަކު މީހުންގެ ދުލުން ސަލާމަތްވާނެ ގޮތަށް އަބަދުވެސް އުޅެންވާނެ.\_\_\_”\nޔާނާ ގަނޑުވިކަހަލައެވެ. ފައިނާ ޔާނާ އޭ ކިޔައިގެން ކީކޭ ކީ ބާވައެވެ. ޔާނާ ދުލުން ނުބުންޏަސް އީމަން އާ ޔާނާ އެކަކު އަނެކަކާ ގަޔާވާކަން އެންމެ ރަނގަޅަށް އެނގޭނީ ފައިނާ އަށާއި ޖާހަތު އަށެވެ. އެންމެ ފުރަތަމަ ވެސް ޔާނާ އީމަން އާ ގުޅެން ބިރުގަތީ މިހެންވެގެންނެވެ. ރަށު ތެރެއަށް ޔާނާ އޭ ކިޔައިގެން އަޑެއް އަރާފާނެތީއެވެ. އެކަން އެހެންވެއްޖެއެވެ. ނަަމަވެސް ޔާނާ ހީކުރިފަދަ ގޮތަކަށް ނޫނެވެ. ހިތާހިތުން ޝަކުވާ ކުރެވެމުން ޔާނާ ބަދިގެއިން ނިކުމެގެން ކޮޓަރިއާ ދިމާއަސް ހިނގައިގަތީ ކުށްވެރިއެއްފަދައިން އިސް ޖަހައިގެންނެވެ. ނަމަވެސް ޔާނާ އަށް ނޭނގެނީ އެންމެ ކަމެކެވެ. ޔާނާ ކުށްވެރިވާންވީ ކޮންސަބަބަކާ ކުރެކަމެވެ. އީމަންދެކެ ލޯބި ވެވިގެންތޯއެވެ. ނޫނީ ރަޙުމަތްތެރިޔާއަށް މާ ބޮޑަށް އިތުބާރު ކުރީތީ ހެއްޔެވެ. ފައިނާއަށް މިވާހަކަތައް ނޭނގުނު ނަމައެވެ. އެއީ އަނގަ ގަދަ މީހެއްކަން ޔާނާއަށް އެންމެ ކުރިން އެނގޭ އިރުވެސް މިފަދަ ވާހަކަ ތައް އޭނާއަށް އެނގުނަ ދިނީ ކީއްވެގެން ހެއްޔެވެ. ޔާނާ އަށް ރޮވެން ފަށައިފިއެވެ. އީމަން ދެކެ ލޯބިވެވުމަކީ ކުށެއް ކުރެވުމެ ހިތަށް އަރައިފިއެވެ. އީމަންވެސް ސަލާމް ބުނުވަން ފައިނާ އިޚްތިޔާރުކުރީތީ އީމަން ކުށްވެރިކުރެވެންފެށިއެވެ. ޔާނާ ދެރަވީ އޭނާ އެންމެ ލޯބިވާ މަންމަގެ ފަރާތުން އެފަދަ ވާހަކަ ތަކެއް އަޑު އިވުނީމައެވެ. ޔާނާގެ ހިތްވަރު މުޅިން އެލިއްޖެއެވެ. އެއްވެސް މީހެއްގެ ކައިރީ ޔާނާގެ އެއްވެސް ވާހަކައެއް ހިއްސާނުކުރުމަށް އަޒުމް ކަނޑައެޅިއެވެ. އަދި ދަބަސް ހިފައިގެން މަޑުމަޑުން ގެއިން ނިކުމެގެން ހިނގައިގަތެވެ.\nސްކޫލް ސެޝަން ނިމެނީއެވެ. އީމަން ކެތްތެރި ކަމެއް ނެތި އިންތިޒާރުކުރަމުން ދަނީ ބެލް ޖަހާނޭ ވަގުތަކަށެވެ.މިއަދު އޭނާ ޔާނާއަށް ލޯބި ހުށައަޅަން ބޭޏުމެވެ. އެހިތުގައި ޔާނާއަށް ދެވިފައިވާ މަތިވެރި ދަރަޖަ ބަޔާންކޮށްދޭން ބޭނުމެވެ. އީމަން ލޯބި ހުށައެޅުމާއެކު ޔާނާގެ ހިތް ހުޅުވިގެން ދާނެކަމާމެދު އީމަން އެއްވެސް ޝައްކެއް ނުކުރެއެވެ. އެއީ ޔާނާގެ ހިތުގެ ހާލަތު އީމަން އަށް ވަރަސް ރަނގަޅަށް އިހްސާސްކުރެވިފައި ވީތީއެވެ. ސެޝަން ބެލް ޖެހުމާއެކު އީމަން އަވަސްވެގަތީ ކްލާހުން ބޭރަށް ނުކުތުމަށެވެ.\nޔާނާ އަވަސްއަވަހަށް ސްކޫލުން ނުކުމެގެން ގެއާ ދިމާއަށް މިސްރާބު ޖަހައިފިއެވެ. ޖާހަތުއާއި ފައިނާވެސް ވީނުވީއެއް ނޭނގިގެން އަވަސް އަވަހަށް ޔާނާގެ ފަހަތުން، ޔާނާ މަޑުކުރުވަން ވެގެން ޔާނާ އާ އަރާ ހަމަކުރިއެވެ. ޖާހަތުއާއި އެދެމީހުންނަސްވެސް މިއަދު އީމަން ޔާނާއަށް ލޯބި ހުށައަޅާނެކަން އޮތީ އެނގިފައެވެ. އަދި އެކަން ކުރުމަށްޓަކައި، ސްކޫލް ނިމިގެން ގެއަށްދާ މަގުގެ އެއްފަރާތުގައި ހުންނަ ބޮޑު ނިކަގަހުގެ ދަށުގައި ޔާނާ މަޑުކުރުވުމަށް ފައިނާމެން ކައިރީ އީމަން އޮތީ އެދިފައެވެ. އެހާ އަވަސްއަރުވާލައިގެން ފައިނާމެން އެއުޅޭ ސަބަބަކީވެސް އެއީއެވެ. ފައިނާމެން ޔާނާގެ ކުރިމައްޗަށް އެރުމަށްފަހު މާ އަވަސްއަރުވާލާފައި ގެއަށްދަނީ ކީއްވެތޯ ސުވާލުކުރިއެވެ. ޔާނާ ކަމެއްނުވެއޭ ބުނެ އަނެއްކާވެސް ކުރިއަށް ހިނގައިގަތެވެ. ނަމަވެސް ފައިނާ އަނެއްކާވެސް ޔާނާހުއްޓުވިއެވެ.\n\_\_\_”ޔާނާ! އަޅެ މަޑުކޮށްބަލަ. މިއަދަކީ ވަރަށް މުހިންމު ދުވަހެކޭ. އަދި ނެތެއްނު ގެއަށް ނުދެވިފައެެއް.\_\_\_” ހަޤީޤަތުގައި ފައިނާ އިޝާރާތްކުރީ އީމަންގެ ހުށައެޅުމަށެވެ. ނަމަވެސް ޔާނާ ހީކުރީ ދިރާސީ އަހަރުގެ ކިޔެވުން ނިމޭދުވަހަށް ވާތީ އެވާހަކަ ކަމަށެވެ.\n\_\_\_”އަދި އަނެއް އަހަރުވެސް އެބަ އޮތެއްނު. ބައްދަލު ވެވިދާނެއްނު. އެހެން ނޫނަސް އަހަރުމެންނަކީ ޗުއްޓީގައިވެސް އެއްވެސް ތަނަކަށް ދާނެ ބައެއްނޫނެއްނު. ހަމަ އެއްކޮށެއްނު އުޅޭނީ؟\_\_\_” ޔާނާ ބުނެލިއެވެ.\n\_\_\_”އައްދޭ! ހާދަ ނޫން ވެގެންނޭ ދޯ ތިއުޅެނީ. އަހަރެން ނުބުނަމޭ އަހަރެމެންނާ ބައްދަލު ނުވާނެ ވާހަކައެއް. އެކަމަކު ދެން ހަމަ ގައިމުވެސް އީމަން އާ ބައްދަލެއް ނުވާނެއްނު. އެހެން ނޫނަސް ތިޔަ ކުރާ އިންތިޒާރަށް މިއަދު ނިމުމެއް އަންނަން އުޅޭކަން އެނގެޔޭ. ކޮންމެހެން މާ ނޫންކަމަށް ހެދިގެން އުޅޭނެ ކަމެއްނެތް. ހިނގާ މިހުރި ގަސްދަށަށް.\_\_\_” ފައިނާ މިހެން ބުނެލަމުން އެ ގަހާ ދިމާއަށް ހިނަގއިގަތެވެ. ނަމަވެސް ޔާނާއަށް ބަލައިލެވުނީ ޖާހަތު އާ ދިމާއަށެވެ. ޔާނާ މިއަދު އީމަން ކައިރީ ހުރިހާ ވާހަކައެއް ބުނަން އުޅޭވާހަކަ އެނެގޭނެ ހަމައެކަނި ދެވަނަ އިންސާނަކީ ޖާހަތު އެވެ. ޖާހަތު އަނެއްކާ ފައިނާ ކައިރީ އެ ހުރިހާ ވާހަކައެއް ކިޔައި ދިނީ ހެއްޔެވެ؟ އެކަމަކު ޔާނާ ޖާހަތު އަށް ހާދަ އިތުބާރެއްކުރެއެވެ. އަނެއްކާ ފައިނާ ހުންނަ ތަންތަނުގައި އީމަންގެ ވާހަކަ މާ ގިނައިން ނުދައްކާށޭވެސް ޔާނާ ގާތު އެންމެ ގިނައިން ބުނެ އުޅެނީ ޖާހަތުއެވެ. ކޮންމެ ގޮތެއް ވިއަސް ފައިނާއަށް ވާން އުޅޭކަންތައް އެނގިއްޖެ ކަމަށް ޔާނާ ކަށަވަރު ކުރިއެވެ. ނަމަވެސް މިކަން މިހެން ވާކަށް ޔާނާ ބޭނުމެއް ނުވިއެވެ.\nވަރަށް ރީތި. އަދިވެސް ތަންކޮޅެއް ކުރީ\nވާހަކަ ވަރަށް ސަޅި\nވާނަން އުމުރަށް -ޓްރެއިލާރ-\nއަހަރެންގެ ވާހަކަ… 8\nހިތާމަ ލޯބި June 20, 2020\nދޫކޮށްނުލާނަމޭ ކަލާ – 12\nހިތާމަ ލޯބި December 22, 2020\nލޯބި November 1, 2016\nލޯބި December 14, 2016\nފުހެވިގެން ނުދާނޭ – 02 –\nހިތާމަ އެހެނިހެން ލޯބި May 10, 2020\nމި ހިތުން މަޤާމޭ މި ދެނީ 3\nލޯބި October 19, 2020


MP Muhusin aai Nasheed MNP aa dhurah! | Mihaaru\nމުހުސިނާއި ނަޝީދު އެމްއެންޕީއާ ދުރަށް!\nނާޒިމް އިސްވެ އުފައްދަން މަސައްކަތް ކުރައްވާ އެމްއެންޕީގެ ފުރަތަމަ ޕްރެސް ކޮންފަރަންސްގައި މެމްބަރު ނަޝީދާއި މުހުސިން އަދި އެހެން ފައުންޑަރުން މިދިޔަ ޖުލައި 26 ގައި ބައިވެރިވެވަޑައިގަންނަވަނީ.---ފޮޓޯ: ނިޝާން އަލީ/މިހާރު\n14 ސެޕްޓެމްބަރ 2021 - 23:35\nކުރީގެ ޑިފެންސް މިނިސްޓަރު މުހައްމަދު ނާޒިމް އިސްވެ އުފައްދަން މަސައްކަތް ކުރައްވާ ޕާޓީ ރަޖިސްޓަރީ ކުރަން މާދަމާ އިލެކްޝަންސް ކޮމިޝަނަށް ހުށަހަޅަން ތައްޔާރުވަނިކޮށް، އެ ޕާޓީއާއެކު ކުރިން ތިއްބެވި ރައްޔިތުންގެ މަޖިލީހުގެ ދެ މެމްބަރަކު އެމްއެންޕީއާ ދުރަށް ވަޑައިގަތުމަށް ނިންމަވައިފި އެވެ.\nމިދިޔަ ޖުލައި 26 ގައި ބޭއްވި އެމްއެންޕީގެ ފުރަތަމަ ނިއުސް ބްރީފިންގައި ނިލަންދޫ ދާއިރާގެ އަމިއްލަ މެމްބަރު އަބްދުލް މުހުސިން ހަމީދު (ޖޭފޯ) އާއި ނޮޅިވަރަމް ދާއިރާގެ އަމިއްލަ މެމްބަރު މުހައްމަދު ނަޝީދު އަބްދުﷲ ބައިވެރިވެވަޑައިގެންނެވި ނަމަވެސް އެ ދެ ބޭފުޅުން މިހާރު ނިންމަވާފައި ވަނީ އެމްއެންޕީއާ ދުރަށް ވަޑައިގަތުމަށެވެ.\nނަޝީދު "މިހާރު" އަށް މިރޭ ވިދާޅުވީ، އެމްއެންޕީގެ ފުރަތަމަ ޕްރެސް ކޮންފަރެންސްގައި ބައިވެރިވެވަޑައިގަތީ އެ ޕާޓީ އުފެއްދުމަށް އެހީތެރިވި މެމްބަރެއްގެ ހައިސިއްޔަތުން ކަމަށެވެ. ނަމަވެސް އެމްއެންޕީ އަށް ސޮއި ނުކުރައްވާ ކަމަށް އޭނާ ވިދާޅުވި އެވެ.\n"ސިޔާސީ މަސްރަހު މިހާރު އެނބުރޭ ގޮތުން އެ ޕާޓީއާއެކު ކުރިއަށް ދާ ގޮތަކަށް ނޫން އަޅުގަނޑު މި ހުރީ،" ނަޝީދު ވިދާޅުވި އެވެ.\n"ދިވެހި ޗެނަލް" ގެ ޕްރޮގްރާމެއްގައި މުހުސިން މިރޭ ވިދާޅުވީ، އޭނާގެ ސޮއެއް ވެސް އެމްއެންޕީގައި ނޯންނާނެ ކަމަށެވެ.\nމުހުސިނާއި ނަޝީދު އެމްއެންޕީއާ ދުރަށް ވަޑައިގަންނަވަން ނިންމެވުމުން ނާޒިމްއާއެކު މިހާރު ތިއްބަވާނީ އޭނާ ހިމެނިވަޑައިގަންނަވާ ގޮތަށް ރައްޔިތުންގެ މަޖިލީހުގެ އެންމެ ތިން މެމްބަރެކެވެ. އެއީ ދަނގެތި ދާއިރާގެ މެމްބަރު ނާޒިމްގެ އިތުރުން އަނެއް ފައުންޑިން މެމްބަރުން ކަމަށްވާ ތިމަރަފުށި ދާއިރާގެ އަބްދުﷲ ރިޔާޒާއި ވިލިމާލެ ދާއިރާގެ އަހުމަދު އުޝާމެވެ.\nމުހުސިން ވިދާޅުވީ، އެމްއެންޕީއާއެކު މަސައްކަތް ކުރައްވަން ނިންމެވީ ރައްޔިތުންގެ މަޖިލީހުގެ އިތުރު މެމްބަރުންތަކެއް ވެސް އެ ޕާޓީއާ ގުޅިވަޑައިގަންނަވާނެ ކަމުގެ އުއްމީދާއެކު އަދި އެ ގޮތަށް ވާހަކަތައް ވެސް ދައްކައިގެން ކަމަށެވެ. އެކަމަކު، މިއަދާ ހަމައަށް ވެސް އެކަން އެ ގޮތަށް ކުރިއަށް ނުދިޔަ ކަމަށް އޭނާ ވިދާޅުވި އެވެ.\nMNP ah 2023 ge riyaasee inthihaabu kaamiyaabu kureveynekan yageen: Nazim\nއަނެއް ކަމެއްގެ ގޮތުގައި މުހުސިން ފާހަގަކުރެއްވީ 2023 ގައި އޮންނަ ރިޔާސީ އިންތިހާބަށް ވާދަކުރައްވަން ޕާޓީގެ ތެރެއިން މަސައްކަތް ކުރައްވާނެ ކަމަށް ފުރަތަމަ ނިއުސް ކޮންފަރެންސްގައި ވެސް ނާޒިމް އިއުލާނު ކުރެއްވުމެވެ. ސިޔާސީ ދާއިރާ އަށް އާ މީހުންނަށް ފުރުސަތު ދިނުމަށް އޭގެ ސަބަބުން ހުރަސް އެޅޭނެ ކަމަށް މުހުސިން ދެކެވަޑައިގަންނަވަ އެވެ.\n"ދިވެހި ޗެނަލް" ގައި ވާހަކަ ދައްކަވަމުން ނަޝީދު ވިދާޅުވީ އޭނާ އަކީ އަދިވެސް ކުރީގެ ރައީސް އަބްދުﷲ ޔާމީންގެ ސަޕޯޓަރެއް ކަމަށެވެ. އެ މަނިކުފާނުގެ ސިޔާސަތުތަކަށް "ދެގޮތެއް ނުވެ" ތާއީދު ކުރައްވާ ކަމަށް ނަޝީދު ވިދާޅުވި އެވެ.\nއޭނާގެ އެއް ކަންބޮޑުވުމަކީ ފަސް ބޭފުޅަކު ގުޅިގެން އުފައްދަން މަސައްކަތް ފެށި އެމްއެންޕީއަކީ "ނާޒިމްގެ ޕާޓީ" ކަމަށް މީޑިއާ އިން ކިޔާތީ އެވެ.\n"އުޝާމްގެ ނަމުގައި އިލެކްޝަންސް އިން ހުއްދަ ދީފައި އޮތީ. ދެން ކީއްވެބާ އުޝާމްގެ ޕާޓީއޭ ނުކިޔަނީ. ނާޒިމް ކަންނޭނގޭ އެންމެ އެކްޓިވްކޮށް މީގައި ހަރަކާތްތެރިވާ ތަން މި ފެންނަނީ،" ނަޝީދު ވިދާޅުވި އެވެ.\nއޭނާ ވިދާޅުވީ، ނޮޅިވަރަމް ދާއިރާގައި އެމްއެންޕީގެ ފިކުރެއް އަދި ނެތް ކަމަށާއި އެ ފުރުސަތު އެ ޕާޓީގެ ތެރެއިން ވެސް ފަހިވެފައި ނެތް ކަމަށެވެ. އެގޮތުން އެމްއެންޕީ އަށް މީހުން އިތުރުކުރަން ފޯމުތައް ފުރުމުގެ މަސައްކަތަށް އަމިއްލަ ޖީބުން ހަރަދު ކުރެވެން ނެތް ކަމަށް ނަޝީދު ވިދާޅުވި އެވެ.\n"އެ ހަރަދުތައް ކުރެވޭނީ ޕާޓީން އެ ކަންތައް ކުރީމާ. އަޅުގަނޑުމެން ފުރަތަމަ ވެސް ޕާޓީގައި އެދުނިން ހިނގާށޭ މި ގޮތަށް ފޯމުތަކެއް ފުރިދާނެއޭ. އެކަމަކު އޭގައި ވެސް އެއްވެސް އަލިމަގެއް ނުފެނޭ. އަޅުގަނޑު ހަފުތާއަކަށް ބެލިން. ބަލާފައި އެއްވެސް އަލިމަގެއް ނުފެނުނީމާ އަޅުގަނޑު މި ހިސާބުން ދުރަށް ޖެހުނީ ވެސް،" އެންމެ ފަހުން އިދިކޮޅު ޕީއެންސީގެ މެމްބަރެއްގެ ގޮތުގައި ހުންނެވި ނަޝީދު ވިދާޅުވި އެވެ.\n3 Vana fikuru kuri aruvaa MNP registry kuran buda dhuvahu hushahalhanee\nއެމްއެންޕީން ބުނެފައި ވަނީ އެ ޕާޓީ ރަޖިސްޓަރީ ކުރަން އިލެކްޝަންސް ކޮމިޝަނަށް މާދަމާ ހެނދުނު ހުށަހަޅަނީ 5،000 މީހުންގެ ސޮޔާއެކު ކަމަށެވެ.\nއިލެކްޝަންސް ކޮމިޝަންގައި ސިޔާސީ ޕާޓީއެއް ރަޖިސްޓަރީ ކޮށްދޭނީ ސައްހަ 3،000 މެމްބަރުންގެ ސޮޔާ އެކުގަ އެވެ.\nމޯލްޑިވްސް ނޭޝަނަލް ޕާޓީ (އެމްއެންޕީ) މެމްބަރު އަބްދުލްމުހްސިން ހަމީދު (ނިލަންދޫ) މެމްބަރު މުހައްމަދު ނަޝީދު އަބްދުﷲ (ނޮޅިވަރަމް) ރައްޔިތުންގެ މަޖިލިސް މެމްބަރު މުހައްމަދު ނާޒިމް (ދަނގެތި) މެމްބަރު އަބްދުﷲ ރިޔާޒް (ތިމަރަފުށި) މެމްބަރު އަހުމަދު އުޝާމް (ވިލިމާލެ)\n23 ކޮމެންޓް, 10 ރިއެކްޝަންސް\nލާރިކޮޅެއްދީގެން ބަޔަކު ޕާރޓީއަށް ވެއްދިދާނެ. އެކަމަކު ބާގީޕާރޓީ ތީ މާ ކާމިޔާބު ޕާރޓިއަކަށް ނުވާނެ. ބަގާވާތްކުރި ގިނަ މީހުނަށް ގަބޫލްކުރެވިއްޖެ ބަގާވާތައްފަހު ގައުމު ވެއްޓުނު ވަޅުގަނޑު.\nފައިސާ ބޭނުންވާ މީހުންނަށް ނިމިދިޔަ ސަރުކާރުގެ ސިޔާސަތުތައް ރަނގަޅުވާނެ. އަދި އޭރުގެ ވެރިމީހާއަށް ވުރެ ހެޔޮ މީހަކު ނުހުންނާނެ. ސަބަބަކީ ތިމާ ބޭނުންވަރަކަށް ފައިސާ ލިބޭނެތީވެ. "ތެލާއި ފެން އެއްނުކުރެވޭނެ." އެކަމަކު އެފައިސާއަކީ ދިވެހި ރައްޔިތުންގެ ފައިސާކަމާއި އެފައިސާއަށް ޚިޔާނާތްތެރިވުމަކީ ހަރާމްކަމެއްކަން މިމީހުންނަށް ނޭނގެނީބާ ނުވަތަ އެގެން ބޭނުންނުވަނީބާ؟\nތިމާމެން ބޭނުން ވަރަކަށް ފައިސާއެއްވެސް އެހެން އެއްޗެއްވެސް އެވެރިކަމުގަ ނުލިބޭކަމަށް ޝައިނީވެސް އޮތީ ބުނެފައި. އަދި ގާސިމްވެސް ފެއަށްޖެހުނީ ބޭނުންވާހާ އެއްޗެއް ނުލިބޭތީ. ފައިސާއަށް ޚިޔާނާތްތެރިވި ކަމަށް އެއްބަސްވީ މީހުންނާ މިވެރިކަމުން އެގްރީމެންޓެއް ހަދާފަ އަދަބު ނުދީ ގޭގަ އަރާމުގަ ބޭތިއްބުމަކީވެސް ދީނުގަ އޮންނަ ގޮތެއް ނޫން. ކޮމެންޓަށް ދީން ނުވައްދާ ސިޔާސީވިއްޔާ މާ ރަގަޅުވާނެ.\nނާޒިމުސޯ އަކީ އުމަރު ނަސީރު ފަދަ ސިޔާސީ އެއްވެސް އުރަތްޕެއް ލިބިގެންވާ މީހެއް ނޫން. ގާސީމު އިބުރާހީމު ގެ ނުފޫޒާއި، ފައިސާގެ ބާރުގައި ގާސިމު އިބުރާހިމްގެ އުފަން އަތޮޅުގެ ރަށެއްގެ ދާއިރާއަށް ހޮވިފައި އެހުރީ. ނާޒިމްސޯގެ އުފަންރަށް ތިމަރަފުށްޓަށް ކުރިމަތިލީމަ ދާނީ ޗޮކުން. ތިމަރަފުށީ ރިޔާޒަކީ ބޮޑާކަމާއި ކިބުރުވެރިކަމުން އެހާ ފުންނާބު އުސް މީހެއް.\nގާސިމް ބޭނުންވަނީ ބޮޑުވަޒީރުކަން. ނަޝީދު ބޭނުންވަނީ ގާސިމް އަތުއަޅުވާލައިގެން ސަރުކާރު ހަލާކުކޮށްލަން. ސަރުކާރު ބޭނުންވަނީ ނަޝީދު ދުރުކޮށްލަން. އެންމެސް ފައިސާ . ފައިސާ. ނާޒިމް އަތުން ފައިސާ ނުލިބުނީމަ ފެއަށް ޖެހިލީ. ގައުމާއި ގެން ވިސްނާ ބަޔަކުނެތް. އެންއެންޕީ ރަޖިސްޓްރީވެސް ވާނެ. ތިބުނާ އެމްޕީ ނެތަސް.\nތީ ފައިސާ ގަޑަކައްތި ކޮޅުވީއްލާލީ ކަމަށް މި ބެލެވެނީ ރަގަޅު ޕެކޭޖެއްލިބުނީ ކަންގީން....ފައިސާ ފައިސާ\nބަޔަކު ގަބޫލުކުރިއަސް ނުކުރިއަސް އަދި ރާއްޖޭގެ ވެރިކަމުގައި ތިބޭނީ މައިދެޕާޓީ އެމްޑީޕީ އާއި ޕީޕީއެމް ، އެއްފަހަރު ޕީޕީއެމް އަނެއްފަހަރު އެމްޑީޕީ ، އެހެންޕާޓީތަށް މަދުމިންބަރުންތަކަކާއި އެކު ކުޅިބަލަން ތިބެންޖެހޭނީ ، މީސްކޮޅު މަދުވެ ހަރަކާތެއްނެތި ތިބެންޖެހޭނީ.\nޕީޕީއެމްގެ ސަރުކާރުން ދައުލަތް ދަވާލީމަ ދެން ހިޔެއްނުވޭ އެ ފިކުރު (ދަވާލާފިކުރު) ދެން ބަލައިގަންނާނެހެނެއް.\nޕީޕީ ފިކުރަށް އޮތް ތާއީދު ކައުންސިލް އިންތިހާބުން ސާފުކޮށް ފެނިފަ އޮންނާނީ. ދަވާލިކަމަށް ކިޔަނީ ބަޔަކު ޖަހައިގެން އުޅޭ މަޅިއަކުން. އެ ވެރިކަމުގަ އެމްޑީޕީން އެޅުވި ފަނި އެނބުރިހާ ގޭސްތައް ހަމަ ވަޔާ އެކުވެގެން އެއޮތް ދަނީ.\nއަޅުގަނޑު ޗޭއެއް ނުވާނެ\nތިޔަ ނާޒިމް ތިއީ ދަހިކަމުން ލަގޮނޑީގަ ނާށި ލައިފަ ހުންނަ މީހެއް. ސަރުކާރުގެ ޕްރޮޖެކްޓްތައް ކލކށގނނނ (މާފްކުރައްވާ ޑރ. ގާސިމްގެ ބަހުރުވައިން) މިލިއަނަރަކަށްވެގެން އުޅޭ މީހެއް ތިއީ.\nފިސްތޯލަ ޕާޓިން އުންޑައެއް ޖަހައިފި. ޕަކާސް ޕަކާސް. ވެރިކަމަށް އާދެވިފަ ތިއޮތީ ކަލެއަށް ނާޒިމޫ\nތިޔާޢި ޕީޕީއެމް ޕާރޓީގައި އެއްގައި ނީންދެވިގެން ގަނަތޭ؛ުނުގޮލާ.......ރާއްޖޭގައިސީޔާސީ ކަމަކީ ހަމަ ހިންގަންނޭނގޭ ޅައެއްޗެއް......\nގާސިމާ ނުކުޅެވޭނެ އިނގޭތޯ!


SunOnline: Raees Solih aa eku cricket match eh kulhumah Yuvraj aai Harbajan Raajjeah\nރައީސް ސޯލިހުއާއެކު ކްރިކެޓު މެޗެއް ކުޅުމަށް ޔުވްރާޖާއި ހަރްބަޖަން ރާއްޖެއަށް\nޢަބްދުﷲ އައިމަން 12 Feb 2019, 12:00\nއިންޑިއާގެ ގައުމީ ކުރިކެޓް ޓީމުގެ ދެ ކުޅުންތެރިން، ޔުވްރާޖް ސިންގްއާއި ހަރްބަޖަން ސިންގް ރާއްޖޭގައި ކުޅޭ ހާއްސަ މެޗަކަށް އައުމަށް ހަމަޖެހިއްޖެ -- ފޮޓޯ / ބީބީސީ\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހުއާއެކު ހާއްސަ ކުރިކެޓު މެޗެއް ކުޅުމަށް އިންޑިއާގެ ގައުމީ ޓީމު ދެކުޅުންތެރިން ކަމަށް ވާ ޔުވްރާޖް ސިންގާއި ހަރްބަޖަން ސިންގް ހިމެނިގެން އެއާ އިންޑިއާގެ ކްރިކެޓް ޓީމެއް ރާއްޖެ އަންނަ ގޮތަށް ހަމަޖެހިއްޖެއެވެ.\nއަންނަ ހުކުރު ދުވަހުގައި ރައީސް ސޯލިހުގެ ކެޕްޓަން ކަމުގެ ދަށުން ހޮވާލެވިފައިވާ ހާއްސަ ޓީމަކާއެކު އެ މެޗު ކުޅުމަށް ފަހު ރާއްޖޭގެ ގައުމީ ޓީމާއެކު ވެސް އެއާ އިންޑިއާގެ ޓީމު މެޗެއް ކުޅުމަށް ވަނީ ހަމަޖެހިފައެވެ.\nކުޅިވަރާ ބެހޭ މިނިސްޓްރީއާއި ކްރިކެޓް ބޯޑް އަދި އިންޑިއާ އެމްބަސީ ގުޅިގެން ކޮންމެ އަހަރަކުވެސް މިފަދަ ހަރަކާތެއް ބާއްވަން ވަނީ ހަމަޖެހިފައެވެ. އެގޮތުން ހުކުރު ދުވަހު ކުޅޭ މެޗަކީ މިކަމުގެ ފެށުމެއްގެ ގޮތުގައި ކުޅެވިގެން ދާ މެޗުތަކެކެވެ.\nޔުވްރާޖާއި ހަރަބަޖަންއަކީ 2011 ވަނަ އަހަރު އިންޑިއާއިން ކުރިކެޓް ވޯލްޑް ކަޕު ކާމިޔާބުކުރުމުގައި މުހިންމު ދައުރެއް އަދާކުރި ދެ ކުޅުންތެރިންނެވެ. މި ދެ ކުޅުންތެރިން ވެގެންދާނީ ރާއްޖޭގައި ރާއްޖޭގެ ގައުމީ ޓީމާއި ދެކޮޅަށް ކުޅޭ އެންމެ މަތީ ފެންވަރުގެ ދެ ކުޅުންތެރިންނަށެވެ.\nކުޅިވަރު އެކުވެނީގައި ކުޅުމަށް ހަމަޖެހިފައިވާ މި ހާއްސަ މެޗުގައި ރާއްޖޭގެ ކުރީގެ މަޝްހޫރު ކުޅުންތެރިންގެ އިތުރުން ސަރުކާރުގެ ބައެއް އިސްވެރިންވެސް ކުޅުމަށް ވަނީ ހަމަޖެހިފައެވެ. އެގޮތުން ކްރިކެޓް ބޯޑުގެ ރައީސް އަހުމަދު އަފްލާހާއި އޮލިމްޕިކް ކޮމިޓީގެ ކުރީގެ ރައީސް އިބްރާހިމް އިސްމާއިލްގެ އިތުރުން ރާއްޖޭގައި އުފެދުނު އެންމެ މޮޅު ކުރިކެޓް ކުޅުންތެރިޔާ މޫސާ ކަލީމް ހިމެނެއެވެ.\nއަފްލާހު އައިސީސީގެ ކޮންފަރެންސަގައި ބައިވެރިވަޑައިގެންފި\nއިނގިރޭސިން ކުރިކެޓު ވޯލްޑް ކަޕު ކާމިޔާބު ކޮށްފި\n"ކަޅު ތޮފީގެ ވެރީންނަށް" ކޯލީގެ ތައުރީފު


Dharani Nei Kunfunnakah STO hedhumuge Amaazu Hifaifi\nދަރަނި ނެތް ކުންފުންޏަކަށް އެސްޓީއޯ ހެދުމުގެ އަމާޒު ހިފައިފި\nސަރުކާރާއި ރައްޔިތުން ހިއްސާވާ ކުންފުނި އެސްޓީއޯއަކީ ކުރިއަށް އޮތް ތިން އަހަރުގެ ތެރޭގައި ދަރަނިން ހަލާސްކޮށްފައިވާ ކުންފުންޏަކަށް ހެދުމުގެ އަމާޒު ހިފައިފި އެވެ.\nއެސްޓީއޯއިން މި އަހަރު ދެވަނަ ފަހަރަށް ތެލުގެ އަގު ހެޔޮކުރުމާއި ގުޅިގެން ބޭއްވި ނިއުސް ކޮންފަރެންސެއްގައި މެނޭޖިން ޑިރެކްޓަރު އާދަމް އާޒިމް ވިދާޅުވި ގޮތުގައި ކުންފުނީގެ ދަރަނި ކުޑަކުރުމަށް ގިނަ މަސައްކަތްތަކެއް ދަނީ ކުރަމުންނެވެ.\n"އަޅުގަނޑުމެން އެސްޓީއޯއާ ހަވާލުވިއިރު 160 ނޫނީ 180 މިލިއަން ޑޮލަރުގެ ދަރަނި އެސްޓީއޯގައި އޮތް. މިއަދު އެ ދަރަނި ވަނީ 144 މިލިއަނަށް ތިރި ކުރެވިފައި. އަޅުގަނޑުމެން ގަސްތުކުރަނީ ކުރިއަށް އޮތް ތިން އަހަރުގެ ތެރޭގައި ދަރަނި ހަލާސް ކުރަން. ދަރަނި ހަލާސް ކުރުމަށްޓަކައި ވަކި މާޖިންތަކެއް ހިފަހައްޓައިގެން ކުރިއަށް މި ދާން ޖެހެނީ،" އާޒިމް ވިދާޅުވި އެވެ.\nއޭނާ ވިދާޅުވި ގޮތުގައި އެސްޓީއޯއަކީ 2008 ވަނަ އަހަރު ގާތްގަނޑަކަށް އެއް ބިލިއަން ރުފިޔާ ބޭންކުގައި ކޭޝް ހުރި ކުންފުންޏެއް ކަމަށެވެ.\n"އަޅުގަނޑު އޮކްޓޫބަރު މަހު ހަވާލުވިރު މި ކުންފުންޏަކީ ގެއްލުން ވަމުންދާ ކުންފުންޏެއް. ހަމަ އެ އަގުތަކުގައި ބަހައްޓައިގެން ކުރިއަށް ދިޔައީ،" އާޒިމް ވިދާޅުވި އެވެ.\nއެސްޓީއޯއިން ދަނީ އެ ކުންފުނީގެ ދަރަނި ކުޑަކޮށް ގިނަ ކުރިއެރުން ތަކެއް ހޯދަމުންނެވެ. މީގެ ނަތީޖާއެއްގެ ގޮތުން މި އަހަރުގެ ތިންވަނަ ކުއާޓާގައި އެ ކުންފުންޏަށް ޖުމްލަ ފައިދާގެ ގޮތުގައި 325 މިލިއަން ރުފިޔާ ލިބިފައިވެ އެވެ.


vnews - Heavy metal ah loabi kuravvaa Indonesia raeesah varah khaassa hadhiyaa eh\nހެވީ މެޓަލްއަށް ލޯބިކުރައްވާ އިންޑޮނީޝިއާގެ ރައީސަށް ވަރަށް ޚާއްސަ ހަދިޔާއެއް!\n56 އަހަރުފުޅުގެ ޖޮކޮ ވިޑޯޑޯއަކީ ހެވީ މެޓަލް މިޔުޒިކަށް ވަރަށް ޝައުގުވެރިވާ ބޭފުޅެކެވެ. އަދި މެޓަލިކާއަށް ވަރަށް ބޮޑަށް ތައުރީފް ކުރައްވާ ބޭފުޅެއްވެސް މެއެވެ. އޭނާއަށް އެންމެ ފަހުން ލިބިވަޑައިގަތް ބޮކްސް ސެޓަކީ މެޓަލިކާގެ ޑްރަމަރު ލާސް އުލްރިޗް ސޮއިކޮށްފައިވާ އެއްޗެކެވެ. މެޓަލިކާ ބޭންޑުން މީގެކުރިންވެސް އޭނާއަށް ވަރަށް ޚާއްސަ ގިޓައެއް ހަދިޔާކޮށްފައި ވެއެވެ. އެއީ، ބޭންޑުގެ ބޭސް ގިޓަރިސްޓް ރޮބަރޓް ޓްރުހީއޯ ސޮއިކޮށްފައިވާ ގިޓައެކެވެ.\nއިންޑޮނީޝިއަށް ކުރަމުންގެންދާ ދަތުރުގައި، ރަސްމުސެން ވިޑޯޑޯއަށް ހަދިޔާކުރެއްވި މެޓަލިކާގެ ބޮކްސް ސެޓާއިމެދު އޭނާ ހުންނެވީ ވަރަށް އުފާފުޅުވެފައި ކަމަށް ތަރުޖަމާނު ވިދާޅުވިއެވެ. ނަމަވެސް، މި ބޮކްސް ސެޓް އޭނާގެ މިލްކިއްޔާތުގައި ބޭއްވޭނެ ކަމާއިމެދު ޝައްކުތަކެއް އެބައޮތެވެ.\nސަބަބަކީ، އިންޑޮނީޝިއާގެ ޤާނޫނު ބުނާގޮތުން، އެ ޤައުމުގެ ސިޔާސީ މަޤާމުތައް ފުރުއްވާ ބޭފުޅުންނަށް މިގޮތަށް ލިބޭ ކޮންމެ ހަދިޔާއެއް އެ ޤައުމުގެ ކޮރަޕްޝަން އިރެޑިކޭޝަން ކޮމިޝަން (ކޭ.ޕީ.ކޭ.) އަށް ހުށައަޅަން ޖެހޭތީއެވެ. ކޭ.ޕީ.ކޭ.އަކީ އެތަނުގެ މެމްބަރުންގެ މައްޗަށް ކޮރަޕްޝަންގެ އެތައް މައްސަލައެއް އުފުލިފައިވާ ތަނެކެވެ.\nވިޑޯޑޯއަށް މީގެކުރިން ލިބިވަޑައިގަތް ގިޓާވެސް މިހާރު އޮތީ ކޭ.ޕީ.ކޭ.ގައެވެ. އެގިޓާއަކީ ދައުލަތުގެ މުދަލެއްކަމަށް ބަލާ، ގިޓާ މިހާރުވަނީ ކޭ.ޕީ.ކޭ.ގެ ގެލެރީގައި ބަހައްޓާފައެވެ.\nރަސްމުސެންއާއި ވިޑޯޑޯއާއި ދެމެދު ބޭއްވި ބައްދަލުވުމުގައި ވިޑޯޑޯވަނީ ރަސްމުސެންއަށްވެސް ހަދިޔާއެއް އަރުވާފައެވެ. އޭނާއަށް ލިބިވަޑައިގަތީ އިންޑޮނީޝިއާގެ ސަގާފަތް ރަމްޒުކޮށްދޭ ޖަރީކޮށްފައިވާ ހަންޖަރެކެވެ.


Japaanun enme fahuge veeseeaaru teyp hadhanee\nޖަޕާނުން އެންމެ ފަހުގެ ވީސީއާރު ޓޭޕް ހަދަނީ\nޔޫޓިއުބް އަދި ނެޓްފްލިކްސް ބޭނުން ކުރާ ޒަމާނުގައި ވީޑިއޯ ކެސެޓް މިވަނީ އާސާރީ ތަކެއްޗަށް ވެފައެވެ. މިހާރު ޖަޕާނުގެ ވީސީއާރު ހަދާ ކުންފުނިން މިވަނީ ހަތަރު ޑިކޭޑަށް ފަހު ޓޭޕް ރެކޯޑިން ހަދަން ނިންމާލާފައެވެ.\nޖަޕާނުގެ ނިކާއީ ނޫހުގައި ވާ ގޮތުން ކޮންސިއުމާ އިލެކްޓްރޯނިކް ކުންފުންޏެއް ކަމަށްވާ ފުނާއި އިލެކްޓްރިކް ކުންފުނިން މިމަސް ނިމޭ އިރަށް ފޯމެޓް ބަދަލު ކުރާނެ އެވެ.\nމި ކުންފުނިން ވީސީއާރް 1983 ވަނަ އަހަރުން ފެށިގެން އެ ކުންފުނިން ދަނީ ވީސީއާރު ވިއްކަމުން ނެވެ. އަދި ވީސީއާރުގެ ޒަމާނުގައި 15 މިލިއަން ކޮންމެ އަހަރަކު ވިކެއެވެ. ވީޑިއޯ ޓޭޕް ހަދަން ފެށުނީ 1950 ގެ އަހަރު ތަކުގައެވެ.\nޑީވީޑީ އަދި ފަހުން އިންޓަނެޓް ވީޑިއޯ ވަނީ ތައާރަފް ވެފައެވެ. މި އެއްޗެހި ތައާރްފް ވި ފަހުން މީހުން އާއްމުކޮށް ރެކޯޑްކޮށް އުޅެނީ ޑީވީޑީތަކުގައެވެ.\nއާ ވީސީއާރެއް ގަތުމަށް މިހާރު ޔޫކޭގައި އުނދަގޫ ކަމަކަށް ވިޔަސް މިހާރް ބޭނުންކޮށްފައި ހުންނަ އެއްޗެހި މާކެޓް ތަކުގައި ވަރަށް ހިނގައެވެ. ސަބަބަކީ ވީސީއާރް ތަކުގައި ހުންނަ ފިލްމް ޑީވީޑީ އަށް ބަދަލު ނުކުރާތީއެވެ. ޖަޕާނުގައި ވީޑިއޯ ޓޭޕް މިހާރުވެސް ފަސޭހައިން ލިބެއެވެ.


ވިޔަފާރިތަކަށް ޚާއްޞަކޮށް ދެ ލޯނެއް ސަރުކާރުން ތައާރަފްކޮށްފި | Atoll News\nވިޔަފާރިތަކަށް ޚާއްޞަކޮށް ދެ ލޯނެއް ސަރުކާރުން ތައާރަފްކޮށްފި\nޝާއިޢުކުރީ: މުޙައްމަދު އަފްރާޙް ޖޫން 23, 2021, 17:28\nވިޔަފާރިތަކަށް ޚާއްޞަކޮށް ދެ ލޯނެއް ސަރުކާރުން ތައާރަފްކޮށްފި އެވެ.\nކޮވިޑް-19 ރިކަވަރީ އިކޮނޮމިކް ސްޓިމިއުލަސް ސްކީމްގެ ދަށުން ސަރުކާރުން ތައާރަފް ކޮށްފައިވަނީ އިކޮނޮމިކް ސްޓިމިއުލަސް ލޯނާއި، އިކޮނޮމިކް ސަސްޓެއިނަބަލް ލޯނެވެ.\nފިނޭންސް މިނިސްޓްރީއާއި ބޭންކް އޮފް މޯލްޑިވްސް ގުޅިގެން ތައާރަފް ކޮށްފައިވާ މި ލޯންތަކަކީ ކޮވިޑް-19އާ ގުޅިގެން ވިޔަފާރިތަކަށް މާލީގޮތުން ކުރިމަތިވެފައިވާ ދަތިތަކަށް ހައްލެއް ހޯދައިދިނުމުގެ ގޮތުން ތައާރަފުކުރާ ދެ ލޯން ސްކީމެވެ.\nސްޓިމިއުލަސް ލޯނަށް 20 މިލިއަން ޔޫރޯ ޚާއްޞަކޮށްފައިވާ އިރު، މި ސްކީމްގެ ދަށުން އެންމެ ގިނަވެގެން ދޫކުރާނީ ކޮންމެ ފަރާތަކަށް ގިނަވެގެން 10 މިލިއަން ރުފިޔާ އެވެ. މި ލޯނު ދެއްކުމަށް4އަހަރު ދުވަސް ލިބޭނެ އެވެ. މި ސްކީމްގެ ދަށުން ދޫކުރާ ލޯނުތަކުގެ އިންޓަރެސްޓް ރޭޓަކީ ހަ ޕަސެންޓެވެ.\nކެފޭ/ރެސްޓޯރެންޓާއި ޖިމްގެ އިތުރުން ސެލޫން އަދި ގެސްޓްހައުސްތަކަށް ދޫކުރާ މި ލޯނުގެ ގޮތުގައި ގިނަވެގެން ދޫކުރާނީ އެއް މިލިއަން ރުފިޔާއެވެ.\nއިންޓަރެސްޓުގެ ގޮތުގައި އަހަރަކު ހަ ޕަސެންޓް ނަގާ އިރު، ލޯނު އަނބުރާ ދައްކަން ޖެހެނީ ފަސް އަހަރާއި 8 އަހަރާ ދެމެދުގެ މުއްދަތެއްގަ އެވެ. އަދި ލޯނު ދެއްކުމަށް ގްރޭސް ޕީރިއަޑްގެ ގޮތުގައި އެއް އަހަރާއި ދެ އަހަރުގެ މުއްދަތެއް ލިބޭނެ އވެެ.\nމި ލޯނަށް ރަހުނެއް ބޭނުމެއް ނުވާނެ އެވެ.


Afrasheem ge maruge aslaa hama akah nudhevey: idhikolhu\nއަފްރާޝީމްގެ މަރުގެ އަސްލާ ހަމައަކަށް ނުދެވޭ\nޑރ. އަފްރާޝީމް އަލީގެ ޖަނާޒާގެ ތެރެއިން -- ފޮޓޯ: ބަގީ ފޮޓޯސް\nޑރ. އަފްރާޝީމް އަލީ އަވަހާރަކޮށްލި ހާދިސާ މަރު ކޮމިޝަނުން އިތުރަށް ދިރާސާކޮށް އަސްލާ ހަމައަށް ދާން އިންސާފުވެރި ތަހުގީގެއް ހިންގަން އިދިކޮޅު ކޯލިޝަނުން ގޮވާލައިފި އެވެ.\nޕްރޮގްރެސިވް ކޯލިޝަނުން މި ކަމަށް ގޮވާލާފައިވަނީ އަފްރާޝީމްގެ މަރުގެ މައްސަލައާ ގުޅިގެން މަރުތައް ތަހުގީގު ކުރާ ރިޔާސީ ކޮމިޝަނުން އެކުލަވައިލި ރިޕޯޓްގައި ކުރީގެ އިސްލާމިކް މިނިސްޓަރު ޑރ. މުހައްމަދު ޝަހީމް އަލީ ސައީދުގެ މައްޗަށް ތުހުމަތުތަކެއް ކޮށްފައިވާތީ އެކަން ކުށްވެރިކޮށް ނެރުނު ބަޔާނެއްގަ އެވެ.\nއެ ބަޔާނުގައި ބުނެފައިވަނީ މަރު ކޮމިޝަންގެ ރިޕޯޓުގައި ޝަހީމްގެ އަބުރުކަތިލުމަށް ދޮގު ވާހަކަތަކެއް ހިމަނާފައިވާ ކަމަށާ އަފްރާޝީމްގެ މަރުގައި ޝަހީމްގެ އަތެއްވާ ކަމަށް ދައްކަން ބަޔަކު މަސައްކަތް ކުރަމުންދާ ކަމަށެވެ.\n"... ޝަހީމަކީ އެފަދަ އަމަލެއް ހިންގަވާނެ ބޭފުޅެއް ނޫން ކަން މި ކޯލިޝަނުން ގަބޫލު ކުރަމެވެ. އެމަނިކުފާނަކީ ދީނީ އިލްމު އުނގެނިވަޑައިގެން ހުންނެވި، މާތް އަޚުލާގެއްގެ ވެރި، ހެޔޮލަފާ، ރަނގަޅު އިލްމުވެރިއެކެވެ،"\nއިދިކޮޅު ކޯލިޝަނުން ވަނީ ޝަހީމްގެ އަބުރުކަތިލުމަކީ ރާވައިގެން ހިންގާ ޖަރީމާއެއް ކަމަށް ވެސް ބުނެފައެވެ. އަދި ޝަހީމާ ގުޅޭގޮތުން ދެކެވެނީ ސާބިތު ނުހިފޭ ދޮގު ވާހަކަތަކެއް ކަމަށް ވެސް ބުނެފައި ވެއެވެ.\nކުރީގެ އިސްލާމިކް މިނިސްޓަރު ޝަހީމް\nމަރު ކޮމިޝަންގެ ރިޕޯޓާ ގުޅިގެން ޝަހީމް ކުރެއްވި ޓްވީޓެއްގައި ރައީސް ސޯލިހުގެ ވެރިކަމަށް އެއް އަހަރު ފުރުން ފާހަގަ ކުރަން ނުހައްގުން ކަތިލި "ކަންބަޅި" އަކީ އޭނާތޯ ސުވާލު ކުރައްވާފައި ވެއެވެ. އަދި ވިދާޅުވީ އޭނާގެ އަބުރު ކަތިލަން ކުރި މަސައްކަތަކީ މި ވެރިކަން ނިމުމުގެ ބިންގަލަށް ވެސް ވެދާނެ ކަމަށެވެ. އަދި މިއީ ސަރުކާރުން މީހަކަށް ދިން އެންމެ ބޮޑު އަނިޔާ ގޮތުގައިވެސް ޝަހީމް ވަނީ ސިފަ ކުރައްވާފައި ވެއެވެ.\nރައީސް މުހައްމަދު ނަޝީދު ޕީޕީއެމް ރައްޔިތުންގެ މަޖިލިސް + ޑރ. މުހައްމަދު ޝަހީމް އަލީ ސައީދު ހުސްނުއް ސުއޫދު މަރުތައް ތަހުގީގު ކުރާ ކޮމިޝަން ޕީޕަލްސް ނޭޝަނަލް ކޮންގްރެސް - ޕީއެންސީ އިދިކޮޅު ފަރާތްތައް ޑރ. އަފްރާޝީމް އަލީ އަފްރާޝީމް ރިޕޯޓް\nރިޕޯޓްގެ ސައްހަކަން ބަލަން ފާހެއް ނުވި


Jacinda Ardern New Zealand Ge Boduvazeerukan Dhifaau Kuravvaifi – adduLIVE\nބޮޑު ތަފާތަކުން ޖަސިންޑާ ދެވަނަ ދައުރެއް ކަށަވަރުކުރައްވައިފި\nOct 17, 2020, 16:05 ހަސަން ރަޝީދު\nނިއުޒިލޭންޑުގެ އާންމު އިންތިހާބުގައި ތަފާތު ބޮޑުކޮށް މިހާރުގެ ބޮޑުވަޒީރު ޖަސިންޑާ އާޑެން ކުރި ހޯއްދަވާނެކަން މިހާތަނަށް ގުނި ވޯޓުގެ ނަތީޖާ އިން ކަށަވަރުވެއްޖެ އެވެ.\nއާއްމު އިންތިހާބުގެ 97 ޕަސެންޓުގެ ވޯޓު ގުނައި ނިމިފައިވާއިރު ޖަސިންޑާ ނިސްބަތްވެ ވަޑައިގަންނަވާ ލޭބާ ޕާޓީ އަށް 49 ޕަސެންޓު ވޯޯޓު ކާމިޔާބު ކުރައްވާފައެވެ. މި ނަތީޖާއާއެކު 120 މެމްބަރުން ތިއްބަވާ ނިއުޒިލޭންޑުގެ ގާނޫނު ހަދާ މަޖިލީހުގެ 64 ގޮނޑި ލޭބާ ޕާޓީ އަށް ލިބޭނެ ކަމަށް މިހާރު ވަނީ ބެލެވިފައެވެ. މިއީ ކޯލިޝަނަކާއި ނުލައި ވެސް ވެރިކަން ކުރެވޭނެ އަދަދެއް ކަމަށްވާއިރު، މިއީ އެގައުމުގެ ތާރީހުގައި ވެސް ޕާޓީއަކުން މިވަރުގެ ކާމިޔާބެއް ހޯދި ފުރަތަމަ ފަހަރެވެ.\nލޭބާ ޕާޓީއާ އެންމެ ގާތުން ވާދަ ކުރި ނެޝަނަލް ޕާޓީއަށް މިހާތަނަށް ލިބިފައި ވަނީ 27 ޕަސެންޓު ވޯޓެވެ.\nޖަސިންޑާ ދެވަނަ ދައުރެއް ކަށަވަރު ކުރެއްވިއިރު، ސަޕޯޓަރުންނާ ބައްދަލުކުރައްވައި ވާހަކަދައްކަވަމުން ޖަސިންޑާ ވަނީ އިންތިހާބުގެ ނަތީޖާ އިން ފެނިގެން މިދިޔައީ ފާއިތުވި 50 އަހަރުތެރޭ ވެސް ލޭބާ ޕާޓީ އަށް ނުލިބޭ ވަރުގެ ސަޕޯޓެއް ކަމަށެވެ.\nލޭބާ ޕާޓީ އަށް އަލަށް ތާއީދުކުރަން ނިންމި ފަރާތްތަކަށް ޝުކުރު އަދާކުރައްވަމުން ޖަސިންޑާ ވަނީ އެ ޕާޓީން މަސައްކަތް ކުރާނީ ނިއުޒިލޭންޑުގެ ހުރިހާ ރައްޔިތުންގެ ހައްގުގައި ކަމަށްވެސް ވިދާޅުވެފައެވެ.\n"ކުރިއަށް އޮތް ތިން އަހަރު ކުރަން ހުރި މަސައްކަތްތައް ގިނަ ގުނަ. ކޮވިޑަށް ފަހު ކުރިއަށް ވުރެ ވަރުގަދަކޮށް ގައުމު ބިނާކުރުމުގެ މަސައްކަތް ފަށާނަން" ޖަސިންޑާ ވިދާޅުވިއެވެ.\nމި އިންތިހާބުން ޖަސިންޑާ އަށް ބޮޑު ކާމިޔާބެއް ލިބުމުގެ މައިގަނޑު އެއް ސަބަބަކީ ކޮވިޑްގެ ކަންކަން މެނޭޖް ކުރި ގޮތް ކަމަށް ކަމަށް މަސްރަހު ދިރާސާކުރާ ފަރާތްތަކުން ބުނެއެވެ.\nއެގޮތުން ނިއުޒިލޭންޑަކީ ކޮވިޑުން ރައްކާތެރިވުމަށް އެންމެ ފުރަތަމަ ފިޔަވަޅުތައް އެޅި ގައުމެވެ. އެގޮތުން 1883 ކޮވިޑް ކޭސް ފެނިފައިވާއިރު، އޭގެތެރެއިން 1818 މީހުން ވަނީ ރަނގަޅުވެފައެވެ. މި ބަލީގައި އެގައުމުން މަރުވެފައިވަނީ 25 މީހުންނެވެ.


SunOnline: Mi aharu ves Raajje in Hajj ah nudheveyne\nޝަފްނާ ހުސައިން 16 Jun 2021, 11:29\nހައްޖުގެ އަޅުކަމުގެ ތެރެއިން\nމި އަހަރުގެ ހައްޖުގެ އަޅުކަމުގައި ބައިވެރިވެވޭނީ ސައުދީ އަރައްބިޔާގައި ދިރިއުޅޭ ފަރާތްތަކަށް އެކަނި ކަމަށް ސައުދީ ސަރުކާރުން ނިންމުމާ ގުޅިގެން، މި އަހަރު ރާއްޖެއިން ހައްޖަށް މީހުންނަށް ނުދެވޭނެ ކަމަށް ނިންމައި، އިސްލާމިކް މިނިސްޓްރީން އެކަން އިއުލާނުކޮށްފި އެވެ.\nމި އަހަރު ހައްޖުގައި ބައިވެރިވެވޭނީ ސައުދީ އަރަބިއާގައި ދިރިއުޅޭ 60،000 މީހަކަށްކަން އެގައުމުން ވަނީ ނިންމައިފަ އެވެ.\nއިސްލާމިކް މިނިސްޓްރީން މިއަދު ނެރުނު ބަޔާނެއްގައި ބުނެފައި ވަނީ 1442 ވަނަ އަހަރުގެ ހައްޖުގެ އަޅުކަމުގައި ބައިވެރިވެވޭނީ ހަމައެކަނި ސައުދީ އަރަބިއްޔާގައި ދިރިއުޅޭ އެގައުމުގެ ރައްޔިތުންނާއި އެ ގައުމުގައި މިވަގުތު ދިރިއުޅޭ އެހެން ގައުމުތަކުގެ ރައްޔިތުން ހިމެނޭގޮތަށް މުޅި ޖުމްލަ 60،000 މީހުންނަށް ކަމަށް ސައުދީ އަރަބިއްޔާގެ ހައްޖު މިނިސްޓްރީން ނިންމާފައިވާ ކަމަށެވެ.\nއިސްލާމިކް މިނިސްޓްރީގެ މީޑިއާ އޮފިޝަލް "ސަން" އަށް ވިދާޅުވީ ސައުދީގެ ނިންމުމާ ގުޅިގެން ރާއްޖެއިން ހައްޖަށް މީހުން ނުގެންދާނެ ކަމަށެވެ.\nސައުދީ ސަރުކާރުގެ ނިންމުމަކީ، ހައްޖަށް ދާ ފަރާތްތަކުގެ ރައްކާތެރިކަން ކަށަވަރުކުރުމުގެ ގޮތުން ނިންމި ނިންމުމެއް ކަމަށާއި، އެކަމަށް ރާއްޖެއިން މަރުހަބާ ކިޔާ ކަމަށް އިސްލާމިކް މިނިސްޓްރީން ބުނެފައިވެ އެވެ.\nމިއަހަރުގެ ހައްޖުގައި ބައިވެރިވެވޭނީ 18 އަހަރާއި 65 އަހަރާ ދެމެދުގެ މީހުންނަށެވެ. އަދި އެމީހުން ތިބެން ޖެހޭނީ ކޮވިޑް ވެކްސިން ޖަހާފަ އެވެ.\nކޮވިޑް-19 ބަލިމަޑުކަމުގެ ސަބަބުން މިދިޔަ އަހަރު ވެސް ރާއްޖެ އިން ހައްޖަށް މީހުން ގެންގޮސްފައެއް ނުވެ އެވެ. މިދިޔަ އަހަރު ހައްޖުގައި ބައިވެރިކޮށްފައި ވަނީ ސައުދީގައި ދިރިއުޅޭ 10،000 މީހެކެވެ. އޭގެ ތެރެއިން 70 ޕަސެންޓު މީހުންނަކީ ބޭރު ގައުމުތަކަށް ނިސްބަތްވާ މީހުންނެވެ.\nކުޑަކުދިން އިމާމުވެ ނަމާދުކުރުން މަނާ ނުކުރަން: މިނިސްޓްރީ


ކޮވިޑުގެ ހާލަތުގައި އުސޫލުތައް ހަމަހަމަވުން މުހިންމު: ދުންޔާ - DhiDaily\nކޮވިޑުގެ ހާލަތުގައި އުސޫލުތައް ހަމަހަމަވުން މުހިންމު: ދުންޔާ\nކޮވިޑުގެ ހާލަތުގައި އުސޫލުތައް ހަމަހަމަވުން މުހިންމުކަމަށް، ހެލްތު މިނިސްޓްރީގެ ކުރީގެ ސްޓޭޓް މިނިސްޓަރު އަދި ކުރީގެ ފޮރިން މިނިސްޓަރު ދުންޔާ މައުމޫން މިއަދު ވިދާޅުވެއްޖެއެވެ.\n”ދިޑެއިލީ“ އަށް މިއަދު ދެެއްވި ބަސްދީގަތުމެއްގައި ދުންޔާ ވިދާޅުވީ ރާއްޖެ އޮތީ ވަރަށް ނާޒުކު ހާލަތެއްގައި ކަމަށެވެ. އެ ގޮތުން ވަރަށް ގިނަ މީހުންނަށް ކޮވިޑުގެ ވޭން ތަހައްމަލުކުރަން ޖެހިއްޖެ ކަމަށާއި، އެތައް ބަޔަކު ވަކިވެގެންދިޔަކަން ވެސް ދުންޔާ ފާހަގަކުރެއްވިއެވެ.\nރާއްޖޭގައި ހަލުވިކަމާއެކު ކޮވިޑު ފެތުރެމުން އަންނައިރު، ވޭތުވެދިޔަ ސައުވިސް ގަޑިއިރުގައި ޖުމްލަ 300 މީހުން ވަނީ ކޮވިޑަށް ޕޮޒިޓިވްވެފައެވެ. ހެލްތު ޕްރޮޓެކްޝަން އެޖެންސީން މިރޭ ހާމަކުރި ގޮތުގައި މާލެ ސަރަހައްދުން 94 މީހުންނާއި، އަތޮޅުތަކުގެ ރަށްރަށުން 96 މީހުންނާއި، ރިސޯޓުތަކުން 15 މީހުންނާއި އިންޑަސްޓްރިއަލް މަސައްކަތްކުރާ ރަށްރަށުން 95 މީހުން ވަނީ ޕޮޒިޓިވްވެފައެވެ. ހަމައެހެންމެ އަތޮޅުތަކުގެ ގިނަ ރަށްރަށުގައި ކޮވިޑުގެ ކޭސްތައް އިތުރުވަމުން އަންނައިރު، 17 ރަށެއް ވަނީ މޮނިޓަރިންގެ ހާލަތަށް ގެނެސްފައެވެ.\n”އަޅުގަނޑުމެން މި ތިބީ ވަރަށް ނާޒުކު ހާލަތެއްގައި. އަޅުގަނޑުމެން އެންމެން ކަންބޮޑުވާންޖެހޭ. ކޮވިޑް ރޯގާގެ ގޮތުން މި ޖެހޭ މީހަކަށް ވަރަށް ބޮޑުވަރުވެގެން ހޮސްޕިޓަލުގައި އޮންނަންޖެހި، ވަރަށް ދަތި އުނދަގޫތަކެއް، އެ މީހާއާއި އެ މީހާގެ ޢާއިލާ ވަރަށް ބޮޑަށް ތަހައްމަލުކުރަންޖެހޭ.“ ކޮވިޑުގެ ބަލިމަޑުކަމާއި ގުޅިގެން ރައްްޔިތުންގެ ހާލާމެދު ކަންބޮޑުވުން ފާޅުކުރައްވައި ދުންޔާ ވިދާޅުވިއެވެ.\nމީގެ އިތުރުން ދުންޔާ ވަނީ ރާއްޖެއިން އެތައް ބަޔަކު ނިޔާވެފައިވާކަން ވެސް ފާހަގަކުރައްވައިފައެވެ.\nފަހަކަށް އައިސް ބަލި ޖެހިގެން ނިޔާވާ މީހުންގެ ޢަދަދު ވެސް އަންނަނީ އިތުރުވަމުންނެވެ. އެ ގޮތުން މިހާާތަނަށް 67 މީހުން ވަނީ ނިޔާވެފައެވެ.\n”އަޅުގަނޑު މި ދޭތެރެއިން މާސްޓާޒްއަކަށް ކިޔެވިން އޭގެ ރިސާޗެއްގެ ގޮތުގަ އަޅުގަނޑު ބެލިން ކޮވިޑް ދުނިޔެއަށް މިއައި ޕެންޑަމިކްތެރޭގަ އެންމެ ރަނގަޅަށް މިކަމަށް ކޮން ލީޑާސްއެއްތޯ އެ ބޭފުޅުން މަސައްކަތްކުރައްވައިފައިވަނީ. އެ ގޮތުން އަޅުގަނޑަށް އެންމެ ފާހަގަކުރެވުނީ ނިއުޒިލެންޑްގަ ހުންނެވި އަންހެން ބޭފުޅެއް. ޚާއްސަކޮށް ވަރަށް ގިނަ އަންހެން ބޭފުޅުން އެ ޤައުމުތަކުގައި ވަރަށް އަވަހަކަށް ނޫން، ދަތި އުނދަގޫ ދުވަސްތަކެއްގެ ތެރެެއިން ރައްޔިތުންނަށް ވަރަށް ގިނަ އުންމީދުތަކެއްދީ ނަތީޖާ ނެރެފައިވޭ. އަޅުގަނޑުމެންގެ ރާއްޖެ ވެސް އެބަޖެހޭ މި ޤައުމުތަކުގައި ހުރި ތަޖުރިބާއަށް ބަލާފައި ޢިބްރަތްތަކެއް ދަސްކުރަން. ރާއްޖޭގަ ވެސް އަޅުގަނޑު ޤަބޫލުކުރަން ވަރަށް ގިނަ ބޭފުޅުންގެ ވަރަށް ހިތްވަރުގަދަ އިޚްލާސްތެރި މަސައްކަތްތަކެއް ކުރަމުންދޭ. ޚާއްސަކޮށް ފްރަންޓްލައިނުގައި ތިއްބެވި ޑޮކްޓަރުން، ނަރުހުން މި ހުރިހައި ބޭފުޅުން އެކުގައި އެތައް ދުވަސްތަކެއްގެ މަތިން އަދި މިހާރު ވެސް މަސައްކަތްކުރަމުން އެދަނީ“ ދުންޔާ ވިދާޅުވިއެވެ.\nދުންޔާ ވަނީ ސިއްހީ މާހިރުންގެ މަސައްކަތް ޤަބޫލުކޮށް، އިރުޝާދުތަކަށް ބޯލަނބަންޖެހޭކަން ވެސް ފާހަގަކުރައްވައިފައެވެ. އަދި ހަމައެހެންމެ މީގެ މުހިންމީ އަމިއްލަ މީހާ އެކަނި ސަލާމަތްވުމެއް ނޫން ކަމަށާއި، އެހެން މީހުންގެ ރައްކާތެރިކަމަށް ވިސްނަންޖެހޭކަން ވެސް ދުންޔާ ފާހަގަކުރެއްވިއެވެ.\nމީގެ އިތުރުން ދުންޔާ ވަނީ ކޮވިޑާއި ގުޅިގެން އެކުލަވައިލައިފައިވާ ގައިޑްލައިނަށް ޢަމަލުކުރުމުގައި ހަމަހަމަ އުސޫލަކަށް ފޮލޯނުކުރާކަން ވެސް ފާހަގަކުރައްވައިފައެވެ.\n”ދެން ރާއްޖޭގަ އަޅުގަނޑަށް ވަރަށް ފާހަގަކުރެވޭ ހަމަހަމަ އުސޫލަށް ފޮލޯކުރުން ނެތީމަ ވަރަށް ގިނަ ރައްޔިތުން ސަރުކާރަށް އޮތް އިތުބާރު ކުޑަވެގެންދާތަން. އެއީ މިސާލަކަށް ކަރަންޓީނުގެ ވަކި އުސޫލެއް އޮންނައިރު، އެހެން ކަންކަން ހުންނައިރު ބައެއް ސިޔާސީ ބޭފުޅުން ނުވަތަ ސަރުކާރުގެ އިސް ބޭފުޅުން ނުވަތަ މަޖިލިސް މެންބަރުން ވެސް އެ ރޫލްސްތަކާ ޚިލާފަށް ޢަމަލުކުރައްވާއިރު އެބޭފުޅުންނަކަށް ނާދޭ އެއްވެސް ކަހަލަ ޕެނަލްޓީއެއް. އެޗްޕީއޭއަށް ވެސް ދަތިވާނެ ސިޔާސީ ބޭފުޅުން ވަކި ގޮތަކަށް ޢަމަލު ބަހައްޓަވާކަމަށްވަންޏާ އެ ކަންތައްތައް ރަނގަޅުކުރަން.“\nދުންޔާ ވިދާޅުވީ ރައްޔިތުން ބަލާނީ ސިޔާސީ ލީޑަރުންނަށް ކަމަށާއި، ސިޔާސީ ބޭފުޅުންނަށް ވަކި ގޮތެއް އޮވެފައި، ޢާންމު ރައްޔިތުމީހާއަށް ވަކި ގޮތެއް އޮތުމުން ކޮންމެ މީހަކު ވެސް ޝަކުވާ ކުރާނެ ކަމަށެވެ.\nކޮވިޑާއި ގުޅިގެން މާލޭ ސަރަހައްދުގައި އަޅާފައިވާ ފިޔަވަޅުތަކަަށް މިއަދު ލުއިތަކެއް ދީފައިވާއިރު ދުންޔާ ވަނީ ކާފިއު އުވައިލި އުވައިލުމަށް މަރުހަބާ ވިދާޅުވެފައެވެ. އަދި މުސްތަޤުބަލަށް ވިސްނާއިރު މަޑުމަޑުން ފިޔަވަޅުތަކަށް ލުއިދެމުން ދާންޖެހޭނެކަމަށް ވެސް ވިދާޅުވިއެވެ. ނަމަވެސް މާލޭގައި ތޮއްޖެހިގެން މީހުންނަށް އުޅެންޖެހިފައިވާ ގޮތުން ވަރަށް ކަންބޮޑުވެވަޑައިގަންނަވާ ކަމަށާއި، ސަބަބަކީ ކޮވިޑަކީ އަވަހަށް ފެތުރޭ ބައްޔަކަށްވާތީކަމަށް ދުންޔާ ވިދާޅުވިއެވެ.\nރާއްޖޭގައި ވެކްސިން ޖަހަމުން އަންނަކަން ފާހަގަކުރައްވައި ދުންޔާ ވިދާޅުވީ އުންމީދަކީ ވެކްސިނާއެކު އަދަދުތައް ތިރިވެގެންދިއުން ކަމަށެވެ. އަދި ހަމައެހެންމެ މި ފުރުސަތުގައި ވެކްސިން ލިބުނީތީ އިންޑިއާއަށް ޝުކުރު އަދާކުރައްވާކަމަށް ވެސް ދުންޔާ ވިދާޅުވިއެވެ. ދުންޔާ ވަނީ ސަރުކާރުން އެންގިޔަސް އަދި ނޭންގިޔަސް އެޅެން ހުރި ފިޔަވަޅުތައް، ކޮންމެ މީހަކު ވެސް އަޅަންޖެހޭނެކަން ފާހަގަކުރައްވައިފައެވެ.\nހަމައެއާއެކު ދުންޔާާ ވަނީ ކޮވިޑާއި ގުޅިގެން ހަރުކަށި ފިޔަވަޅު އަޅަންޖެހޭ ވަގުތުތަކުގައި، އެ ފިޔަވަޅުތައް އެޅުން މުހިންމު ކަމަށް ސަރުކާރަށް ގޮވައިލައްވާފައެވެ. އަދި އަތުން ދޫވެއްޖެނަމަ ޢަދަދުތައް ތިރިކުރަން އުނދަގޫ ވާނެކަމަށާއި، ބޭރު ޤައުމުތަކަށް ބަލައިލި ނަމަވެސް އެކަން ހާމަވެފައިވާކަމަށް ދުންޔާ ވަނީ ވިދާޅުވެފައެވެ.


90 footu fun valhakah vehtunu kuhjeh salaamaikohfi\n90 ފޫޓު ފުން ވަޅަކަށް ވެއްޓުނު ކުއްޖެއް 16 ގަޑިއިރު ފަހުން ސަލާމަތްކޮށްފި\nކުއްޖާ ވެއްޓުނު ވަޅުގަނޑު (ވ) އަދި ކުއްޖާ ސަލާމަތް ކުރުމުގެ މަސައްކަތް ކުރަނީ\nނުވަދިހަ ފޫޓު ފުން ވަޅަކަށް ވެއްޓުނު ހަތަރު އަހަރު ކުއްޖެއް 16 ގަޑިއިރުގެ ބުރަ މަސައްކަތުން ސަލާމަތް ކޮށްފި އެވެ. އިންޑިޔާގެ ރާޖަސްތާނުގެ ޖާލޯރު ޑިސްޓްރިކްޓްގައި މިދިޔަ ބުރާސްފަތި ދުވަހު ހެނދުނު ހިނގި މި ހާދިސާގައި ކުއްޖާގެ ފުރާނަ ސަލާމަތް ކުރެވުނީ މި ވަޅަށް އޭނާ ވެއްޓުނުތަން ބަޔަކަށް ފެނުނީމަ އެވެ.\nއޭއެންއައިގައިވާ މި ރިޕޯޓު ބުނާ ގޮތުގައި އަނިލް ދެވާސީ ނަމަކަށް ކިޔާ މި ކުޑަ ކުޑަ ކުއްޖާ އަކީ ލައްޗާރީ އަވަށުގެ ކުއްޖެކެވެ. އޭނާ ވެއްޓުނީ އޭނާގެ ބައްޕަގެ ދަނޑެއްގައި ބައްޕަ އަލަށް ކޮނެފައިވާ ވަށަމިން ވަރަށް ކުޑަ އަދި އެހާމެ ފުން ވަޅުގަނޑަކަށެވެ. މިއީ މަސައްކަތެއް ކުރަން އޭނާގެ ބައްޕަ އޭގެ ދެ ދުވަހެއް ކުރިން ކޮނުނު ވަޅުގަނޑެއް ކަމަށް ވެއެވެ.\nމި ވަޅުގަނޑު ކޮނުމަށްފަހު އޭގެ މަތިން އެއްޗެއް ބާއްވާ ވަޅުގަނޑު ހުރީ ފޮރުވާފަ އެވެ. ނަމަވެސް ކުއްޖާ ކުޅެން އުޅެމުން އެ ވަޅުގަނޑު މަތީގައި އަޅާފައިއޮތް އެތި ނެގީ އެވެ. އަދި ވަޅުގަނޑުގެ އެތެރެ ބަލާލަން ގުދުވިތަނާ ފައި ކައްސާލައިގެން ވަޅުގަނޑަށް ވެއްޓުނީ އެވެ.\nމި މަންޒަރު ބައެއް މީހުންނަށް ފެނުމުން އެމީހުން ވަގުތުން ކުއްޖާގެ ބައްޕައަށް އެކަން އެންގުމުން އޭނާ އައިސް ކުއްޖާ ސަލާމަތްކުރަން މަސައްކަތް ފެށި އެވެ. އަދި ކަމާ ބެހޭ ފަރާތްތަކަށް ގުޅައިގެން ރެސްކިއު ޓީމުތައް އައިސް ކުއްޖާ ސަލާމަތް ކުރުމުގެ މަސައްކަތް ފެށީ އެވެ.\nމިހާ ފުން ވަޅުގަނޑެއްގައި ކުއްޖާއަށް ނޭވާލާން އެކަށީގެންވާ ވަރަށް އޮކްސިޖަން ނުލިބޭނެތީ ފުރަތަމައިނުން ވެސް އެމީހުން ވަނީ އޮކްސިޖަން ލިބޭނެ ގޮތް ހަދާފަ އެވެ. އެއަށްފަހު ސީސީޓީވީ ކެމެރާއެއް ވަޅުގަނޑަށް ބާލައި ކުއްޖާގެ ހާލަތު މޮނިޓަ ކުރަމުން ގެންގޮސްފައި ވެއެވެ. އަދި ކުއްޖާއާ ވާހަކަ ދެއްކޭނެ ގޮތް ހަދައި އޭނާއަށް ނިދިޔަ ނުދޭން ވެސް މަސައްކަތް ކޮށްފައި ވެއެވެ. ސަބަބަކީ ކުއްޖާއަށް ނިދިއްޖެނަމަ ސިކުނޑިއަށް އޮކްސިޖަން ލިބޭލެއް މަދުވެ މަރުވެދާނެތީ އެވެ.\nމި ކުއްޖާ ސަލާމަތް ކުރެވުނީ ނެޝަނަލް ޑިޒާސްޓާ ރެސްޕޮންސް ފޯސްގެ 16 ގަޑިއިރުގެ ބުރަ މަސައްކަތުންނެވެ.\nހޮސްޕިޓަލުގައި އެޑްމިޓްކޮށްގެން ކުއްޖާ އަށް މިހާރު ފަރުވާ ދެމުންދާއިރު އޭނާގެ ހާލު އިތުރަށް ގޯސް ނުވާ ކަމަށް ޑޮކްޓަރުންނާ ހަވާލާދީ މި ޚަބަރުގައި ބުނެފައިވެއެވެ.\n65،000 މީހުން، ކުއްޖެއްގެ ފުރާނަ ސަލާމަތް ކޮށްދީފި


ކާނިވަލާއި އަރޓިފިޝަލް ބީޗަށް އުދަ އަރައިފި. ކާނިވަލާއި އަރޓިފިޝަލް ބީޗަށް އުދަ އަރައިފި.\nކާނިވަލާއި އަރޓިފިޝަލް ބީޗަށް އުދަ އަރައިފި\nކާނިވަލާއި، ހެންވޭރު ބްރިޖް ވިއު ޕްލެޓްފޯމް ސަރަޙައްދަށް އުދަ އަރައިފިއެވެ. ނަމަވެސް އެއްވެސް މުދަލަކަށް ގެއްލުންވެފައެއް ނުވެއެވެ. އަދި އުދަ އަރުމާއި ގުޅިގެން މަގުމައްޗަށް ޖަމާވި ވެލިތައް ނެގުމުގެ މަސައްކަތް ސިޓީ ކައުންސިލުންދަނީ ކުރަމުންނެވެ.\nމޫސުމާއި ބެހޭ ޤައުމީ އިދާރާއިން ބުނެފައިވަނީ އުދަ އަރަމުންދަނީ މޫސުން ގޮސްވުމާއި ގުޅިގެން ނޫން ކަމަށާއި، ދިޔަވަރު ބޮޑުވާ ގަޑިތަކުގައި ރާޅުގެތަކުގެ ބާނިއަށް އަންނަ ބަދަލުތަކެއްގެ ސަބަބުން ކަމަށެވެ.\nކާނިވާ ސަރަޙައްދަށާއި، ބްރިޖް ވިއުއިންގ ޕްލެޓްފޯމް ސަރަޙާއްދަށް އުދަ އަރާފައިވަނީ މިރޭ 8:45ހާއިރެއެވެ. މިއީ މިރޭ އެންމެ ބޮޑަށް ދުޔަވަރު ބޮޑުވު ވަގުތެވެ. ނެޓުން ބުނެފައިވަނީ ދެން ދިޔަވަރު ބޮޑުވާނީ މާދަމާ ހެނދުނު 13:30ހާއިރުކަމަށެވެ.\nމިވަގުތުގައި މާލެއާއި އަދި ބިން ތިރިކޮށް ހުންނަ ރަށްތަކަށް ކޮންމެވެސް ވަރަކަށް އުދަ އަރާނެކަމަށް ލަފާކުރެވޭކަމަށް މެޓް އޮފީހުންވަނީ ބުނެފައެވެ.\nމި ހަފްތާ ފެށުނުއިރު މޫސުން ގޯސްކޮށް އޮތް ނަމަވެސް، މިހާރު މޫސުން ރަނގަޅުވަމުން އަންނަކަމަށް މެޓް އޮފީހުންވަނީ ބުނެފައެވެ. ނަމަވެސް އުތުރުގެ ތަށްތަކަށް ކޮންމެވެސް ވަރަކަށް ވިއްސާރައިގެ އަސަރުދަނީ ކުރަމުންނެވެ. މެޓުން ބުނެފައިވަނީ ކުރިއަށް އޮތް ދުވަސްތަކުގައި މޫސުން ރަނަގަޅުވާނެކަމަށް ލަފާކުރެވޭކަމަށެވެ.


18 Kilo Ge Drug Aa Eku Airport In Anhenakaai Firihenaku Hayyarukohffi 18 ކިލޯގެ ޑްރަގާއެކު އެއާޕޯޓުން އަންހެނަކާއި ފިރިހެނަކު ހައްޔަރުކޮށްފި – Huvadhoo News 18 Kilo Ge Drug Aa Eku Airport In Anhenakaai Firihenaku Hayyarukohffi Huvadhoo News\n18 ކިލޯގެ ޑްރަގާއެކު އެއާޕޯޓުން އަންހެނަކާއި ފިރިހެނަކު ހައްޔަރުކޮށްފި\nމީގެ ކުރިން ކަސްޓަމްސް އިން އަތުލައިގެންފައިވާ ޑްރަގްތަކެއް\nވައިގެ މަގުން ރާއްޖެއަށް އެތެރެ ކުރަން އުޅުނު 18 ކިލޯގެ ޑްރަގާއެކު ބްރެޒިލްއަށް ނިސްބަތްވާ އަންހެނަކާއި ފިރިހެނަކު ވެލާނާ އިންޓަނޭޝަނަލް އެއާޕޯޓުން ހައްޔަރުކޮށްފިއެވެ.\nމިދިޔަ އަންގާރަ ދުވަހު މިމައްސަލައިގައި ހައްޔަރު ކޮށްފައިވަނީ، ބްރެޒިލް އަށް ނިސްބަތްވާ ކްރިސްޓިއާނޯ ސިލްވާ، 28 އާއި ނައިރު ނޫނޭސް ޑިސޫޒާ،37 އެވެ.\nޑްރަގް ފެނިފައިވަނީ ކްރިސްޓިއާނޯ ސިލްވާގެ ލަގެޖުންނެވެ. އެގޮތުން އޭނާގެ ލަގެޖުން ފެނިފައިވާ ޑްރަގްގެ ބަރުދަނުގައި ޕެކިންއާއެކު 18.857 ކިލޯ ހުއްޓެވެ.\nނައިރު ވަނީ ލަގެޖްގައި ޑްރަގް ހުރިކަން އޭނާއަށް ނޭނގޭ ކަމަށް ބުނެފައެވެ. އަދި ޑްރަގާއި ހަވާލުވެ އެކަމާއި ނައިރު އާއި އެއްވެސް ގުޅުމެއް ނެތް ކަމުގައި ކްރިސްޓިއާނޯ ސިލްވާ ވަނީ އިއުތިރާފްވެފައެވެ.\nމިހާރު އެދެމީހުންވެސް ވަނީ ކޯޓު އަމުރަކާއެކު ފުލުހުންގެ ބަންދުގައެވެ. ކްރިސްޓިއާނޯ އަށް 15 ދުވަސް ކޯޓުން މުއްދަތު ޖަހާފައިވާއިރު ނައިރު އަށް ބަންދުގައި ބަހައްޓަން ކޯޓުން އަމުރުކޮށްފައިވަނީ7ދުވަހެވެ.\nއެ ދެ މީހުން ވެސް ބަންދުކުރީ މުޖުތަމައުގެ ސަލާމަތަށް ނުރައްކަލެއް އޮވެދާނެ ކަމަށް ބަލައިފަ އެވެ. އަދި ބަންދުގައި ބަހައްޓައިގެން މައްސަލައާ ގުޅޭ ހެކި ހޯދުމަށެވެ.


Bill Gates Aai Melinda Ge Ebbasvumeh: Kureege Loabiveriyaa Aai Aharaku Eh Faharu Bahdhalu Veveyne - Vaguthu\nބިލް ގޭޓްސްއާއި މެލިންޑާގެ 27 އަހަރުވީ ކައިވެނި ރޫޅާލުމަށް ނިންމާފައިވާ ޚަބަރުވެގެން ދިޔައީ މީސް މީޑިއާ ކެކިގަތް ޚަބަރަކަށެވެ. މިއީ އެތައް ބަޔަަކަށް ގަބޫލުކުރަން ދަތި ޚަބަރެއް ނަމަވެސް މެލިންޑާ ބުނެފައިވަނީ ދިރިއުޅުމުގައި ދެން ދެމީހުން އެއްކޮށް ކުރިއަށް ދެވެން ނެތް ނަމަވެސް ބިލް އެންޑް މެލިންޑާ ގޭޓްސް ފައުންޑޭޝަންގައި މަސައްކަތް ކުރާނެ ކަމަށެެވެ.\nމި ޚަބަރާއިއެކު މީސް މީޑިއާގައި ދައުރުވަމުން ދިޔަ އެތައް ވާހަކައެއްގެ ތެރެއިން އެއްވާހަކައަކީ ބިލްއާއި މެލިންޑާގެ ދެމެދުގައިވެފައިވާ އާދަޔާ ޚިލާފު އެގްރީމެންޓްގެ ވާހަކައެވެ. ބިލްގެ ކުރީގެ ލޯބިވެރިޔާ އޭން ވިލްބްލެޑް އާއި އަހަރަކު އެއްފަހަރު ދިމާވުމަށް އެއްބަސްވެފައިވާ އެގްރިމެންޓެކެވެ.\nބިލް ގޭޓްސްއާއި އޭނާ ލޯބީގެ ގޮތުން ގުޅިފަައިވަނީ 1994 ވަނަ އަހަރުއެވެ. ނަމަވެސް ފަހުން މެލިންޑާއާއި ކައިވެނި ކުރުމަށް ނިންމުމަށްފަހު، ކައިވެނީގެ ކުރިން މެލިންޑާއާއިއެކު މި އެގްރިމެންޓް ކޮށްފައިވާ ކަމަށް ރިޕޯޓްތަކުގައިވެއެވެ.\n1997 ވަނަ އަހަރު އެމެރިކާގެ ނޫސްވެރިއަކު ލިޔެފައިވާ ޚަބަރެއްގައި ބުނެފައިވަނީ ބިލްއާއި އޭނާ އަހަރަކު އެއްފަހަރު ހަފްތާ ބަންދެއްގައި ދިމާވާ ކަމަށާއި އަދި އެ އާދަކާދަ އަދި ވެސް ހިފަހައްޓާފައިވާ ކަމަށެވެ. އުތުރު ކެރޮލިނާގައި މޫދާއި ކައިރީގައި ހުންނަ އޭނާގެ ގޭގައި ބިލްއާއި އޭނާ ޗުއްޓީ ހޭދަކުރަމުންދާ ކަމަށް ވެސް އެ ލިޔުމުގައި ވެއެވެ.\nނަމަވެސް 1997 ވަނަ އަހަރު ބިލްއާއި އޭނާގެ މިބައްދަލުވުން ކުރިއަށް ގެންދާކަން ނޭނގޭ ކަމަށް ވެސް ނޫސްވެރިޔާ ހާމަކޮށްފައިވެއެވެ. މިލިންޑާއާއި ކައިވެނި ކުރުމުގެ ކުރިން އޭނާގެ ލަފާއަކަށް އެދިފައިވާ ކަމަށް ވެސް ނޫސްވެރިޔާ ފާހަގަކޮށްފައިވެއެވެ.\nމިލެންޑާއާއި ބިލްއަކީ އެންމެ ފުރިހަމަ ޖޯޑަކަށް ވާނެ ކަމަށް ވެސް އޭނާ ބުނެފައިވެއެވެ.\nމެއި 5, 2021 21:57\nއައި ވޯންޓް ޓު މެރީ މެލިންޑާ. ޝީ އިޒް ސޯ ބިއުޓިފުލް\nމެއި 5, 2021 22:36\nއޭނައާ އިންނަން ބޭނުންވަނީ ހަމަ އޭނަ ދެކެ ލޯބިވާތީ ދޯ؟ ފައިސާއަކާ ހެދިއެއް ނޫން ދޯ؟\nމެއި 5, 2021 23:30\nކަލޯ ބިލްގޭޓްސް އަވަހަށް އިސްލާމްވޭ ދެދުނިޔޭގެ ބާއްޖަވެރިކަން ލިބޭނެ4އަނބިން ތިބޭނެ ނުޖެހޭނެ އެގްރިމެންޓް ހަދާގެން ތިޔަހެން ފިތިގެން ހުންނާކަށް.\nމެއި 5, 2021 23:35\nފައިސާއިން ސިރާތުމަގު ހުރަސް ކުރެވޭނެކަމަށް ގަބޫލުކުރަނީތަ؟؟؟؟ އޭ އަހުރެންގެ ޢަހުންނޭ.. ހެޔޮ އަމަލުކުރޭ...\nމެއި 6, 2021 02:53\nކޮވިޑު އުފައްދައިގެން ޖެހުނު މައްސަލައެއްބާ އަނެއްކާ.


“ބާޣާވާތަށް ފަހު އަޅުގަނޑުމެންގެ ރާއްޖެ ފަހަތަށް ހިނގައްޖެ” – މެންބަރު ރިޔާޒް – Maldivian Democratic Party\n02 އޮގަސްޓް 2013\n“ބާޣާވާތަށް ފަހު އަޅުގަނޑުމެންގެ ރާއްޖެ ފަހަތަށް ހިނގައްޖެ” – މެންބަރު ރިޔާޒް\n“ނެތޭ ވެވޭކަށް ބާޣީއަކަށް” ޝިއާރުގެ ދަށުން އެމް.ޑީ.ޕީގެ ރިޔާސީ ކެނޑިޑޭޓުގެ ރަނިންމޭޓް ޑރ. މުސްތޮފާ ލުތުފީ ބާއްވަމުން ގެންދަވާ ޖަލްސާ ތަކުގެ ތެރެއިން ގަލޮޅު ކަންމަތީގައި ބުރާސްފަތި ވިލޭރޭ (31 ޖުލައި 2013) ބޭއްވި ޖަލްސާގައި، ވާހަކަފުޅު ދައްކަވަމުން ބަޣާވާތަށް ފަހު ދިވެހިރާއްޖެ ގޮސްފައިވަނީ ފަހަތަށްކަމަށް ދާންދޫ ދާއިރާގެ މެންބަރު ރިޔާޒް ވިދާޅުވެއްޖެއެވެ.\nބަޣާވާތަށްފަހު މަސްވެރިންނަށް ވަކިން ހާއްސަކޮށް ލިބިފައިވާ ގެއްލުންތަކަށް އަލިއަޅުވައިލަމުން ރިޔާޒް ވިދާޅުވެފައިވަނީ މަސްވެރިންގެ އަތުން ކުރިއަށްވުރެ މާކުޑަ އަގެއްގައި މަސްގަނެ ބޮޑެތި އަގުގައި ވިއްކައިގެން އެކަނިވެސް ބަޣާވާތްކުރި ރިޔާސީ ކެނޑިޑޭޓް ޤާސިމް އިބްރާހިމް އެބަޣާވާތަށް ހަރަދުކުރި ފައިސާގެ އަދަދު ތިންހަތަރު ގުނަވަނީ ހޯދައިފައިކަމަށެވެ. ނަތީޖާއެއްގެ ގޮތުން ދިވެހި މަސްވެރިންނަށް ލިބެންޖެހޭ ހައްގު އާމްދަނީ ނުލިބި ބޮޑެތި ގެއްލުންތަކަކާއި ކުރިމަތިލާން ޖެހިފައިވާކަމަށްވެސް ވިދާޅުވިއެވެ.\nދެން އެމަނިކުފާނު ވިދާޅުވިގޮތުގައި، މައުމޫނު ސަރުކާރުގައި ދަތުރުފަތުރުގެ ނިޒާމެއް ގާއިމުކުރުމަށްޓަކައި ހޭދަކުރި 8 އެއްކަ މިލިއަން ޑޮލަރުވެސް ވަދެެނިމިގޮސްފައިވަނީ މައުމޫނުގެ ގާތްތިމާގެ މީހުންގެ ޖީބަށެވެ. ނަމަވެސް މާބޮޑެތި ހަރުދުތަކެއް ނުކޮށް އެމ.ްޑީ.ޕީގެ ސަރުކާރުން ވެރިކަމަށް އައުމަށްފަހު ގާއިމްކުރި ދަތުރުފަތުރުގެ ނިޒާމުން ފުރަތަމަ އަހަރު އެކަނިވެސް މިލިއަން މީހުން ދަތުރުކޮށްފައިވާކަން އެމަނިކުފާނު ފާހަގަ ކުރެއްވިއެވެ.\nމީގެ އިތުރުން، ވައްޓާލި އެމް.ޑީ.ޕީގެ ސަރުކާރުން ރައްޔިތުންނަށް ކޮއްދީފައިވާ ކަންތައްތަކަށް އަލިއަޅުވައިލައްވަމުން އޭރު ސަރުކާރުގެ މަޝްރޫއުތަކަކީ ނުވާނެ ކަންތައްތަކެއްކަމަށް ވިދާޅުވެ ހަޖޫޖެހި ސިޔާސީ ލީޑަރުން މިހާރު ބޭނުން ކުރައްވަމުން ގެންދަވަނީ ހަމަ އެވަސީލަތްތައްކަންވެސް ރިޔާޒް ފާހަގަ ކުރެއްވިއެވެ. މިގޮތުގެ މަތީން ޕ.ީޕ.ީއެމްގެ ރިޔާސީ ކެނޑިޑޭޓް އަބްދުﷲ ޔާމީން، އެމް.ޑީ.ޕީގެ ސަރުކާރުން ތިންމަސް ދުވަސް ތެރޭގައި އަޅާނިންމި ލާމުގަމު އެއާޕޯރޓަށް ދާދި ފަހުން ޖެއްސިކަން ފާހަގަކުރެއްވިއެވެ. ހަމައެހެންމެ ނޭޅޭނެކަމަށް އިދިކޮޅު ސިޔާސީ ބޭފުޅުން ބުނަމުން ދިޔަ ކޮންވެންޝަން ސެންޓަރު ހަމަސް ދުވަސްތެރޭގައި އަޅާ ނިންމިކަނ ވެސް ރިޔާޒްް ފާހަގަ ކޮށްލެއްވިއެވެ.\nއިދިކޮޅު ޕާޓީތަކުގެ ރިޔާސީ ކެނޑިޑޭޓުންގެ ވާހަަކަފުޅު ދައްކަވަމުން ރިޔާޒް ވިދާޅުވެފައިވަނީ ޕީޕީއެމްގެ ރިޔާސީ ކެނޑިޑޭޓް އަބްދުﷲ ޔާމީން ބަލިގަބޫލު ކޮށްފައިވާ ކަމަށެވެ. ދާދި ފަހުން ޕީޕީއެމްއިން ހިންގި 400 މީހުންނާއި ސުވާލު ކުރެވުނު ޕޯލްއެއްގައި 250 މީހުން އެމްޑީޕީއަށް ވޯޓް ދޭނެކަމަށް ބުނިއިރު ޔާމީނަށް ވޯޓް ދޭނެކަމަށް ބުނެފައިވަނީ އެންމެ 40 މީހުން ކަމަށްވެސް ރިޔާޒް ވިދާޅުވިއެވެ.\nބަޣާވާތް ކުރިދުވަހުގެ ބިރުވެރިކަމަށް އަލިއަޅުވައިލައްވަމުން ރިޔާޒްވަނީ ރައީސް ނަޝީދަށް އެދުވަހު ކުރިމަތިވެވި ބިރުވެރި ހާލަތު ތަފްސީލް ކޮށްދެއްވައިފައެވެ. ސިފައިންގެ ތެރޭގައި ރައީސް ނިކުމެވޭނެ ގޮތެއް ނެތި ބަންދުވެފައި ހުންނެވިއިރު އެމަނިކުފާނަށް ފޮން ކޯލްތަކުންނާއި އެހެނިހެން ގޮތްގޮތުން އިވެމުން ދިޔައީ އެމަނިކުފާނުގެ އަނބިދަރީން ތިބި ނިކަމެތި ބިރުވެރި ހާލުގެ އަޑެވެ. އެދަނޑިވަޅުގައިވެސް ބާޣީ މޭޖާރ ޖެނެރަލް ޝިޔާމް ރައީސް ގާތު މަކަރުވެރިކަމާއެކު ބުނަމުން ދިޔައީ އާއިލާއަށް އެންމެ ސަލާމަތްކަން ބޮޑު ގޮތަކީ ރައީސް ނަޝީދު ސިފައިންގެ ތެރޭގައި ބަންދުވެފައި ހުރުން ކަމަށެވެ. ހާލަތު އިތުރަށް ނުބައިވުމުން ބަޑިއާއި ވަޒަނުން ތަން ހަމަޔަަކަށް އެޅުވުމަށް އަސްކަރިއްޔާގެ އިސްވެރީން އެދުމުން، ރައީސް ނަޝީދު ރައްޔިތުންނަށް ގެއްލުން ވާފަދަ ގޮތަކަށް އެއްވެސް ކަމެއް ކުރުމަށް ހުއްދަ ނުދޭނެކަމަށް ވިދާޅުވިކަން ރިޔާޒް ފާހަގަކުރެއްވިއެވެ. އިންޑިއާގެ އަސްކަރިއްޔާގެ އެހީވެސް ރައީސް ނަޝީދު އެދުވަހު ގަބޫލުނުކުރެއްވީ އެމީހުން ހިންގާ ހަރަކާތެއްގެ ސަބަބުން ދިވެހި އެއްވެސް ރައްޔިތަކަށް ގެއްލުމެއްނުވާނެކަމުގެ ޔަގީންކަން ނެތްކަމަށް އިންޑިއާގެ އަސްކަރިއްޔާއިން ބުނުމުންނެވެ. އެހެންކަމުން އެދުވަހު ރައީސް ނަޝީދު އިސްތިއުފާ ދެއްވުމަށް ނިންމެވި ނިންމެވުމަކީ ހަމަ ހަގީގަތުގައިވެސް ދިވެހި ރައްޔިތުންގެ ސަލާމަތާއި ރައްކާތެރިކަމަށްޓަކައި ނިންމެވި ނިންމެވުމެއްކަމަށް ރިޔާޒް ވިދާޅުވިއެވެ.\nބަޣާވާތުގެ ގެއްލުންތައް އަޅުގަނޑުމެން އެންމެން ތަހައްމަލު ކުރަމުންދާއިރު ވޯޓުލުމަށް ވަކިން ހާއްސަ އަހަންމިއްޔަތުކަމެއް ދޭންޖެހޭ ކަމަށް ރިޔާޒް ނަސޭހަތްތެރިވިއެވެ. މިގޮތުގެ މަތީން ވޯޓް ރެޖިސްޓްރޭޝަންގެ ކަންތައް އަވަހަށް ނިންމަވާ ވޯޓުލާ ދުވަހު އިރާކޮޅު ވޯޓްލެއްވުމަށް އިލްތިމާސްކުރެއްވިއެވެ.


Madhiya ma koige rugyaa\nކަންމަތީ ފިހާރައިން ނިކުމެވުނީ މަދިޔެމަކޮއިގެ ކުރިމައްޗަށެވެ. މިއަދު ވެސް ފެށީ ސުވާލަކުންނެވެ. މާ ހެނދުނު ހެނދުނަކާ ކީއްކުރާ މާމުޔަކާއި ޒައިތޫނިތެލެއް ހެއްޔެވެ؟ އަހަރެން ބުނީމެވެ. އަހަރެން ކިތަންމެ ސިއްރުން ކަމެއްކުރަން އުޅުނަސް ކަލެޔަށް ނޭނގިނުދާނެއެވެ. ދެން މި ޖެހުނީ ކިޔައިދޭންތާއެވެ. މިއުޅެނީ މީހަކު ލައްވާ ރުޤްޔާ ކުރުވާށެވެ. މިހާރަކަށް އައިސް އަހަންނަށް ފާޑުފާޑުގެ ހުވަފެން ފެންނަނީއެވެ. ހޭލާ ހުންނައިރު ހީވަނީ ކައިރީގައި މީހަކު އުޅޭ ހެންނެވެ.ބައެއް ފަހަރު ބިރުވެސް ގަނެއެވެ.\nކޮއި ޒާތެއްގެ ހިނިގަނޑެއް ޖަހާލާފައި ބުންޏެވެ. ދަރިޔާއެވެ. ތިއީ ކަލޭ ޝަހާދަތް ނުކިޔައި ނިދާތީ ވާގޮތެކެވެ. ނިދުމުގެ ކުރިން ޝަހާދަތް ކިޔައި ކުރުސިކިޔައިގެން ގަޔަށް ފުމެގެން އޮންނަނަމަ ތިކަހަލަ ހުވަފެނެއް ނުފެންނާނެއެވެ.އަހަރެން ބުނީމެވެ. ނޫނެކެވެ. އަހަރެން މި ވާހަކަ އަބޫ ކުރަތަށް ކިޔައިދިނުމުން އޭނާ ޒާތެއްގެ ކިޔެވެއްޔެއް ކިޔަވާފައި އަހަރެން ޓެސްޓު ކޮށްފިއެވެ. އޭގެ ނަތީޖާ ދައްކާގޮތުން މީހަކު މިވަނީ އަހަންނަށް ސިހުރު ހަދާފައެވެ. އަދި މިހާރު އަހަރެންގެ ބޯ ކޮޅު ބަލައިގެން ޖިންނިއެއްވެސް އެބަ އުޅެއެވެ. އަބޫ ކުރަތު ބުނީ އަހަރެން މިކަމުން ސަލާމަތްކޮށްދޭނަމެވެ.\nމިއީ ކޮއި ގަޔާވާ ވާހަކައަކަށް ނުވިއެވެ. ފުލުފުލުގައި ދެ ސުވާލު ކުރިއެވެ. ދަރިޔާއެވެ. ފަންޑިތައިގެ ނަން ރުޤްޔާއަށް ބަދަލުވީ ކީއްވެގެން ހެއްޔެވެ؟ ކަވާޖެހުން ހިޖާމާއަށް ބަދަލުވީ ކީއްވެގެންހެއްޔެވެ؟\nއަހަރެން ބުނީމެވެ. ރުޤްޔާ އަކީ ހުއްދަ ފަންޑިތައެވެ. ރަނގަޅު ފަންޑިތައެވެ. ކަވާޖެހުމެއް ނޭނގެއެވެ.\nމަދިޔެމަކޮއި އޭނާގެ ގޮތުގައި އަމުނަން ފެއްޓިއެވެ. ދަރިޔާއެވެ. މިއީ އެކާވީސް ވަނަ ގަރުނެވެ. މައުލޫމާތުގެ ޒަމާނެވެ. ކުރުމުށެއް ވަރުގެ ފޯނެއް ކޮންމެ މީހަކު ގެންގުޅެނީ ކަމަކުއެވެ. ހަމައެކަނި ގޫގުލް ޕްލޭ ސްޓޯރަށް ބަލައިލިޔަސް ރުޤްޔާގެ އެތައްއެތައް އެޕްލިކޭޝަނެއް ހިލޭ ލިބެން އެބަހުއްޓެވެ. ރުޤްޔާ ޝަރީޢާ ޖަހައިފައި ހުރީ ވެސް މަދެއްކޮށެއް ނޫނެވެ. ބަސް ދަންނަ މީހުން ބުނަނީ ރަނގަޅަސް ނުބަޔަސް ފަންޑިތައަކީ ރުޤްޔާއެވެ.\nދެން އޮތީ ކަވާޖެހުމެވެ. އެންމެ ފުރަތަމަ ކަމަކީ ކަވާއަކީ ފަރުވާއަކަށް ވުމެވެ. ބޭސްވެރިކަމަކަށް ވުމެވެ. އެކަން ކޮށް އުޅުނީ ވެސް އުޅެން ވާނީ ވެސް ބޭސްވެރިންނެވެ. ދަރިޔާގެ ބޯ ހުންނަނީ ހަމައެކަނި ބުރުގާ އަޅަން ކަމުގައި ނުވާނަމަ ވިސްނީމާ މިކަން އެނގޭނެއެވެ.\nމިހާރު އެހެން ހެއްޔެވެ؟ ހިޖާމާ ޖަހަން އެއުޅެނީ ހުސް ބޭސްވެރިންހެއްޔެވެ؟ އެ އެއްޗެއް ޖަހައިގެން ދޮސްގަނެގެން ޑަކުޓަރީ ފަރުވާ ހޯދީ ކިތައް ދިވެހިންކަން ދަރިޔާއަށް އެނގޭހެއްޔެވެ؟\nދަރިޔާއެވެ. ވިސްނާށެވެ. ކަވާޖެހުމަށް ހިޖާމާއާއޭ ކިޔައިގެން އުޅެނީ އެއީ ބޭސްވެރިން ޖަހައިއުޅުނު ކަވާއަށް ވުރެ މާ މޮޅު އެއްޗެއް ކަމުގައި ދައްކަންވެގެންނެވެ. ތިމާ ނޫން މީހަކަށް ނުކުރެވޭނެ ކަމެއްކަމުގައި ހީކުރުވަން ވެގެންނެވެ. ރުޤްޔާ ވެސް މިގޮތަށް އޮޅުވައިލައިފިއެވެ. މި ދެކަމުގައި ވެސް އާންމުވެގެން ތިއުޅެނީ އެކަން ކުރާ މީހުންގެ ޖީބުގެ މަސްލަހަތެވެ. އެހެން މީހުންނަށް ނުލިބި ތިމާއަށް އެކަނި ފައިސާކޮޅު ލިބޭގޮތް ހެދުމެވެ. ދަރިޔާ ކަހަލަ ލޯނާއްޓެއްގެ ވިދުން ދުނިޔެ ދެކޭ މީހުންގެ އަތުން އެތިކޮޅު އަތުލުމެވެ. ވާނީ ވެސް އެހެންނެވެ. ކުރިން އަޑު ނާހާ އާ ނަމެއް ބޭރުގެ ނަމެއް އިވިއްޖެއްޔާ ދަރިޔާމެންގެ ހައްޓަކު ހެޔެއް ކަށްޓަކު މަހެއް ހުންނަނީއެއް ނޫނެވެ. ގަސް އިންދަން ބޮނބި ކުޑީގެ މޮޅު ވާހަކަ ބުނީމައި ގަބޫލެއް ނުކުރެވެއެވެ. ރަށުގެ ކުނިގޮނޑުތަކުން ދެކެ ފަރިތަ އެއްޗަކަށް ވީމައެވެ. އެކަމަކު އަލްޓްރާ ޕީޓޭ ބުނުމުން އޭގެ ކުޑަ ޕެކެޓެއް އެތައް ސަތޭކަ ރުފިޔާއަށް ގަންނަނީ އުފަލުންނެވެ. ލާރި ހޯދަން ދަންނަ މީހުން މިކަންކަމުން ފައިދާ ނަގާނެއެވެ.\nދަރިޔާ ދެން ތިބުނީ ޓެސްޓުކުރި ވާހައެވެ. ތިޔަކަހަލަ މީހުން ގޮސް ޓެސްޓްކުރާއިރު މީހެއްގެ އަތުގައި ލާން ކަމުދާ އަންނައުނެއް، ނިދަން ކަމުދާ ގޮދަޑިއެއް، ފިނިކުރަން ކަމުދާ އައިސްއަލަމާރިއެއް ނުހުރެއެވެ. ހުރިހައި އެއްޗަކަށް ހުންނަނީ ސިހުރު ޖެހިފައެވެ. ދެން ޖެހެނީ އުކާލާށެވެ. އުކާލަން ފޮނުވަން ޖެހޭނީ ވެސް އޭނާ ބުނާ މީހެކެވެ. މިއީ ވައްކަމެއް ވެސް ފޭރުމެއް ވެސް ނޫނެވެ. މިއީ ޓެކުމެވެ. ބޮޑުވެގެންވާ ޖިނާއީ ކުށެކެވެ.\nއަހަރެން ބުނީމެވެ. ކޮޔާއެވެ. ތިޔަވާހަކަ ދޮގެއް ނުކުރަމެވެ. ނަމަވެސް އެންމެންނަކީ އެކަހަލަ މީހުންނެއް ނޫނެވެ. އަމުދުން އަބޫ ކުރަތަކީ އެކަހަލަ މީހެއް ނޫނެވެ.\nއަހަރެންގެ މި ވާހަކަ އަޑު އަހާފައި ކޮއި ވަރަށް ނުރުހުންވެ، ރުޅިއައިސްހުރެ ބުންޏެވެ. ދަރިޔާއެވެ. އަބޫ ކުރަތަކީ ކާކުކަން ކަލެއަށް ނޭނގުނަސް މަ ދަންނަމެވެ.ދާދި ފަހުން ދިމާވި ޙާދިސާއެއް ކިޔައިދެން ހެއްޔެވެ؟ އަހަރެންގެ ބޮޑު ބޭބެގެ އަންހެން ދަރިފުޅު މާގަދަޔަށް ބޮލެއްގައި ރިއްސާތީ އަބޫކުރަތު ލައްވާ ރުޤްޔާ ކުރުވަން ފަށައިފިއެވެ.މި ރުޤްޔާއެއް މި ކުރަނީ އެގޭގެ ކޮޓަރިއެއްގައި ތިބެއެވެ. މި ދެމީހުން ފިޔަވައި އެހެން އެއްވެސް މީހަކު އެ ގަޑީގައި ކޮޓަރިޔަށް ވަނުން ވަނީ މަނާކޮށްފައެވެ. އެއީ މި އަންހެން ދަރިފުޅާ ޖިންނިއަކު އަވަލާފައިވާތީ، ފަހަރެއްގައި ޖިންނިއަށް، ގޭ އެހެންމީހަކު ފެނިގެން ހިތާވެދާނެ ކަމުގެ ބިރަށްޓަކައިޔޯލައެވެ. އޭރު ބޭބެގެ ދަރިފުޅު އުޅެނީ ކުއްޖަކާވެސް ރަށްޓެހިވެގެންނެވެ. މި ސަކަރާތެއް ޖަހަންފެށިތާ ބަރާބަރު ފަސްވަނައަށްވީ ދުވަހު ބޭބެގެ އަންހެން ދަރިފުޅު އޭނާ ރަށްޓެހިވެގެން އުޅޭ ކުއްޖާއާއި ރުޅިވެއްޖެއެވެ. އަދި އަބޫ ކުރަތާއި ފިކުރާ ވެއްޖެއެވެ. އަބޫ ކުރަތަކީ މި އަންހެން ކުއްޖާގެ ބައްޕައަށް ވުރެވެސް ދޮށި، ކާފަ ދަރިންތިބި މީހެކެވެ. އެންމެ ފަހުން މި އަންހެން ކުއްޖާ އަބޫކުރަތަށް މެސެޖްކޮށްފައި ބުންޏެވެ." ވައި ހެވެންޓް ވީ މެޓް ބިފޯ" އެވެ. "ޔޫއާރ ދަ ރައިޓް ގައި ފޯ މީ" އެވެ. މި ކަންތައް މި ހިސާބަށް ދިޔުމުން ބޮޑުބޭބެ އަބޫކުރަތު އެގެއަށް އައުން މަނާކޮށްފިއެވެ.\nދަރިޔާއެވެ. މި ހުންނަނީ ތި ރުޤްޔާ ކުރާ މީހުންގެ ކަންތައް ހުންނަ ގޮތެވެ. ތިޔަ އަބޫކުރަތުުގެ އަވާގައި ޖެހި ކަލޭ މި ދުނިޔެއިން ހަލާކުވެގެން ދިޔުމުގެ ކުރިން ތިޔަ ކަންތައް ހުއްޓާލާށެވެ.\nއަހަރެންވެސް ވީ ޢަޖާއިބެއްގައި ޙައިރާންވެގެން ހުރެ ބުނީމެވެ. ކޮޔާއެވެ. ނާ ހަމަ ތިޔައީ ތެދެއް ހެއްޔެވެ؟ ކޮއި ބުންޏެވެ. އާނއެކެވެ. ސާފު ތެދެވެ. އެކަމަކު ފަންޑިތަހެދުމާއި ކަވާޖެހުމުގެ މަސައްކަތްކުރާ ކޮންމެ މީހަކު އަބޫ ކުރަތަކަށް ނުވެ ހިނގައިދާނެއެވެ.


ފަތުރުވެރިކަމުގެ ދާއިރާއަށް ރައީސުލްޖުމްހޫރިއްޔާ ދެއްވާ އިނާމުތައް ދެއްވުމަށް ބޭއްވެވި ޖަލްސާގައި ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު - The President's Office\nފަތުރުވެރިކަމުގެ ދާއިރާއަށް ރައީސުލްޖުމްހޫރިއްޔާ ދެއްވާ އިނާމުތައް ދެއްވުމަށް ބޭއްވެވި ޖަލްސާގައި ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު\n27 އޮގަސްޓް 2007، ރިފަރެންސް: PPS/2007/92\nއާދެ! މިއަދުގެ މިއުފާވެރި ޙަފްލާގައި، 2005 ވަނަ އަހަރާއި 2006 ވަނަ އަހަރު އެކި ގިންތިތަކުން އެނދުގެ އަދަދު އެންމެ ގިނައިން ފުރައިގެން އިނާމު ހާސިލުކުރި ހުރިހާ ރިޒޯޓްތަކަށް އާދެ! މިރިހި އައިލެންޑް ރިޒޯޓަށާއި، ވެލިގަނޑު އައިލެންޑް ރިޒޯޓަށާއި، އަންގާގާ އައިލެންޑް ރިޒޯޓަށާއި، ރީތި ބީޗް ރިޒޯޓަށާއި، އެނބޫދޫ ވިލެޖަށާއި، ކުރެއްދޫ އައިލެންޑް ރިޒޯޓަށް ވަރަށް އިޚްލާޞްތެރިކަމާއެކު ތަހުނިޔާ ދަންނަވައި މުބާރަކްބާދީ އަދާކުރަން.\nއާދެ! ދެންމެ އަޅުގަނޑުމެންނަށް ފެނިގެންދިޔަ ފަދައިން، މީގެތެރެއިން މިރިހި ރިޒޯޓާއި، ކުރެއްދޫ ރިޒޯޓަށް އެ ދެ ރިޒޯޓުގެ ގިންތީގެ ތެރެއިން 2005 ވަނަ އަހަރާއި 2006 ވަނަ އަހަރުގެ އިނާމު ވިދިވިދިގެން ދެ އަހަރު ހާސިލުކުރާތީ އެ ދެ ރިޒޯޓަށް ވަރަށް ޚާއްޞަގޮތެއްގައި ތަހުނިޔާއަދާކޮށް މުބާރަކްބާދީ ދަންނަވަން. ފެހި ރިޒޯޓުގެ އިނާމު މިއަދު ހާސިލުކުރި ބެނިޔަންޓްރީ މޯލްޑިވްސްއަށްވެސް ވަރަށް އިޚްލާޞްތެރިކަމާއެކު ތަހުނިޔާއަދާކޮށް، މުބާރަކްބާދީ ދަންނަވަން. ހަމައެހެންމެ، އިންސާނީ ވަސީލަތްތައް ތަރައްޤީ ކުރުމުގެ ރޮނގުން މިއަދު އިނާމު ހާސިލުކުރި ހިލްޓަން މޯލްޑިވްސް ރިޒޯޓް އެންޑް ސްޕާ އަށްވެސް ވަރަށް އިޚްލާޞްތެރި ތަހުނިޔާއަކާއި މުބާރަކްބާދީއެއް އަދާކުރަން. މި ފުރުޞަތުގައި ރާއްޖޭގެ ފަތުރުވެރިކަމުގެ ޞިނާޢަތު ހޯދަމުން ގެންދާ ހަލުވި ކުރިއެރުމާއި، ކުލަގަދަ ކާމިޔާބީތަކަށްޓަކައި، އެ ޞިނާޢަތުގެ ހުރިހާ ބައިވެރިންނަށާއި، އެ ޞިނާޢަތުގައި ހިއްސާވެ ވަޑައިގަންނަވާ ހުރިހާ ފަރާތްތަކަށް އަޅުގަނޑު ޝުކުރު އަދާކުރަން.\nރާއްޖޭގެ ފަތުރުވެރިކަމުގެ ޞިނާޢަތަށް 35 އަހަރު ފުރޭ މިއަހަރު، ރާއްޖެއަކީ އެތައް ރޮނގަކުން ރަންވަނަތަކެއް ހާސިލުކުރަމުން އަންނަ މަންޒިލަކަށް މިހާރު މިވަނީ ވެފައި. މިކާމިޔާބީތައް މި ހާސިލުކުރެވުނީ ދިވެހިންގެ ހިންމަތާއި މިންނަތުން. އަދި ތިޔަބޭފުޅުންގެ ހިތްވަރާއި ފަންވަރުން. ތިޔަބޭފުޅުން މި ޞިނާޢަތު ތަރައްޤީކުރެއްވުމަށްޓަކައި، ތިޔަކުރައްވާ ބުރަ މަސައްކަތްތަކުގެ ސަބަބުން. ހަމައެއާއެކީގައި، ސަރުކާރުން ފަތުރުވެރިކަމުގެ ދާއިރާ ފުޅާކޮށް ކުރިއަށް ދިޔުމަށް މަގުފަހިކޮށްދީ، އެކަމާބެހޭ ސިޔާސަތުތަކާއި އުސޫލުތައް އެކަށައަޅައި، ތިޔަބޭފުޅުންނަށާއި، އަދި ފަތުރުވެރިކަމުގެ ދާއިރާށް ވެދެވަޑައިގަންނަވަން ޝައުޤުވެރިވެވަޑައިގަންނަވާ ހުރިހާ ބޭފުޅުންނަށް އެކަމަށް ހިތްވަރު އަރުވަމުން ގެންދާތީ.\nއާދެ! ސުނާމީ ކާރިސާގެ ސަބަބުން ރާއްޖޭގެ ފަތުރުވެރިކަމުގެ ޞިނާޢަތަށް ވަރަށްބޮޑު ހީނަރުކަމެއް ލިބުނު. އެހެންނަމަވެސް، މާތްﷲގެ ވާގިފުޅާއެކު، އެ ޞިނާޢަތު މިއަދު މިދަނީ އަނެއްކާވެސް އިތުރު ކުރިއެރުންތަކެއް ހޯދަމުން. އާރޯކަމާއެކު މިވަނީ މި ޞިނާޢަތު ހެދެން ފަށާފައި. މިއަހަރު މިހާތަނަށް ރާއްޖެއަށް އައި ނުވަތަ އަންނަމުންދާ ފަތުރުވެރިންގެ އަދަދަށް ބަލާއިރު، މިއަހަރު ނިމޭއިރު މިއަހަރަކީ، މާތްﷲގެ ވާގިފުޅާއެކު ރެކޯޑު އަހަރަކަށްވުން ވަރަށް ގާތް. އެކަން އެގޮތަށް އެދިމާވަނީވެސް ވަރަށްގިނަ ބައެއްގެ ހިންމަތާއި މިންނަތުން. ވަރަށްގިނަ ފަރާތްތަކެއް ގުޅިގެން ފަތުރުވެރިކަން ފުޅާކޮށް ކާމިޔާބު ކުރުމަށް މަސައްކަތްތަކެއް ކުރަމުން ގެންދާތީ. އެކަމުގެ ޝުކުރުގެ ޙައްޤުވެރި ފަރާތަކީވެސް މި ދާއިރާ ކުރިއަށް ގެންދެވުމަށް މަސައްކަތް ކުރައްވާ ތިޔަބޭފުޅުންނާއި އަދި ތިޔަބޭފުޅުންނާ ގުޅިވަޑައިގެންފައިވާ ފަރާތްތައް.\nއާދެ! ރާއްޖޭގެ ފަތުރުވެރިކަމުގެ ޞިނާޢަތު ދެމެހެއްޓެނިވި ޞިނާޢަތަކަށް ހެދޭނީ، ރާއްޖޭގެ ފަތުރުވެރިންނަށް ދެވޭ ޚިދުމަތްތަކުގެ ފެންވަރު މަތިކޮށްގެން. އަދި ހަމައެއާއެކީގައި ރާއްޖޭގެ ތިމާވެށި ޙިމާޔަތް ކުރުމަށްވެސް ސަމާލުކަންދީގެން. ރާއްޖޭގެ ފަތުރުވެރިކަމުގެ ދާއިރާގައި ހަރަކާތްތެރިވެވަޑައިގަންނަވާ ފަރާތްތަކުން މިކަންކަމަށް ވަރަށް ބޮޑު ސަމާލުކަމެއް ދެއްވުން އަޅުގަނޑު އެދެން.\nއަޅުގަނޑުމެންގެ ސަލާމަތާއި ރައްކާތެރިކަން ތިމާވެށްޓާ ގުޅިފައިވާ ފަދައިން އަޅުގަނޑުމެންގެ އިޤްތިޞާދީ ތަނަވަސްކަންވެސްވަނީ ތިމާވެށްޓާ ގުޅިފައި. އަޅުގަނޑުމެންގެ ރާއްޖޭގައި އެންމެ އެކަށީގެންވާ ގޮތަކަށް ތަރައްޤީ ކުރެވެމުންދާ ދެ ޞިނާޢަތަކީ ފަތުވެރިކަމާއި މަސްވެރިކަން. މި ދެ ޞިނާޢަތަކީވެސް އަޅުގަނޑުމެންގެ ތިމާވެށްޓާ ވަރަށް ބޮޑަށް ގުޅިލާމެހިފައިވާ ދެ ޞިނާޢަތު.\nއާދެ! ރާއްޖޭގެ ޤުދުރަތީ ރީތިކަން ނެތްނަމަ، ރާއްޖޭގެ މާހައުލުގައި ގިނަ ބަޔަކު ޒިޔާރަތް ކުރަން ބޭނުންވާ ތަންތަން ނެތްނަމަ، އަޅުގަނޑުމެންނަކަށް ފަތުރުވެރިކަމުގައި ކާމިޔާބީތަކެއް ހާސިލެއް ނުކުރެވޭނެ. ހަމައެހެންމެ، އަޅުގަނޑުމެންގެ ކަނޑުތަކަކީ މަސްމަހާމެހި އުޅެން އެކަށީގެންވާ މާހައުލަކަށް ވެގެން ނޫނީ އަޅުގަނޑުމެންގެ ރާއްޖޭގައި މަސްވެރިކަން ތަރައްޤީއެއް ނުކުރެވޭނެ.\nމިކަންކަން މިހެން އޮތުމާއެކު، އަޅުގަނޑުމެންގެ އިޤްތިޞާދާއި ރާއްޖޭގެ ތިމާވެށްޓާ ގުޅިފައި އޮތް ގުޅުން އަޅުގަނޑުމެން ވަޒަން ކުރަން އެބަޖެހޭ. އެހެންކަމުން، އަޅުގަނޑުމެންގެ ތިމާވެށި ރައްކާތެރިކޮށް ޙިމާޔަތްކުރަން އެބަޖެހޭ. މިހާރު ތިމާވެށްޓަށް ލިބެމުންދާ ކުރިއެރުން ކުޑަކުރުމަށާއި އަދި މުސްތަޤްބަލްގައި ތިމާވެށްޓަށް އިތުރު ގެއްލުންތައް ލިބެމުން ނުދާނެ ގޮތަކަށް އަޅުގަނޑުމެންގެ މަސައްކަތްތައް ބައްޓަންކޮށް ކުރިއަށް ގެންދަންޖެހޭ.\nއެހެންވީމާ، ތިމާވެށީގެ މުހިންމު ކަމުގެ ވާހަކަ ދައްކަމުންދާއިރު ތިމާވެށި ޙިމާޔަތް ކުރުމުގެ މުހިންމުކަން ބޮޑުކަމުން އެކަމާބެހޭ އިނާމެއް ސަރުކާރުން ކަނޑައަޅައި އެ އިނާމު ދެމުން މިގެންދަނީ. އެހެންނަމަވެސް، މިފުރުޞަތުގައި އަޅުގަނޑު ދަންނަވާލަން ބޭނުންވާ ވާހަކައަކީ، މިދެންނެވި އިނާމު އާދެ! ފެހި ރިޒޯޓުގެ އިނާމަށް ކުރިމަތިލާ ފަރާތްތަކުގެ މަދުކަން އެއީ، އަޅުގަނޑުމެންނަށް މިއަދު ތަންކޮޅެއް ހިތްނުތަނަވަސްވާކަމެކޭ. އަޅުގަނޑު އެދެނީ ރާއްޖޭގެ ވީހާ ގިނަ ރިޒޯޓަކުން މި އިނާމަށްވެސް ކުރިމަތި ލެއްވުން. އެއީ، މި އިނާމަށް ކުރިމަތިލެއްވުމުގެ މާނައަކީ، ތިމާވެށި ރައްކާތެރިކުރުމަށް އެ ރިޒޯޓުތަކުން މަސައްކަތްތަކެއް ކުރައްވާކަން. އެއީ، އަޅުގަނޑު ހިތުން ކުރިން މިދެންނެވި ސަބަބަށްޓަކައި، އަޅުގަނޑުމެން މިއަދު ކޮންމެހެން ކުރަންޖެހިފައިވާ ކަމެއް. ރިޒޯޓުތަކުން ތިމާވެށި ޙިމާޔަތް ކުރެއްވުމަށް ގެންގުޅުއްވާ ރޫޙުގައި ކުރިއަށް އޮތްތާނގައި ގިނަ ރިޒޯޓްތަކަކުން މި އިނާމަށް ކުރިމަތި ލެއްވުމަށް އަޅުގަނޑު މިއަދު އިލްތިމާސް ކުރަން.\nއާދެ! ރާއްޖޭގެ ފަތުރުވެރިކަން ކުރިއަށްދާ ދިއުމުގެ ސަބަބު ދެންމެ މިނިސްޓަރ އޮފް ޓޫރިޒަމް އެންޑް ސިވިލްއޭވިއޭޝަން ޑޮކްޓަރ މަޙްމޫދު ޝައުޤީގެ ވާހަކަފުޅުގައި އަޅުގަނޑުމެންނަށް ވިދާޅުވެދެއްވައިފި. އޭގެތެރެއިން، އެއްކަމަކީ ރާއްޖޭގެ ރީތިކަން. އަނެއްކަމަކީ ރާއްޖޭގައި އުފެދިފައިވާ ރިޒޯޓް ހޮޓާތަކުގެ ފެންވަރު ރަނގަޅުކަން. ހިނިތުންވުމާއެކު ފަތުރުވެރިންނާ އަޅުގަނޑުމެން ކުރިމަތިލާ އެމީހުންނަށް މަރުޙަބާ ކިޔާކަން. މިއީ ހަމަ ވަރަށް ބޮޑު ތެދުފުޅެއް.\nއަޅުގަނޑު ކަމެއް އިތުރުކޮށްލަން ބޭނުންވާތީ މިވާހަކަ މިދަންނަވާލީ. އެއީ، ރާއްޖޭގައި މިއޮތް އަމަންއަމާންކަމާއި ސުލްހަމަސަލަސްކަން. މިއީވެސް، ރާއްޖޭގައި ފަތުރުވެރިކަން ތަރައްޤީ ކުރުމަށް ލިބިފައިވާ ވަރަށް މުހިންމު ކަމެކޭ. އަދި މިކަން އަޅުގަނޑުމެން ދެމެހެއްޓެނިވި ގޮތެއްގައި ކުރިއަށް ނުގެންދާނަމަ، ރާއްޖެ ކިތަންމެ ރީއްޗަސް، ރާއްޖޭގައި ފަތުރުވެރިންނަށް ދެވޭ ޚިދުމަތްތައް ކިތަންމެ ފުރިހަމަޔަސް، ރާއްޖެއަށް އަންނާނެ ބަޔަކު ނުވާނެ. އެހެންވީމާ، އަޅުގަނޑުމެން މިއަދު މިކަމަށް ވަރަށް ބޮޑު ސަމާލުކަމެއް ދޭން އެބަޖެހޭ، ރާއްޖޭގައި މިއޮތް އަމަންއަމާންކަމާއި، ސުލްހަމަސަލަސްކަން ދެމެހެއްޓުމަށްޓަކައި. ރާއްޖޭގައި ސިޔާސީ ހަމަޖެހުން ދެމެހެއްޓުމަށްޓަކައި.\nނިކަން ބައްލަވާ! އަޅުގަނޑުމެންގެ ވަށައިގެންވާ ޤައުމުތަކާއި އެނޫން ތަންތަން. އެތަންތާނގައި އެހިނގާ ހާދިސާތަކުގެ ސަބަބުން އެތަންތާނގެ ފަތުރުވެރިކަމަށްވަނީ ކޮންގޮތެއްތޯ! ތިޔަބޭފުޅުން ބައްލަވައި ވަޒަން ކުރައްވާ. އަޅުގަނޑުމެންގެ އެންމެ އަވަށްޓެރި ޤައުމަކަށް އޮތް ޤައުމުގައިވެސް 1984ން ފެށިގެން ވަރަށް އެކަށީގެންނުވާ ނޭދެވޭ ހަރަކާތްތަކެއް ހިނގަމުން ދިޔުމާ ގުޅިގެން، އާދެ! އެތާނގެ އެތެރޭގައި ދާޚިލީ ހަނގުރާމައެއް ފެށި، ހިނގަމުންދާތީ، އެތަނަށް އަންނަމުންދިޔަ ފަތުރުވެރިންގެ އަދަދު ދިޔައީ ވަރަށް ބޮޑުތަން މަދުވެގެން. އެ ޤައުމަކީ ހުރިހާ ގޮތަކުންވެސް ކުރިއަށް ދިޔުމަށް ވަރަށްގިނަ ވަސީލަތްތަކެއް ހުރި ޤައުމެއް. އެހެންނަމަވެސް، އަބަދު ތަޅާފޮޅުމާއި، ތަންތާނގައި ބޮންގޮއްވުމާއި، އެތައްބަޔަކު މަރުވެގެން ދިޔުމާއި، ތަންތަން ހަލާކުވުމާ، މިކަންކަން ވަމުންދާންފެށީމާ ފަތުރުވެރިން އެތަނަށް ޒިޔާރާތްކުރުން ހުއްޓާލީ.\nއެހެންވީމާ، މިހިރީ އަޅުގަނޑުމެންނަށް ފެންނަން ހުރި ތަންތަން. އަޅުގަނޑުމެން ވިސްނަން އެބަޖެހޭ، ރާއްޖޭގައި މިހާރު ކަންތައްތައް ހުރި ގޮތަށް ބަލާއިރުވެސް، އެންމެ މުހިންމުކަން ދޭންޖެހެނީ، އަޅުގަނޑުމެންގެ ތެރޭގައި މިއޮތް އަމަންއަމާންކަމަށާއި، ސުލްހަމަސަލަސްކަމަށާއި، މިއޮތް ސިޔާސީ ހަމަޖެހުމަށްކަން. އެއްވެސް ސިފައެއްގައި، އެއްވެސް ބޭނުމެއްގައި، މިކަމަށް ބުރުލެއް އެރިޔަދީގެން އަޅުގަނޑުމެން ނުވާނެ. އެހެންވެއްޖިއްޔާ އެއީ، އަޅުގަނޑުމެންނަށް، މުޅި ޤައުމަށްކުރެވޭ ވަރަށް ބޮޑު އަނިޔާއަކަށް ނުވެނުދާނެ. އޭގެ ސަބަބުން، އަޅުގަނޑުމެން މިއުޅޭ ތަނަވަސް ދިރިއުޅުން އެހެން ގޮތަކަށް ބަދަލުވެގެން ހިނގައިދާނެ.\nއާދެ! ތަނަވަސް ދިރިއުޅުމޭ އަޅުގަނޑު މިދެންނެވީ ހަމަ ގަސްތުގައި. އެއީ އަޅުގަނޑުމެންގެ ކައިރީގައިވާ އަވަށްޓެރި ޤައުމުތަކަށް ބަލާއިރު މާތްﷲގެ ވާގިފުޅާއެކު ދިވެހިން އުޅެމުންދަނީ ވަރަށް ބޮޑު ނިޢުމަތެއްގެ ތެރޭގައި. ދިވެހިރާއްޖޭގެ ތަނަވަސްކަން މި ސަރަޙައްދުގެ އެހެން ހުރިހާ ޤައުމަތަކަށްވުރެ މާބޮޑު. މިއީ، އެންމެން ދަންނަ ޙަޤީޤަތެއް. ރާއްޖެ ކުރިއަރާފައިވާ މިންވަރާއި، ރާއްޖޭގައި މިހާރު މިހިރަ އެކިއެކި ދިރިއުޅުމުގެ ފަސޭހަތަކުގެ ވަސީލަތްތަކާއި، އަދި ރާއްޖޭގެ ރައްޔިތުން ދިރިއުޅެމުން މިދާ ގޮތް، ބޭރު ތަންތާނގެ މީހުން ރާއްޖެއަށް ޒިޔާރަތްކޮށްފައި، ދެކެފައި ހަމަ ހައިރާންވޭ.\nއެހެންވީމާ، މިކަން އަޅުގަނޑުމެންނަށް ދެމެހެއްޓޭނީ އަޅުގަނޑު ދަންނަވަން މިއުޅެނީ ރާއްޖޭގައި މިއޮތް ހަމަޖެހުން ދެމިއޮވެގެންނޭ. ރާއްޖޭގެ އަމަންއަމާންކަން މިގޮތުގައި އޮވެގެންނޭ. ސުލްހަމަސަލަސްކަން މިގޮތުގައި އޮވެގެންނޭ. ސިޔާސީ ހަމަޖެހުން މިގޮތުގައި އޮވެގެންނޭ. އެހެންވީމާ، މިކަމަށް ތިޔަ ހުރިހާ ބޭފުޅުންނާ އަދި ތިޔަ ދާއިރާގައި މަސައްކަތްކުރައްވާ ހުރިހާ ބޭފުޅުންނާއި އަދި ދިވެހި ރައްޔިތުންނާއި ތިޔަ ހުރިހާ ފަރާތްތަކެއްގެ ސަމާލުކަން ބޭނުންވާކަމަށް އަޅުގަނޑު ދަންނަވާލަން. އޭރުން ފަތުރުވެރިކަމުގެ ދާއިރާއިން ރާއްޖެއަށް މި ލިބެމުންދާ ކުރިއެރުމާއި ތަނަވަސްކަން އެގޮތުގައި އަޅުގަނޑުމެންނަށް ދެމެހެއްޓޭނީ. އޭގެ ސަބަބުން، އަޅުގަނޑުމެންގެ ދިވެހިންނަށް މި ލިބޭ ވަޒީފާތައް، އެމީހުންނަށް ލިބޭ އާމްދަނީ، އެމީހުންގެ ދަރިންނަށް ތަޢުލީމު ދިނުމަށްޓަކައި ބޭނުންވާ ތަނަވަސްކަން، މިހުރިހާ ކަމެއް އަޅުގަނޑުމެންނަށް އެގޮތުގައި ދެމެހެއްޓޭނީ، އަޅުގަނޑުމެންގެ ރާއްޖޭގައި އަމަންއަމާންކަމާއި ސުލްހަމަސަލަސްކަން އޮވެގެންކަމާމެދަކު ޝައްކެއްނެތް.\nއާދެ! މުޅި ރާއްޖެއަށް ފަތުރުވެރިކަން ފުޅާކުރުމުގެ ސިޔާސަތުގެ ދަށުން އިތުރު 44 ރަށެއް މިހާރުވަނީ ފަތުރުވެރިކަމަށް ދޫކުރެވިފައި. މި ރަށްރަށް ދޫކުރެވިފައިވަނީ ރާއްޖޭގެ ފަތުރުވެރިކަން ފުޅާކުރެވިފައިނުވާ އަތޮޅުތަކަށް އިސްކަންދީގެން. މިނިސްޓްރީ އޮފް ޓޫރިޒަމުން މިހާރު ލަފާ ކުރައްވަނީ ކުރިއަތް އޮތް ތިންއަހަރު ތެރޭގައި މުޅި ރާއްޖޭގެ ހުރިހާ އަތޮޅަކަށް ފަތުރުވެރިކަން ތަޢާރުފު ކުރެއްވޭނެކަމަށް.\nއެހެންވީމާ، އަޅުގަނޑު ދަންނަވަން ބޭނުންވާ ވާހަކައަކީ، އިރާދަކުރެއްވިއްޔާ މާތްﷲގެ ވާގިފުޅާއެކު 2010 ވަނަ އަހަރު ވާނީ ރާއްޖޭގެ ފަތުރުވެރިކަމުގެ ރަން އަހަރަކަށް ކަމަށް. އިރާދަކުރެއްވިއްޔާ އެ އަހަރު މިހުރިހާ ރިޒޯޓްތަކެއް ހުޅުވުނީމާ، ރާއްޖޭގެ ރައްޔިތުންގެ ތެރެއިން ވަރަށް ގިނަ ބަޔަކަށް ވަޒީފާގެ ފުރުޞަތު ލިބޭނެ. ރާއްޖޭގެ އިޤްތިޞާދު ވަރަށް ބޮޑުތަން ކުރިއަރައިގެންދާނެ. އަޅުގަނޑުމެންގެ އަތްމަތީގައިވާ ތަނަވަސްކަން އެތައް ގުނަޔަކަށް އިތުރުވެގެންދާނެ. މި ހުރިހާކަމެއްވާނީ އަޅުގަނޑުމެން އެންމެން އަތުގުޅާލައިގެން ހިންމަތާއެކު މަސައްކަތް ކޮށްގެން.\nއާދެ! ރިޒޯޓްތަކުގެ އަދަދު އިތުރުވަމުންދާއިރު، ރާއްޖޭގެ ފަތުރުވެރިކަމުގެ ޞިނާޢަތަށް ދިވެހިން ތަމްރީނު ކުރުމަށް ދޭންޖެހިފައިވާ އަހަންމިއްޔަތުވެސް ވަރަށްބޮޑު. ރާއްޖޭގެ ފަތުރުވެރިކަމުގެ މަންފާ ދިވެހިންނަށް އެންމެ ބޮޑަށް ލިބޭނީވެސް މި ޞިނާޢަތުގައި ގިނަ އަދަދަކަށް ދިވެހިން ޝާމިލުކޮށްގެން. އެކަށީގެންވާ ތަޢުލީމާއި ތަމްރީނު ލިބިފައިވާ ހުނަރުވެރި ދިވެހިން ރާއްޖޭގެ ރިޒޯޓުތަކުގައި އިސްމަގާމުތަކުގައި ވަޒީފާ އަދާކުރަމުން ގެންދިޔުމަކީ، އަޅުގަނޑެކޭ އެއްފަދައިން ތިޔަބޭފުޅުންވެސް ދެކެވަޑައިގަންނަވަން ބޭނުންފުޅުވާނެ ދުވަހެއްކަމަށް އަޅުގަނޑުދެކެން.\nއާދެ! އަޅުގަނޑުގެ ވާހަކޮޅު ނިންމާލުމުގެ ކުރިން، މިނިސްޓަރ އޮފް ޓޫރިޒަމް އެންޑް ސިވިލްއޭވިއޭޝަން ޑޮކްޓަރ މަޙްމޫދު ޝައުޤީއާއި، މިނިސްޓްރީގެ އިސްވެރިންނާއި، މުވައްޒަފުން އަދި މޯލްޑިވްސް ޓޫރިޒަމް ޕްރޮމޯޝަން ބޯޑުގެ މެންބަރުންނާއި، ހަމައެހެންމެ، މަޓީގެ އިސްބޭފުޅުންނާއި މެންބަރުން، ރާއްޖޭގެ ޓޫރިޒަމް ތަރައްޤީކުރެއްވުމަށް މިކުރައްވާ މަސައްކަތްތަކުގެ އަގު ވަޒަންކޮށް އެހުރިހާ ބޭފުޅުންނަށާއި ފަރާތްތަކަށް އަޅުގަނޑު ޝުކުރު އަދާކުރަން. ހަމައެއާއެކީގައި، އަޅުގަނޑުމެންގެ ރިޒޯޓު ހޮޓާތައް ތަރައްޤީކުރައްވާ ފަރާތްތަކާއި، ރިޒޯޓު ހޮޓާތައް ހިންގަވާ ފަރާތްތަކާއި، އެތަންތާނގައި ވަޒީފާ އަދާކުރައްވާ ހުރިހާ ފަރާތްތަކަށްވެސް ރާއްޖޭގެ ޓޫރިޒަމް ކުރިއަށް ދިޔުމުގައި އެބޭފުޅުންގެ ޙިއްޞާ ބޮޑުކަމުން އެހުރިހާ ބޭފުޅުންނަށް ވަރަށް އިޚްލާސްތެރިކަމާއެކު ޝުކުރު ދަންނަވަން.\nއަޅުގަނޑުގެ ވާހަކަކޮޅު ނިންމާލާނީ، މާތްﷲ އަޅުގަނޑުމެންނަށް އަބަދުވެސް ހެޔޮ ވިސްނުން ދެއްވައި، އެކަލާނގެ ދެއްކެވި ސާފުސީދާ ތެދުމަގުގައި ކުރިއަށް ދިޔުމުގެ ތައުފީޤު ދެއްވުން އެދި ދުޢާ ކުރަމުން. އަދި އަޅުގަނޑުމެންގެ ތެރޭގައި ޒަމާނުއްސުރެ މިއޮތް އެކުވެރިކަމާއި އެއްބަނޑުއެއްބަފާކަމާއި، ރާއްޖޭގައި ގާއިމުވެފައިވާ އަމަންއަމާންކަމާއި ސުލްހަމަސަލަސްކަން އެގޮތުގައި ދެމެހެއްޓުމުގެ ހެޔޮ ތައުފީޤު އެކަލާނގެ އަޅުގަނޑުމެންނަށް ދެއްވުން އެދި ދުޢާ ކުރަމުން.


ހަޒާޑްގެ ހުވަފެނީ ކްލަބަށް ބަދަލުވެއްޖެ | Jazeera\tހަޒާޑްގެ ހުވަފެނީ ކްލަބަށް ބަދަލުވެއްޖެ - Jazeera\nހަޒާޑްގެ ހުވަފެނީ ކްލަބަށް ބަދަލުވެއްޖެ\nމުޙައްމަދު ޤާސިމް June 8, 2019 86 views0\nޗެލްސީ އަށް ކުޅެމުން އަައި ބެލްޖިއަމްގެ ހުނަރުވެރި ވިންގާ އެޑެން ހަޒާޑް ރެއާލް މެޑްރިޑަށް ބަދަލުވެއްޖެއެވެ.\nއުމުރުން 28 އަހަރުގެ ހަޒާޑް ރެއާލަށް ބަދަލުވީ ފަސް އަހަރު ދުވަހުގެ އެއްބަސްވުމެއްގެ ދަށުންނެވެ. ރެއާލްގެ ކުޅުންތެރިއެއްގެ ގޮތުގައި އަންނަ ބުރާސްފަތި ދުވަހު ހަޒާޑް ދައްކާލާނެ ކަމަށް އެ ކްލަބުން ވަނީ ހާމަކޮށްފައެވެ. ފަހުގެ މީޑިއާ ރިޕޯޓްތައް ބުނާގޮތުން، ހަޒާޑްގެ ޓްރާންސްފާ ފީ، ބޯނަސްއާއެކު 150 މިލިއަން ޕައުންޑަށް އަރާނެއެވެ.\nފްރާންސްގެ ލިއްލޭ އިން 2012 ވަނަ އަހަރު ޗެލްސީއާ ގުޅުނު ހަޒާޑް ވަނީ އެ ޓީމަށް ކުޅެދިން 352 މެޗުގައި 110 ގޯލް ކާމިޔާބުކޮށްފައެވެ. އެ ޓީމުގައި ހޭދަކުރީ ދުވަސްވަރު، އޭނާ ވަނީ ޕްރިމިއާ ލީގާއި ޔުރޮޕާ ލީގު ދެ ފަހަރު އެފްއޭކަޕް އެއް ފަހަރު ކާމިޔާބުކޮށްފައެވެ. މީގެއިތުރުން، ޗެލްސީން އެންމެފަހުގެ ޔުރޮޕާ ލީގު ކާމިޔާބުކުރިއިރު ފައިނަލް މެޗުގައި ހަޒާޑް ވަނީ ދެ ގޯލް ކާމިޔާބުކޮށްފައެވެ.\nމިދިޔަ ސީޒަން ފެއްޓުމުގެ ކުރިން ހަޒާޑް ވަނީ ޗެލްސީ ދޫކޮށްލަން އުޅޭ ކަމުގެ އިޝާރާތްތައް އެތައް ފަހަރެއްގެ މަތިން ދީފަ އެވެ. އެހެންނަމަވެސް، އޭގެފަހުން ކްލަބްގައި މަޑުކޮށްފާނެ ކަމަށް ވެސް އޭނާ ވަނީ ބުނެފަ އެވެ. މީގެކުރީން، އެތައް ފަހަރެއްގެ މަތީން ހަޒާޑް ވަނީ ރެއާލަށް ކުޅުމަކީ އޭނާގެ ހުވަފެނެއް ކަމަށް ބުނެފަ އެވެ.\nމީގެއިތުރުން، ހަޒާޑަކީ ރެއާލްގެ މިހާރުގެ ކޯޗު ޒައިނުއްދީން ޒިދާނަށް ވަރަށް ކަމުދާ ކުޅުންތެރިއެކެވެ. އެގޮތުން، އޭނާ ވަނީ 2010 ވަނަ އަހަރު ދިން އިންޓަވިއުއެއްގައި ހަޒާޑަކީ މުސްތަގްބަލްގައި ތަރިއެއްކަމަށް ބުނެ ތައުރީފްކޮށް ވާހަކަދައްކާފައެވެ.\nމިދިޔަ އަހަރުގެ ޖޫން ޓްރާންސްފާ މާކެޓްގައިވެސް ރެއާލުން ހަޒާޑް ހޯދަން ގިނަ މަސައްކަތްތަކެއް ކުރި އެވެ. ނަމަވެސް، އޭރު ޗެލްސީން ކިޔާ އަގުބޮޑުވުމުން ރެއާލުން ވެސް ގަންނަން ބޭނުންނުވި އެވެ. އަނެއްކޮޅުން ޗެލްސީގެ ކޯޗުކަމާ މަައުރީޒިއޯ ސާރީ ހަވާލުވިއިރު، އޭނާ އޮތީ އެ ފަހަރުގެ ޓްރާންސްފާ މާކެޓްގައި ހަޒާޑާއި ވިލިއަން ވިއްކާނުލަން ޝަރުތުކޮށްފަ އެވެ. އެކަމަކު ހަޒާޑްގެ ކޮންޓްރެކްޓް އަންނަ ސީޒަނަށް ފަހު ހަމަވާނެތީ އިތުރުގޮތެއް ނެތުމުން ރެއާލަށް ވިއްކާލަން އެއްބަސްވީއެވެ.\nރެއާލަށް ބަދަލުވުމަށްފަހު ހަޒާޑް ވަނީ ޗެލްސީ ދޫކޮށްލުމަކީ އޭނާގެ ކެރިއަރުގައި މިހާތަނަށް ނިންމަން ޖެހުނު އެންމެ މުހިއްމު އަދި އުނދަގޫ ނިންމުންކަމަށް ބުނެފައެވެ.\nހަޒާޑް ވިއްކާލުމުން ޗެލްސީ އަށް އޮތް އެންމެ ބޮޑު ގެއްލުމަކީ ފީފާ އިން ދީފައިވާ އަދަބަކާ ގުޅިގެން ކުރިއަށް އޮތް ދެ ޓްރާންސްފާ ބާޒާރުގައި ކުޅުންތެރިން ގެނެވޭނެ ގޮތެއް ނެތުމެވެ. އެހެންވެ ހަޒާޑުގެ ބަދަލުގައި ކުޅުންތެރިޔަކު ގެނެވޭނެ މަގެއް ނޯންނާނެ އެވެ. މިކަމާއި ގުޅިގެން ޗެލްސީން ވަނީ ކޯޓް އޮފް އާބިޓްރޭޝަން ފޮރ ސްޕޯޓްސް (ސީއޭއެސް) ގައި އެ މައްސަލަ އިސްތިއުނާފުކުރުމަށް ނިންމާފައެވެ.\nހަޒާޑްގެ އިތުރުން ރެއާލަށް ކުރިއަށް އޮތް ސީޒަނަށް ގެނައި ކުޅުންތެރިންނަކީ ސާބިއާގެ ފޯވާޑް ލޫކާ ޖޮވިޗް އާއި އެޑާ މިލިޓާއޯ އަދި ރޮޑްރީގޯ ގޮއެސް އެވެ. މީގެއިތުރުން، އޮލިމްޕިކް ލިޔޯން އަށް ކުޅެމުން އަންނަ ފްރާންސްގެ ވާތުބެކް ފޭލަން މެންޑީ ވަރަށް އަވަހަށް އެ ޓީމަށް ސޮއިކުރާނެއެވެ.


Gender Ministry in muzaaharaage baiverinaa eku masahkai kuan thayyar – Iru\nބިއްލޫރި ޕެލެޓެއްގެ ދަށުވެ އަނިޔާ ލިބުނުމީހާއަށް ފަރުވާދެމުން ދަނިކޮށް ނިޔާވެއްޖެ\nޗީފް އޮމްބަޑްސްޕަރސަން އާއި އޮމްބަޑްސްޕަރސަންގެ މަޤާމަށް ބޭފުޅުން ޢައްޔަންކުރައްވައިފި\nޖެންޑަރ މިނިސްޓްރީން މުޒާހަރާގެ ބައިވެރިންނާއެކު މަސައްކަތްކުރަން ތައްޔާރު\nޖިންސީ އަނިޔާގެ މައްސަލަތައް ޙައްލުކުރުމަށް އެކުގައި މަސައްކަތްކުރަން ޖެންޑަރ މިނިސްޓްރީން ތައްޔާރަށް އޮތްކަން ޖިންސީ އަނިޔާ އާއި ދެކޮޅަށް މިއަދުގެ މުޒާހަރާ އިންތިޒާމުކުރި “ވޮއިސް އޮފް ޗިލްރަން” ބުނެފިއެވެ.\nޖިންސީ ގޯނާ ކުރުމާ ދެކޮޅަށް ޖެންޑާ މިނިސްޓްރީ ކުރިމަތީ މުޒާހަރާ ކުރަން ފަށާފައި ވަނީ، މިދިޔަ ހުކުރު ދުވަހުގެ ފަތިހު ސަފާރީއެއްގައި ބިދޭސީއަންހެނަކަށް ޖިންސީ ގޯނާ ކުރި މައްސަލައެއް ފެންމަތިވެފައިވާ ދަނޑިވަޅެއްގައެވެ.\nމިއަދު ހަވީރު 16:30 ހާއިރު ޖެންޑާ މިނިސްޓްރީ ކައިރިން ފެށި މުޒާހަރާގައި ވަނީ ޖިންސީ ފުރައްސާރަކުރުމާއި ޖިންސީ އަނިޔާކުުރުމާ ދެކޮޅަށް އަޑުއުފުލައި ޝުޢޫރު ފާޅުކޮށްފައެވެ.\nމުޒާހަރާ މުޒާހަރާ އިންތިޒާމުކުރި “ވޮއިސް އޮފް ޗިލްރަން”ގެ ފައުންޑަރެއްކަމަށްވާ އިކްލީލާ ހަމީދު ވިދާޅުވީ މިއަދު ނުކުމެ އަޑުއުފުލީ ޖިންސީ ފުރައްސާރައިގެ މައްސަލަތައް ހުއްޓުވާ އެފަދަ މައްސަލަތައް ބެލުން އަވަސްކުރުމަށްކަމަށެވެ. މިދިޔަ އަހަރުގެ ފަހުކޮޅު އަތޮޅުތަކުގެ ރަށެއްގެ ތުއްތު ކުއްޖަކަށް ޖިންސީ ގޯނާކުރުމާއި ގުޅިގެން ފެށި މުޒާހަރާތައް ފަހަގަކުރައްވާ އިކްލީލާ ވިދާޅުވީ މި މަސައްކަތާ އެކީ މިފަދަ މައްސަލަތައް ބަލާ ވުޒާރާއާއި މުއައްސަސާތަކާއި ބައްދަލުވެފައިވާކަން ފާހަގަކުރާކަމަށެވެ.\nވެށި ސާފު ޕްރޮގްރާމް ފަށަފި\nޖެންޑަރ މިނިސްޓްރީއާއެކު ކުރި މަޝްވަރާގެ ތެރެއިން މިހާރު މިފަދަކަންކަން ރަނގަޅަށް ބެލޭނެކަމުގެ ފެހި ސިގްނަލް ލިބިފައިވާކަމަށް އިކްލީލާ ވިދާޅުވިއެވެ. “ވޮއިސް އޮފް ޗިލްރަން”އިން މި ހަފްތާގެ ތެރޭ އަމިއްލަ ޖަމްޢިއްޔާއެއްގެ ގޮތުގައި ރަސްމީކޮށް ރަޖިސްޓްރީކޮށް ފަށާނެކަމަށް އިކްލީލާ ބުންޏެވެ.\nމިއާއެކު ޖެންޑަރ މިނިސްޓްރީއާއެކު ގާތުން މަސައްކަތްކުރުމުގެ ފުރުސަތު ލިބޭނެކަމަށް އެމިނިސްޓްރީން ވިދާޅުވެފައިވާކަމަށް އިކްލީލާ ބުންޏެވެ.


United aai Arsenal4vana burah - One Online\nރޭގެ މެޗުގައި ގޯލް ޖެހުމަށްފަހު މެކްޓޮމިނީ އުފާފާޅުކުރަނީ --- ފޮޓޯ/ ގެޓީ\nޔުނައިޓެޑާއި އާސެނަލް ހަތަރު ވަނަ ބުރަށް\nއިނގިރޭސި އެފްއޭ ކަޕް ތިންވަނަ ބުރުގައި ރޭ ކުޅުނު މެޗުތައް ކާމިޔާބު ކޮށް، މެންޗެސްޓާ ޔުނައިޓެޑާއި އާސެނަލް ހަތަރުވަނަ ބުރަށް ދަތުރު ކޮށްފިއެވެ.\nޔުނައިޓެޑުން އަމިއްލަ ދަނޑުގައި ވަޓްފޯޑާ ދެކޮޅަށް ކުޅުނު މެޗުން މޮޅުވީ 1-0ގެ ނަތީޖާއަކުންނެވެ. މެޗުގެ ހަމައެކަނި ގޯލް ޖެހީ ކެޕްޓަން ބޭންޑްގައި މެޗަށް ނުކުތް ސްކޮޓް މެކްޓޮމިނީއެވެ. ރޭގެ މެޗަކީ ޔުނައިޓެޑްގެ ކެޕްޓަން ބޭންޑްގައި މެކްޓޮމިނީ ނުކުތް ފުރަތަމަ މެޗެވެ.\nމެޗަށްފަހު ވާހަކަ ދައްކަމުން މެންޓޮމިނީ ބުނެފައި ވަނީ ކުޑައިރުން ފެށިގެން އެންމެ ލޯބިވާ ކްލަބަށް ކުޅެ، އެ ކްލަބުގެ ބޭންޑް އަޅާލުމަކީ ލިބުނު ވަރަށް ބޮޑު އުފަލެއް ކަމަށާއި ރޭގެ މެޗަކީ އޭނާގެ ހަޔާތުގައި ކުޅުނު އެންމެ ހާއްސަ އެއް މެޗު ކަމަށެވެ. މެޗަށްފަހު ކޯޗު އޮލެ ގުނަ ސޮލްސްޖާވެސް ވަނީ މެކްޓޮމިނީއަށް ތައުރީފު ކޮށްފައެވެ. ސޮލްސްޖާ ބުނެފައި ވަނީ މެކްޓޮމިނީއަކީ ދަނޑުމަތީގައި "ބީސްޓް" އެއް ކަމަށާއި، މެންޓޮމިނީއާއެކު ނަތީޖާ ނެރެން ފަސޭހަވާ ކަމަށެވެ.\nރޭގެ މެޗުގައި ޔުނައިޓެޑް ލީޑު ފުޅާކުރުމަށްވެސް ފުރުސަތު ލިބިގެން ދިޔައެވެ. ހުއާން މަޓާގެ އިތުރުން ޑެނިއަލް ޖޭމްސްގެ ހަމަލާތައް ފާހަގަވެގެން ދިޔައިރު، ވަޓްފޯޑްގެ ގޯލް ކީޕަރު ވަނީ މުހިއްމު ސޭވްތަކެއް ކޮށްފައެވެ.\nރޭ އާސެނަލްއިން ކުޅުނު މެޗުގައި 2-0 ގެ ނަތީޖާއަކުން ނިއުކާސަލް ބަލިކޮށްފައިވާއިރު، މެޗުގެ ދެ ގޯލަކީވެސް އެކްސްޓްރާ ޓައިމްގައި ޖެހި ދެ ގޯލެވެ.\nމެޗުގައި ނިއުކާސަލްއިން ވަރުގަދައަށް ޑިފެންސްކޮށް ކައުންޓާ އެޓޭކްގައި ހަމަލާ އުފައްދަން މަސައްކަތް ކޮށްފައިވާއިރު މެޗުގެ 90 މިނެޓް ތެރޭގައި އެންޑީ ކެރޮލްއަށް ވަނީ ނަތީޖާ އަނބުރާލަން ތިން ފުރުސަތެއް ލިބި ބޭކާރު ވެފައެވެ. ފުރިހަމަ ވަގުތު ހަމަވިއިރު 0-0 ގައި ނަތީޖާ އޮތުމުން މެޗު އިތުރު ވަގުތަށް ދާން ޖެހުނުއިރު، އިތުރު ވަގުތުގައި ގޯލްތައް ޖަހައިދިނީ އެމީލް ސްމިތު ރޯވޭއާއި ޕިއޭ އެމްރިކް އަބަމަޔާންއެވެ.\nރެކޯޑު 14 ފަހަރަށް އެފްއޭ ކަޕް ހޯދާފައިވާ އާސެނަލްއަކީ އެންމެފަހުގެ އެފްއޭ ކަޕް ޗެމްޕިއަނުންވެސް މެއެވެ.\nގުޅޭ ޓެގު މެންޗެސްޓާ ޔުނައިޓެޑް އާސެނަލް އިނގިރޭސި އެފްއޭ ކަޕް


Gaumee team'ah coach kan'kohdheyn shauguverikan Mourinho faalhu kohfi\nކުޅިވަރު - މޮރީނިއޯ\nތަފާތު ޗެލެންޖްތަކާއި ކުރިމަތިލާން ބޭނުންވާކަމަށް ވިދާޅުވި\nކ. މާލެ 19 ޖޫން 2019 | ބުދަ 19:44 6,845\nމޮރީނިއޯ - އޭނާ ވަނީ ގައުމީ ޓީމަށް ކޯޗުކަން ކޮއްދޭން ޝައުގުވެރިކަން ފާޅުކޮށްފައި - ޓްވިޓަރ\nޔޫރަޕުގެ ހަތަރު ގައުމެއްގެ ކޯޗެއްގެ ގޮތުގައި ކާމިޔާބު ހޯދައިފައިވާ ޕޯޗުގަލް އައް އުފަން މޮރީނިއޯ ގައުމީޓިމަކަށް ކޯޗުކަން ކޮއްދޭން ޝައުގުވެރިވާކަން ހާމަކޮއްފި އެވެ.\nމޮރީނިއޯ އަކީ މީގެކުރިން ޔޫރަޕްގެ ތަފާތު ހަތަރު ގައުމެއްގައި ކޯޗުކަންކޮށް އެތަކެއް ކާމިޔާބުތަކެއް ހޯދާފައިވާ ކޯޗެކެވެ. އެގޮތުން 25 އަށްވުރެން ގިނަ ތަށި ކާމިޔާބުކޮށްފައިވާ ކޯޗު އެންމެ ފަހުން ކޯޗުކަންކޮށްދިނީ އިނގެރޭސިވިލާތުގެ ގަދަ ބާރެއް ކަމުގައިވާ މެންޗިސްޓާރ ޔުނައިޓެޑަށެވެ.\nމޮރީނިއޯގެ ކުރިމަގާއި ބެހޭގޮތުން އޭނާ ދިން ބަޔާނެއްގައި އޭނާ ބުނީ ތަފާތު ޗެލެންޖަކާއި ކުރިމަތިލާން އޭނާ ހުރީ ތައްޔާރަށް ކަމަށާއި ވޯލްޑްކަޕާއި ޔޫރޯ ފަދަ މުބާރާތެއްގައި ކޯޗުކަން ކޮއްދޭން އޭނާ ބޭނުން ކަމަށެވެ.\nމީގެ އިތުރުން 56 އަހަރުގެ ކޯޗު ބުނީ ތަފާތު ގައުމުތަކުގެ ކްލަބުތަކުން މިހާރުވެސް އޭނާއައް ހުށަހެޅޮންތައް ހުށަހަޅާފައިވާ ކަމާށާއި ނަމަވެސް އޭނާ އެހުށަހެޅުންތަށް ގަބޫލު ކުރުމާއިމެދު އަދި ގޮތެއް ނުނިންމާ ކަމަށެވެ.\n2004 ވަނަ އަހަރު ޕޯޗުގަލްގެ ޕޯޓޯ އާއިއެކު ޗެމްޕިއަންސް ލީގު ކާމިޔާބު ކޮއްފައިވާއިރު، 2010 ވަނަ އަހަރު މޮރީނިއޯވަނީ އިންޓަރ މިލާނާއި އެކު ޗެމްޕިއަންސް ލީގު ކާމިޔާބު ކޮއްފައެވެ.


SunOnline: China in aa baavathegge swine flu virus eh fenijje\nޗައިނާއިން އާ ބާވަތެއްގެ ސްވައިން ފްލޫ ވައިރަހެއް ފެނިއްޖެ\nރުގިއްޔާ މުހައްމަދު މޫސާ 01 Jul 2020, 12:20\nޗައިނާގެ ސައިންސުވެރިން އެމެރިކާގެ ސައިންޓިފިކް ޖާނާލްއެއްގައި ޝާއިއު ކުރި ދިރާސާއެއްގައި ވަނީ އާ ބާވަތެއްގެ ސްވައިން ފްލޫއެއް ފެނިފައިވާ ކަމަށް ބުނެފަ -- ފޮޓޯ: ޒިންހުއާ\nބެއިޖިން (ޖުލައި 1): ޗައިނާއިން އާ ބާވަތެއްގެ ސްވައިން ފްލޫ ވައިރަހެއް ފެނިއްޖެ ކަމަށް އެގައުމުގެ ސައިންސުވެރިން ބުނެފި އެވެ.\nޗައިނާގެ ޝަންޑޮންޑް އެގްރިކަލްޗަރަލް ޔުނިވާސިޓީ އާއި އެގައުމުގެ ނެޝަނަލް އިންފްލުއެންޒާ ސެންޓަރުގެ ސައިންސުވެރިން ހިމެނޭ ގޮތަށް ހެދި ދިރާސާއަކުން ހޯދިފައި ވަނީ 2009އެއްގައި ދުނިޔޭގައި ފެތުރުނު އެޗްވަންއެންވަން ވައިރަހާ އެއްގޮތް ވައިރެހެކެވެ.\nއެމެރިކާގެ ސައިންޓިފިކް ޖާނަލްއެއް ކަމަށްވާ ޕްރޮސީޑިންސް އޮފް ދަ ނެޝަނަލް އެކެޑެމީ އޮފް ސައިންސެސްގައި މިހާރު ޝާއިއުކޮށްފައިވާ އެ ދިރާސާގައިވާ ގޮތުން އެ ވައިރަހަށް ދީފައިވާ ނަމަކީ ޖީ4 ވައިރަސް އެވެ.\nއެ ދިރާސާގައިވާ ގޮތުން ޖީ4 ވައިރަސް ފެނުނީ 2011 އާއި 2018 އާ ދޭތެރޭ ޗައިނާގެ 10 ޕްރޮވިންސެއްގައި ގެންގުޅޭ އޫރުން ސައިންސުވެރިން ނެގި 30،000އަށް ވުރެ ގިނަ ސާމްޕަލް ޓެސްޓުކޮށްގެންނެވެ. އެ ސާމްޕަލްތަކުން 179 އިންފްލުއެންޒާ ވައިރަސް ފާހަގަ ކުރެވުނު އިރު އޭގެ ގިނަ ވައިރަސްތައް ކަންބޮޑުވާން ޖެހޭ މިންވަރަކަށް ނުފެތުރެ އެވެ. ނަމަވެސް ޖީ4 ވައިރަސް ކޮންމެ އަހަރަކު ވެސް އޫރުތަކުން ފެންނަމުން ދިޔަ ކަމަށާއި 2016 ވަނަ އަހަރު އޫރުގެ އާބާދީ ތެރޭ އެ ވައިރަސް ފެތުރުނު މިންވަރު ވަރަށް ބޮޑަށް އިތުރުވި ކަމަށް ސައިންސުވެރިން ބުންޏެވެ.\nއެހެންކަމުން އެ ވައިރަހުގެ އިތުރު ޓެސްޓުތައް ހެދުމުން، އެ ވައިރަސް އޫރުގެ ފަރާތުން އިންސާނުންގެ ގަޔަށް އަރާކަން އެނގުނެވެ. އެގޮތުން އޫރު ގިނަ އަދަދަކަށް ގެންގުޅޭ ޗައިނާގެ ދެ ޕްރޮވިންސެއް ކަމަށްވާ ހީބެއި އާއި ޝަންޑޮންގްގައި އޫރު ގެންގުޅޭ ދަނޑުތަކުގެ މަސައްކަތް ކުރާ މީހުންގެ ތެރެއިން 10 ޕަސެންޓު މީހުންގެ ގައިން ވައިރަހުގެ އެންޓިބޮޑީތައް ފެނިފައިވެ އެވެ.\nނަމަވެސް އެ ވައިރަސް އިންސާނުންގެ ތެރޭގައި ގައިން ގަޔަށް އަރާ ކަމުގެ އެއްވެސް ހެއްކެއް ނުފެންނަ ކަމަށް ޔުނިވާސިޓީގެ އޮފް ވޮޝިންޓަންގެ ބަޔޮލޮޖީ ޕްރޮފެސަރު ކާލް ބާގްސްޓްރޮމް ވިދާޅުވި އެވެ.\nމީގެ އިތުރުން އެ ވައިރަސް އިތުރަށް ބަދަލުވެ، އިންސާނުންގެ ގައިންގަޔަށް އަރާ ބަލިމަޑުކަމަކަށް ވުމުގެ ފުރުސަތު އޮތް ނަަމަވެސް، މިވަގުތު ވައިރަހުގެ ބޮޑު ނުރައްކަލެއް އާއްމު ސިއްހަތަށް ނެތްކަން ދިރާސާގައި ފާހަގަކޮށްފައިވެ އެވެ. އަދި އެމެރިކާގެ ކޮލަމްބިއާ ޔުނިވާސިޓީގެ ޕަބްލިކް ހެލްތު ސްކޫލުގެ ވައިރޮލޮޖިސްޓު ޑރ. އެންޖެލާ ރަސްމުސެން ވަނީ އެ ވައިރަހާ ބެހޭ ގޮތުން މީހުން މާ ބޮޑަށް ހާސްވެ، ކަންބޮޑު ނުވުމަށް އެދިއްލާވަފަ އެވެ. އަދި މި ވަގުތު އެ ވައިރަސް، އެޗްވަންއެންވަންގެ އެހެން ބާވަތްތަކުގެ ވައިރަހަށް ވުރެ ނުރައްކާތެރި ކަމަށް ނުބެލެވޭ ކަމަށް ވިދާޅުވެފަ އެވެ.\nއެ ދިރާސާ ޝާއިއު ކުރި ސައިންސުވެރިން ވަނީ ވައިރަސް އޫރުގެ މެދުގައި ފެތުރުން ކޮންޓްރޯލް ކުރުމާއި އޫރުގެ ވިޔަފާރީގައި މަސައްކަތް ކުރާ މީހުންގެ ސިއްހީ ހާލަތު ބަލަމުން ގެންދިޔުން ފަދަ ފިޔަވަޅުތައް އެޅުން މުހިއްމު ކަމަށް ބުނެފަ އެވެ.\nއިންޑިއާއަށް ބޭހަށް ދާން 150 މީހަކަށް ހުއްދަ ދީފި\nއާސަންދައިގެ އެހީގައި 60 މީހަކު އިންޑިއާއަށް ފުރުވާލައިފި\n"4 ބާވަތެއްގެ ކެންސަރު ލޭގެ ޓެސްޓުން މިހާރު ދެނެގަނެވޭ"